
JLjibrorum  ile  Anatomia,  Physiologia,  atque 
Chemia,  neque  penuria,  neque  amor  aliquid 
novi  proferendi  me  induxit  ad  paginas  sequen- 
tes componendas ; sed,  ut  scientia  earum  rerum 
multa  volumina  evolvendo  quaeratur,  ideoque 
labor  sil  magnus  necesse  est,  desiderium  labo- 
rem summos  in  medicina  honores  ambientibus 
multo  faciliorem  reddendi.  Hoc  igitur  facere 
conatus  sum  non  solum  res  Anatomiae  et  Phy- 
siologiae praecipuas,  verum  etiam  Principia 
corporis  Chemica  solidarum  atque  partium  flui- 
darum, quantum  hodie  cognita  sint,  in  hoc 
parvulo  volumine  ante  oculos  ponendo. 

Latino  sermone  usus  sum,  ut,  exemplo  me- 
dicorum nostrae  almae  Academiae  celeberri- 

morum,  juventuti  ingenuae  in  medicinae  studi- 
um incumbenti  pro  virili  parte  suaderem  ad  lin- 
guam Latinam  tam  utilem  quam  elegantem  co- 
lendam ; in  qua  tam  multae  res  praeclarae,  me- 
moria dignissimae,  de  artibus  et  scientiis,  im- 
primis vero  de  arte  medicinali,  conduntur,  qui- 
bus medicum  imbui  atque  ornari  decet. 

Observandum  tamen  est  me  a celeberrimo 
medico  in  Gallia,  qui  nuper  rerum  Chemiae 
vocabula  nova  exposuit,  aliisque  etiam  nostra- 
tibus haud  parvi  nominis  dissentire ; qui,  ob 
causas  mihi,  fateor,  incognitas,  nomina  quae- 
dam in  as  finientia  cum  patrio  in  atis  in  gene- 
re masculino  posuerunt.  Id  certe  his  regulis 
grammaticae  bene  cognitis  adversum  est. 

AS  petit  haec.  Neutrum  est  vas,  vasis,  queisque  Pelasgi 
Dant  atis  in  patrio. 

Aiis  ab  as  tardant,  anatis  nisi,  quaeque  Latina. 

Caetera,  sed  vasis  dempto,  correpta  dabuntur. 

Per  has  regulas  vocabula  nova,  Sulphas,  Car- 
bonas,  &c.,  oportet  esse  aut  generis  foeminini, 
aut  neutrius.  Nulla  enim  nomina  masculina. 

quantum  scio,  nominibus  perpaucis  virorum 
propriis  exceptis,  in  as  finientia  cum  genitivo 
in  atis  existunt.  Si  haec  vocabula  foeminina 
sunt,  penultima  genitivi  producenda ; si  neu- 
tra, corripienda  est.  Praeterea,  a linguis  eru- 
ditorum medicorum  audire  penultimam  Sul- 
phatis,  Carbonatis,  et  similium  nominum  bre- 
vem pronunciatam  solitus  sum.  Itaque,  his 
rebus  perpensis,  mihi  sane  nihil  dubii  fuit 
quin  haec  vocabula  nova,  praeter  auctoritatem 
etiam  gravissimam,  generis  neutrius,  more 
Graecorum,  esse  debeant.  Vale. 

aLditiones  priores  hujus  libelli.  Ingenui  Lec- 
tores, adeo  indulgenter  accepistis,  ut  summis 
viribus  hanc  tertiam  parare,  atque  emendare, 
mihi  cordi  fuerit ; quam  vobis  in  manus  quam 
maximam  accuratam  traderem.  Haud  pauca 
mutare,  et  nihil  praeterire,  quod  rem  illustrare, 
visum  est,  curae  mihi  fuit  solicitae.  In  hac, 
sicut  in  prioribus  editionibus,  nomina  auctorum 
et  librorum,  unde  res  deprompserim,  causa  bre- 
vitatis omisi : sufficiat  tamen  ut  dicam  me,  ex 
quibuscunque  fontibus  potui,  quae  vobis  utilis- 
sima visa  sunt,  hausisse. 

Vocabula  nova,  Sulphas,  Carbonas,  Nitras, 
&c.  cum  genitivo  in  atis,  more  Graeco,  in 
genus  neutrum  prioribus  in  editionibus  prae- 
ter auctoritatem  etiam  gravissimam  verti.  De 

hac  re  autem  medici  inter  se  dissenserunt. 
Collegium  enim  Regium  Medicorum  Londi- 
nense  ea  vocabula  nova  foeminina ; dum  Col- 
legium Regium  Medicorum  Edinburgense  ea 
masculina,  posuit.  In  hac  editione  igitur 
nostrum  Collegium  Regium  Medicorum  Edin- 
burgense secutus  sum,  eaque  in  genere  mas- 
culino posui. 

Nunquam  mihi  in  animum  venit,  ut  juvenis 
ingenuus  in  medicinam  incumbens  nihil  aliud, 
quam  res  in  hoc  libello  scriptas,  legeret  ad 
eum  idoneum  reddendum,  qui  summos  in  me- 
dicina honores  consequatur,  ut  a Critico  quo- 
dam putatum  est.  Contra,  ut  libros  omnes 
auctorum  celeberrimorum,  qui  multo  plenius 
de  rebus  nostris  tractaverint,  sedulo  legat; 
deinde  hoc  parvulum  volumen,  ut  epitomen, 
rebus  utilissimis  refertum  accipiat,  et  diligen- 
ter studeat,  multum  suadeo.  Hic  enim  res 
praecipuas  ita  tractatas  inveniet,  ut  spatium 
quam  minimum  occupent. 

De  modo,  Generosi,  quo  munus  peregerim, 
judices  este,  et,  quoad  fecerim,  boni  consulite. 
Valete. 

EDI N BURGI : 

Frid.  Nort.  Novembris.  C 
MDCCCXX.  \ 


COLLOQUIA 


ANATOMICA,  &c. 

QUAESTIONIBUS  ET  RESPONSIS. 


COLLOQUIUM  PRIMUM. 


PROCEMIUM. 

Q.  Quid  de  anatomia  intelligis  ? 

R.  Scientiam  esse,  quae  fabricam,  figuram, 
situm,  actiones,  et  usus  partium  corporis  di- 
versarum, exponit. 

Q.  Quibus  ex  rebus  constat  corpus  human- 
um ? 

R.  Ex  fluidis  ac  solidis  partibus. 

Q.  Unde  has  partes  accipiat  ? 

R.  A parentibus,  seminibus  enim  parentum 
embryo  suum  primordium  accipit,  quod  tre- 

mulum  et  glutinosum  esse,  veruntamen  prin- 
cipia omnium  partium  postea  pulchre  evoluta- 
rum continere,  videtur. 

Q.  Embryo  organis  instruitur,  necne  ? 

R.  Primis  diebus  embryo  massula  tremula 
est,  et  vix  organis  instructa  dici  potest ; brevi 
vero  tempore  omnia  sua  organa,  adhuc  quidem 
parvula,  pulchro  ordine  posita  habet. 

Q.  Habetne  in  se  embryo  organis  instructa, 
foetus  jam  dicta,  vim  fluidas  et  solidas  partes 
formandi  ? 

R.  Certe,  foetus  in  utero  nutrimentum  a 
matre  sua  accipit,  quod  actione  vasorum  suo- 
rum, et  in  fluidas,  et  solidas  partes  converti- 
tur. 

Q.  An  fluidae  omnes  inter  sese  similes  sunt, 
necne  ? 

R.  Fluidae  diversae  sunt,  aliae  enim  tenui- 
ores, ut  saliva,  lachrymae,  et  urina ; aliae 
crassiores,  ut  mucus,  cerumen,  et  semen. 

Q.  Solidaene  aequaliter  durae  sunt  ? 

R.  Non  ; duriores  partes  sunt  ossa,  carti- 
lagines, ligamenta,  et  tendines ; molliores, 
musculi,  membranae,  et  vasa. 

DE  INTEGUMENTIS  CORPORIS. 

Q.  Ex  quibus  partibus  integumenta  humani 
corporis  constant  ? 


DE  INTEGUMENTIS  CORPORIS. 

R.  E cuticula  sive  epidermide,  corpore  sive 
reti  mucoso,  cute  vera,  et  membrana  cellulari 
sive  tela  cellulosa. 

Q Quid  de  cuticula  intelligis  ? 

R.  Membranam  esse  tenuem,  semipelluci- 
dam,  quae  summam  cutem  non  solum  tegit,  ve- 
rum in  cava  corporis  etiam,  os  nimirum,  aures, 
oculos,  vaginam,  urethram,  et  intestinum  rec- 
tum, ingreditur,  iisque  locis  velamen  dat. 

Q.  Quae  cuticulae  fabrica  est  ? 

R.  Pars  ejus  exterior  est  sulcata,  sicca,  ru- 
gosa, et  ope  Microscopii  squamosa  esse  videtur; 
interior  autem  villosa  atque  humida,  corpo- 
rique mucoso  jungitur.  Plurima  quoque  ex- 
igua foramina  in  ejus  substantia  habet,  quibus 
vasa  exhalantia,  absorbentia,  et  ductus  glandu- 
larum patescunt,  et  pili  transeunt. 

Q.  An  cuticulae  in  omnibus  locis  eadem 
crassitudo  est  ? 

R.  In  crassitudine  cuticula  varia  est ; in  ore, 
labris,  et  lingua  tenuior  ; in  palmis  atque  plan- 
tis crassior. 

Q.  Sensum  habet  necne  ? 

R.  Cuticula  sana  sensu  destituta  esse  existi- 
matur. 

Q.  Quomodo  cuticula  formari  existimatur  ? 

R.  Auctores  opiniones  varias  de  ejus  forma- 
tione conjecerunt.  Alius  cuticulam  vasis  ex- 

DE  CORPORE  MUCOSO. 


cernentibus  formari  expansis ; alius  papillis 
nervosis,  quae  siccescunt  membranamque  for- 
mant ; alius  pressu  aquae  in  utero,  postque 
partum  aeris  contactu,  existimavit.  Veri  ta- 
men simile  est  cuticulam  eo  humore,  quem 
vasa  capillaria  corporis  mucosi  emittunt,  vel 
parte  exteriore  corporis  mucosi  ipsius  densata 
atque  compacta,  generari. 

Q.  Quomodo  cuticulam  partibus  subjacenti- 
bus separas  ? 

R.  Separari  ustione,  emplastro  cantharidum, 
frictione,  et  putredine,  facillime  potest. 

Q.  Quibus  commodis  cuticula  inservit  ? 

R.  Extremitates  nervorum  obtegit,  sensum- 
que tactus  tolerabilem  et  naturalem  reddit,  res 
quoque  noxias,  ne  facile  absorbeantur,  prohi- 
bet, et  exhalationem  per  cutem  quodammodo 
impedit  atque  moderatur. 

DE  CORPORE  SIVE  RETI  MUCOSO. 

Q.  Ubi  corporis  rete  mucosum  situm  est  ? 

R.  Inter  cuticulam  et  cutem  veram. 

Q.  Quae  fabrica  corporis  mucosi  est? 

R.  Fabrica  ejus  tenerrima,  tenuissima,  et 
reticulata  est,  vasorumque  terminationes  ex- 
iguissimorum  innumeras  continet,  quas  undique 
materia  glutinosa  tenaxque  circundat. 


DE  FABRICA  CUTIS  VERAE. 

Q.  Quid  praeterea  de  corpore  mucoso  no- 
visti ? 

R.  Id  cutem  universam,  locis  sub  ungui- 
bus exceptis,  complectitur ; crassius  nigriusque 
Mauro,  Aethiopi,  quam  Britanno,  et  Gallo, 
est;  coloremque  proprium  gentibus  singulis 
exhibet. 

Q.  Quibus  rebus  corpus  mucosum  inservit  ? 

R.  Extremitates  et  vasorum,  quae  ibi  aut 
desinunt,  aut  incipiunt*  et  nervorum,  qui  in 
papillis  distribuuntur,  ductusque  glandularum 
sub  cute  jacentium  in  situ  proprio  tenere,  sus- 
tentare et  quodammodo  defendere  videtur. 

DE  CUTE  VERA. 

Q.  Ubi  sita  est  cutis  vera  ? 

R.  Sub  cuticula  et  corpore  mucoso  situm 
habet  tertia  et  firmissima  integumentorum  cor- 
poris. 

Q.  Quae  cutis  verae  fabrica  est  ? 

R.  Fabrica  cutis  e fibris  intime  et  firmissi- 
me inter  se  nexis,  vai*ieque  dispositis,  constat, 
vique  magna  dilatandi  ac  resiliendi  praedita,  et 
nervis  ac  vasis  sanguineis  ita  numerosis  referta 
est,  ut  punctus  quidem  minimus  dolorem  mo- 
veat, sanguinemque  emittat. 

Q.  Quid  dicis  de  ejus  superficie  externa? 

DE  CUTE  VERA. 


R.  E parte  ejus  externa,  densa,  atque  firma 
papillae  nervosae  oriuntur  eminentiis  similes. 

Q.  Quid  etiam  dicis  de  ejus  superficie  inter- 
na ? 

R.  Internae  faciei  cutis  verae  membrana 
cellularis  adhaerescit,  et  alia  in  aliam  gradatim 
degenerat. 

Q.  Quam  structuram  habent  papillae  nervo- 
sae ? 

R.  Nervorum  ex  fasciculis,  vasis  et  exha- 
lantibus, et  absorbentibus,  constant ; in  illis 
enim  nervi  extremi  distribuuntur ; vasa  quoque 
exhalantia  et  absorbentia  innumera  cutem  pe- 
netrant, atque  in  illis  ora  aperiunt. 

Q.  Ubi  papillae  nervosae  valde  conspicuae 
sunt  ? 

R.  In  palmis,  et  plantis  maximae,  et  apices 
digitorum  versus  in  ordinibus  positae  sunt.  In 
labris  vero  minimae,  villi  plerumque  appellan- 
tur. 

Q.  Cui  usui  hae  papillae  inserviunt  ? 

R.  Papillae  nervosae  organon  tactus  consti- 
tuunt. In  quibuscunque  partibus  maxime  pro- 
minentes atque  numerosae  sunt,  ibi  sensus 
tactus  acutissimus  est. 

Q.  Quibus  utilitatibus  cutis  vera  inservit  ? 

R.  Cutis  vera  corpus  involvit,  firmius  reddit, 
ac  partes  ejus  inter  sese  diversas  conjungit,  et 

injuriis  etiam  externis  maxime  defendit,  vasis 
innumeris  praesidium  dat,  corpusque  mucosum 
et  cuticulam  sustinet. 

DE  MEMBRANA  CELLULARI. 

Q.  Quae  est  membrana  cellularis  ? 

R.  Illa  est  membrana,  quae  sub  cute  vera 
per  universum  corpus  existit,  eam  cum  parti- 
bus subjacentibus  conjungit,  atque  sese  inter 
musculos  et  fibras  musculorum  insinuat. 

Q.  Quae  fabrica  membranae  cellularis  est? 

R.  Tela  est  tenuissima,  patiens  maximi  dis- 
tentus, vi  mirabili  resiliendi  praedita,  atque  e 
membranulis  varie  conjunctis  composita;  inter 
quas  cellulae  innumerae,  quas  adipe  vel  oleo 
plenae  sunt,  et  inter  sese  liberrime  communi- 
cant, formantur. 

Q.  Quibus  rebus  membrana  cellularis  inser- 
vit ? 

R.  Membrana  illa  simplex  et  tenera  inter 
fibras  musculosas  quidem  maxime  exiles  in- 
greditur, quo  aliae  fibrae  super  alias  multo  faci- 
liores moveant ; densata  autem  tendines,  et 
fascias  robustas,  vel  vaginas  musculis  format, 
alium  alii  musculo  connectit,  motusque  eorum 
temperat.  Sacculos  etiam  complures,  qui  bur- 
sae mucosae  nominantur,  in  quibus  tendines 


8 


DE  ADIPE. 


musculorum  muneribus  suis  libere  perfungan- 
tur, prope  ad  articulos  fere  positos  efficit.  Por- 
ro membrana  cellularis  densata  cartilagines, 
capsulas  atque  ligamenta  artuum,  quae  ossa 
inter  sese  conjungunt,  constituit. 

Q.  Cui  usui  cellulae  inserviunt  ? 

R.  Cellulae  halitum,  vel  oleum,  vel  adipem 
arteriis  extremis  secretum,  recipiunt,  atque 
condunt,  donec  illo  corpori  opus  est. 

DE  ADIPE. 

Q.  Quis  est  adeps  ? 

R.  Materia  est  oleosa  in  cellulis  membranae 
cellularis  deposita. 

Q.  An  fluidus,  an  solidus  est  ? 

R.  In  corpore  adhuc  vivo  plerumque  fluidus, 
in  quibusdam  locis  quidem  spissior,  et  pene  so- 
lidus, videtur. 

Q.  Quibus  vasis  adeps  secernitur. 

R.  Vasis  sanguineis  reti  similibus  circum  ve- 
siculas dispersis,  in  quibus  adeps  deponitur. 

Q.  An  vesiculae  adiposae  inter  se  communi- 
cant ? 

R.  Vesiculae  illae  neque  inter  se  communi- 
cant, neque  ductus  excernentes  conspicuos  ha- 
bent. 

Q.  Quibus  modis  adeps  ex  cellulis  transmit- 
titur ? 

R.  Adipem,  cum  opus  est  eo,  ex  cellulis  ex- 

udare,  vasis  absorbentibus  in  sanguinem  reve- 
hi, iterumque  nutrimentum  corpori  ministrare, 
existimatur. 

Q.  Quibus  partibus  corporis  adeps  maxime 
abundat  ? 

R.  Plurimus  adeps  sub  cute,  in  omento,  ac 
mesenterio,  circa  renes,  in  mammis,  genis,  et 
orbitis,  invenitur. 

Q.  Ubi  corporis  adeps  deest  ? 

R.  In  cerebro  deest,  et  palpebris,  pulmoni- 
bus, hepate,  splene,  renibus,  scroto  et  pene. 

Q.  Quibus  commodis  adeps  in  corpore  in- 
servit ? 

R.  Adeps  partes,  ubi  adest,  lubricat;  motus- 
que earum  expedit ; interstitia  quoque  muscu- 
lorum complet ; formamque  dat  corpori  egregi- 
am, teretem,  et  etiam  nitidam  ; vasaque  tener- 
rima sustinet,  atque  ab  injuriis  bene  defendit : 
praeterea,  nutrimentum  quodammodo  corpori 
suppeditare,  sicuti  in  febribus,  aliisque  morbis 
debilitate  extrema  comitatis  fieri,  videtur. 

DE  GLANDULIS  SEBACEIS. 

Q.  Ubi  glandulae  sebaceae  sitae  sunt  ? 

R.  Sub  cute  vera  in  membrana  cellulari  si- 
tae sunt,  nomenque  iis  impositum  habent  hu- 
more, quem  continent.  Pleraeque  earum  in 

locis,  quae  aeri,  et  fricationi  saepius  objiciun- 
tur, ut  naso,  auribus,  mammis,  inguinibus,  ct 
caeteris,  existunt. 

Q.  Cui  usui  hae  glandulae  inserviunt  ? 

R.  Illae  humorem  oleosum,  qui  ductibus  in 
summam  cutem  hiantibus  fertur,  eamque  hu- 
mectat,  atque  ungit,  secernunt. 

DE  UNGUIBUS. 

Q.  Quid  de  unguibus  observas  ? 

R.  Prope  apices  digitorum  pedum  et  ma- 
nuum positi  sunt,  atque  e cuticula  enascuntur. 

Q.  Nonne  e partibus  subjacentibus  enas- 
cuntur ? 

R.  Olim  e papillis  cutis  verae  oriri  putatum 
est,  ungues  vero  maceratione,  vel  aqua  fer- 
vente a papillis  facile  separari  possunt,  deinde 
ad  cuticulam  adhaerent,  cui,  sensu  omnino 
destituti,  similes  sunt.  Ungue  sublato,  alius 
iterum  versus  apicem  digiti  increscit. 

Q.  Quae  fabrica  unguium  est  ? 

R.  Fabrica  eorum  cornea  lamellas,  quae  e 
fibris  bene  compactis  atque  parallelis  versus  a- 
pices  digitorum  dispositis  constant,  semper 
exhibet. 

Q.  Quibus  rebus  ungues  inserviunt  ? 

R.  Ungues  digitorum  apices  ita  muniunt. 


DE  SENSU  TACTUS. 

ut  minus  facile  injuriis  laedantur  ; et  nos  quo- 
que in  rebus  minutis  prehendendis  adjuvant, 
et  fortasse  arma  barbaris  esse  possunt. 

DE  PILIS. 

Q.  Quid  de  pilis  dignum  memoria  novisti  ? 

R.  Pili  e bulbis,  quibus  materia  oleosa  sup- 
peditatur, sub  cute  enascuntur,  qua  materia 
colorem  praecipuum  singulis  ducunt.  Mate- 
ria oleosa  paululum  mutata,  color  quoque  pi- 
lorum mutatur ; illa  sublata,  hic  tollitur,  ut  in 
senectute  saepius  fieri  solet. 

Q.  Cui  usui  pili  inserviunt  ? 

R.  Usus  eorum  parum  adhuc  cogniti  sunt. 
Verisimile  tamen  est,  pilos  in  homine  quodam- 
modo iisdem  rebus,  ac  in  bestiis,  inservire,  a 
frigore  nimirum  corpus  defendere,  idque  or- 
nare. 

DE  SENSU  TACTUS. 

Q.  Sensus  tactus  generalis  est,  necne  ? 

R.  Innumerae  papillae  nervosae  per  totam 
superficiem  externam  cutis  verae  dispositae 
sunt ; et  ubique  papillae  sunt,  ibi  quoque  sen- 
sus tactus  est.  Partes  autem  aliae,  ut  apices 
digitorum,  labra,  et  lingua  hunc  sensum  mul- 
to acutiorem  aliis  habent. 

Q.  Quae  res  hunc  sensum  acuunt,  atque 
adjuvant  ? 

R.  Intentio  animi,  et  usus  frequens  sensum 
tactus  maxime  acuunt ; tenuitas  cuticulae,  et 
facilitas  quarundam  partium  flectendarum, 
qua  plurimae  papilla^  in  rei  contactum  veni- 
unt, multum  adjuvant. 

Q.  Cui  usui  sensus  tactus  inservit  ? 

R.  Hoc  sensu  de  mole,  figura,  duritie,  mol- 
litie, asperitate,  laevitate,  distantia,  et  pondere 
rerum,  judicamus.  Cum  vero  cuticula  casu 
submota  est,  sensus  ingratus  vel  dolor  fit. 

Q.  Sensusne  tactus  unquam  obtusus  fit  ? 

R.  In  quibusdam  cerebri  et  nervorum  vitiis, 
ut  compressione,  vulnere,  et  vis  vitalis  defec- 
tu, vel  cuticula  labore  densata,  et  ustione  du- 
rata, hic  sensus  vel  in  omni,  vel  magna  parte 
corporis,  aut  nimis  obtusus  fit,  aut  omnino  abo- 
letur. 


DE  EXHALATIONE  PER  CUTEM. 

Q.  Quid  de  halitu  cutis  intelligis  ? 

R.  Vaporem  esse  invisibilem,  qui  extremis 
arteriarum  ramulis,  vulgo  vasis  exhalantibus 
dictis,  quae  sub  cuticula  hiant,  in  superficiem 
corporis  emittitur. 

Q.  Quae  quantitas  halitus  cutis  indies  emit- 
titur ? 


DE  ABSORPTIONE  CUTIS. 

Ii.  Quantitas  ejus  varia  est,  quia  a quibus- 
dam rebus,  scilicet,  calore  caeli,  impetu  san- 
guinis, exercitatione  corporis,  statuque  salutis 
et  animi,  potissimum  pendet.  In  Britannia 
tamen  fortasse  haud  absurdum  sit  quantitatem 
ejus  quotidie  ad  uncias  viginti  et  quinque  per 
hiemem,  atque  ad  quadraginta  per  aestatem, 
existimare. 

Q.  Quibus  rebus  halitus  cutis  copiosior  red- 
ditur : 

B.  Calor  caeli,  motus  sanguinis  labore  vel 
aliter  acceleratus,  cutis  calida  atque  laxa,  affec- 
tus animi»  hilares,  halitum  cutis  copiosiorem 
faciunt.  Metus  quoque  subitus  compaginem 
cutis  protinus  solvit,  halitumque  ejus  in  gut- 
tulis ostendit. 

Q.  Quibus  rebus  exhalatio  per  cutem  par- 
cior fit  ? 

11.  Frigus  caeli,  et  ignavia  compaginem  cu- 
tis corrugant,  oraque  vasorum  exhalantium  in 
papillis  posita  maxime  contrahunt,  ideoque 
exhalationem  per  cutem  parciorem  reddunt. 
Graves  animi  affectus,  et  defectus  etiam  hu- 
moris in  corpore,  halitum  cutis  multo  parcio- 
rem faciunt. 

DE  ABSORPTIONE  PER  CUTEM. 

Q.  Nonne  sunt  vasa  absorbentia  in  superfi- 
cie corporis  ? 


c 


14  DE  CHEM.  PRINCIPIIS  INTEGUMENTORUM. 

it.  Sine  dubio  vasa  sunt,  quae  in  summa 
cute  hiant,  resque  subtiles  in  orum  suorum 
contactum  venientes  absorbent.  Haec  vasa 
tamen  in  superficie  corporis  humorem  multo 
tardius,  quam  alia  interna,  absorbent ; itaque 
medici  haud  mediocres,  an  humor  per  cutem 
absorbeatur,  dubitaverunt. 

Q.  Quomodo  mihi  probas  rem  ita  se  habere  ? 

IL  Quum  summam  cutem  medicamentis 
in  quibus  est  Hydrargyrus,  vel  Opium,  vel 
C amphora,  vel  Terebinthina,  fricamus,  brevi 
effectus  illius  medicamenti,  quo  utimur,  pro- 
prii se  ostendunt ; quod  nunquam  fieri  posset, 
nisi  ora  vasorum  in  cute  medicamentum  ab- 
sorbuissent. 

DE  REBUS,  E QUIBUS  INTEGUMENTA  CORPORIS 
CONSTANT. 

Q.  Quibus  e chemicis  principiis  cuticula  con- 
stat ? 

R.  Cuticula  Acidis  et  Alcalinis  soluta,  pro- 
prietates albuminis,  quod  coagulatum  atque 
modo  singulari  modificatum  sit,  habere  videtur. 

Q.  Quibus  chemicis  principiis  ungues  con- 
stant ? 

R.  Ungues  ex  Albumine  Coagulato,  Phos- 
phate  calcis,  et  fortasse  paulula  Gelatina,  con- 
stare videntur. 

Q.  Quibus  e chemicis  principiis  culis  vera 
constat  ? 

R.  Cutis  vera  longo  tempore  in  aqua  decoc- 
ta primo  Gelatinae  similis  fit,  deinde  omnino 
dissolvitur,  et,  solutione  vaporata  et  frigefacta, 
gluten  efficit. 

Q.  Ex  quibus  rebus  constant  crines  ? 

R.  E Gelatina,  Albumine  indurato,  oleo 
albo  et  concreto,  oleo  cinereo  et  subviridi, 
Oxido  ferri,  Oxido  Manganesii,  Phosphate  cal- 
cis, Sulphate  calcis,  Carbonate  calcis,  Muriate 
Sodae,  Silica,  sulphure,  et  Magnesia,  crines 
constare  videntur. 

Q.  Quibus  chemicis  principiis  constat  mem- 
brana cellularis  ? 

R.  Membrana  cellularis  in  aqua  fervente 
decocta  solvitur,  et,  solutione  paulisper  vapo- 
rata, Gelatina  fit. 

Q.  Quibus  rebus  constat  adeps  ? 

R.  Adeps  oleo  similis  Carbonium,  Hydro- 
genium,  et  Oxygenium,  continere  videtur. 


COLLOQUIUM  SECUNDUM. 

DE  DOCTRINA  MUSCULORUM. 

Q.  Quid  de  musculis  intelligis  ? 

R.  Musculi  substantiae  carnosae  sunt,  mo- 
tibusque  omnimodis  perfungendis  habiles. 

Q.  Quam  fabricam  musculi  habent  ? 

R.  Musculi  e fibris  mollibus  saepius  rubi- 
cundis, mobilibus,  ac  tendinibus,  componun- 
tur ; quae,  stimulis  admotis,  sese  contrahunt, 
iterumque  relaxant. 

Q.  Quomodo  hae  fibrae  disponuntur  ? 

R.  Fibrae  musculorum  lineis  rectis,  obli- 
quis, radiatis,  et  curvis  ita  disponuntur,  ut 
plerumque  oriantur  ab  osse  vel  tendine  alio, 
aliique  inserantur : hinc  iis  nomina  fibrarum 
e directione  imposita  sunt. 

Q.  Quomodo  musculi  ipsi  et  fibrae,  e qui- 
bus musculi  constant,  aliae  super  alias,  moveri 
expeditiores  redduntur  ? 

R.  Membrana  cellularis  nunc  tenuis,  nunc 
crassa,  quippe  quae  materiam  pinguem  et 
oleosam  in  cellulis  suis  contineat,  non  muscu- 
los solum  fasciae  similitudine,  verum  etiam 
fibras  musculorum  circundat,  lubricat,  ac 
eodem  tempore  inter  sese  alligat,  et  motus 
eorum  multo  faciliores  expeditioresque  reddit. 

Q.  Quae  partes  musculi  propriae  sunt? 

R.  Tres;  scilicet,  origo,  quae  a parte  stabi- 
lissima, ad  quam  contractio  spectat,  oritur ; 
venter,  qui  major  fit,  et  quasi  tumet,  quando- 
cunque  musculus  se  contrahit ; et  terminatio. 


MUSCULORUM. 

quae  ei  quod  movendum  est  inhaerescit,  ple- 
rumque magnitudine  minore,  quam  origo,  est. 

Q.  Quibus  rebus  musculi  sensu  praediti 
sunt  ? 

R.  Nervis,  quorum  plurimi  ramuli  muscu- 
lis distribuuntur,  iisque  sensum  ita  acutum 
dant,  ut  stimulus  etiam  exiguus  eos  irritet, 
atque  ad  contractionem  aliquando  velocitate 
incredibili  excitet. 

Q.  Quae  res  praecipuae  contractionem  fibra- 
rum musculorum  cient  ? 

R.  Omne  acre  sive  e natura  sive  arte  deri- 
vatum, calor  modicus,  frigus  subito  et  brevi 
admissum,  affectus  animi  hilares,  scintilla  elec- 
trica, galvanismus,  modo  interdum  ita  miran- 
do musculos  afficiunt,  ut  subito  et  vehementer 
sese  contrahant.  Scintilla  quidem  electrica  et 
galvanismus,  qui  priori  simillimus  est,  circulo 
e rebus,  quibus  virtus  electrica  transmittatur, 
facto  principem  inter  nervum  membri,  et 
musculos  nudos  et  humidos,  contractiones,  vel 
potius  convulsiones,  horas  etiam  paucas  post- 
quam animal  spiritum  trahere  et  emittere  de- 
siit, vehementissimas  incitant.  Cibi  aliqui  et 
potiones  quoque  ventriculum  et  intestina ; ali- 
quae sanguinis  qualitates  etiam  cor  arterias- 
que, ciere  ad  actiones  valentiores  ac  frequen- 
tiorcs  videntur. 

Q.  Quae  contractionis  musculorum  ratio  est? 

R.  Ratio,  etiamsi  diu  multumque  quaesita 
sit,  adhuc  parum  cognita  est.  Fibrae  autem 
mobilitate  praeditae,  vique  nervosa,  stimulo 
admoto,  statim  agunt ; id  est,  tument,  brevio- 
res, crassiores,  ac  multo  duriores  fiunt,  simul- 
que  partes,  quibus  annectuntur,  appropin- 
quare faciunt. 

Q.  Quomodo  motus  musculorum  ordinati  et 
constantes  fiunt  ? 

R.  Actiones  musculorum  geruntur  sic,  ut, 
cum  alii  musculi  vi  contrahendi  artum  flec- 
tunt, alii  his  adversarii  velocitate  simili  actiones 
quasi  impediant,  retardent,  et  quodammodo 
obsistant ; idque,  quod  contrarium  est,  invicem 
accidit : unde  fiat,  ut  motus  sibi  constantes, 
aequabiles,  et  ordinati  procedant.  Cum  au- 
tem contra  alii  aliis  musculis  minus  obsis- 
tant, motus  plus  minusve  inordinati  fiunt,  ut 
in  quibusdam  morbis  quotidie  conspicere  licet. 

Q.  Nonne  sunt  musculi  quibus  adversarii 
desunt  ? 

R.  Plurimis  quidem  cavis  musculis,  scilicet, 
cordis,  arteriarum,  intestinorum,  ventriculi, 
uteri,  sphincterum,  et  similium,  adversarii  de- 
sunt ; et  illi  nihilominus  sese  aequaliter  con- 
trahunt, iterumque  relaxant. 


MUSCULORUM. 

Q.  Qua  ratione  vires  musculorum  validiores 
redduntur  ? 

R.  Quanto  frequentius  musculi  voluntarii 
certos  intra  fines  exercentur,  tanto  faciliores, 
mobiliores,  firmiores,  atque  validiores  fiunt. 
Sin  autem  ultra  fines  justos  musculi  motibus 
insolitis,  difficilibus,  ac  diuturnis,  exerceantur, 
multo  debiliores,  et  languidiores  fiunt,  et  tan- 
dem penitus  defatigati,  tremuli  et  rigidi  eva- 
dunt ; et,  nisi  labor  intermittatur,  ingens  et 
universus  virium  defectus,  subitaque  animi 
defectio,  et  demum  mors  ipsa,  subsequuntur. 

Q.  Quibus  commodis  tendines  musculorum 
inserviunt  ? 

R.  Tendines  multo  melius  actiones  perpe- 
tuas, quam  musculi,  citra  defatigationem  fe- 
runt, spatiumque  tantummodo  exiguum  occu- 
pant, et  musculis  quoque  pro  funibus  sunt, 
quibus  vires  exerunt ; et  interdum  etiam  loca, 
quibus  fibrae  musculosae  inserantur,  praebent. 

Q.  Quibus  viribus  musculi  plerumque  a- 
gunt  ? 

R.  Musculi  certe  magnum  robur  habent, 
quod  iterum  iterumque  computare  philosophi 
conati  sunt,  quod  ponderis  observando  vires 
musculi  unius  vel  alterius  sustinere  e corpore 
potuissent,  et,  pondere  musculi  cognito,  cum 


20 


DE  DOCTIIINA 


cujus  robore  vires  aliorum  comparare  soliti 
sunt.  Perperam  autem  procedebant,  et  con- 
clusiones faciebant  falsas,  quibus  nos  minime 
hodie  nitamur;  nam  vim  vitalem  obliti  sunt. 

Q.  Qua  ratione  igitur  vires  musculorum  ae- 
stimas ? 

R.  Vires  musculorum  in  corpore  vivo  mul- 
tum variant  secundum  valetudinem,  animique 
vigorem,  et  vim  nervosam,  quae  in  musculos 
injiciatur;  ideoque  comparare  vivas  cum  mor- 
tuis fibris  incertissimum,  difficillimumque  est. 
Porro,  fibrarum  musculi  mortuarum  vires 
computare  minus  recte  possumus  e corpore 
exsecti ; cum  in  corpore  plures  musculi  sem- 
per  muneribus  suis  simul  perfungantur,  alii 
alios  adjuvent,  ideoque  vires  propriae  unius 
ab  altero  musculo  vix  unquam  sejungi  et  aes- 
timari possint.  Vires  tamen  eorum  multum 
a modo,  quo  tuberibus  et  processibus  ossium 
inserantur,  multum  etiam  a numero,  robore, 
et  directione  fibrarum,  pendent.  Quo  longi- 
us enim  a centro  motus  ossium  musculi  adhae- 
rescant, quo  longius  ab  axi  ossium  in  cursu 
eorum  discedant,  eo  facilius,  expeditius,  vali- 
diusque  artus  movent,  actionesque  necessarias 
omnes  melius  perficiunt. 

Q.  Quomodo  actiones  musculorui%  divisae 
sunt  ? 


MUSCULORUM. 

R.  Plerumque,  et  commodissime,  sunt  di- 
visae in  actiones  invitas  et  voluntarias ; non- 
nullae tamen  imperio  voluntatis  brevi  tempo- 
ris spatio  obediunt,  sed  denuo  necessitate  im- 
periosissima munera,  quibus  destinatae  sunt, 
resumere  impelluntur,  ideoque  locum  medium 
tenere  videntur. 

Q.  Quae  organa  muneribus  suis  sine  volun- 
tate funguntur. 

R.  Cor,  arteriae,  organa  omnia  secernentia, 
ventriculus,  intestina,  et  uterus,  sine  voluntate 
muneribus  suis  perfunguntur. 

Q.  Quae  organa  locum  quasi  medium  inter 
actiones  voluntarias,  et  non  voluntarias,  tenent? 

R.  Pulmones,  vel  potius  musculi,  qui  res- 
pirationem gerunt,  pupillae  oculorum,  sphinc- 
teres musculi,  vesica  urinae,  et  similia,  par- 
tim  sub  imperio  voluntatis  actiones  suas  per- 
ficiunt. 

Q.  Quae  organa  denique  voluntatis  imperio 
subjiciuntur  ? 

R.  Actiones  organorum  fere  omnium  cor- 
poris, praeter  quae  jam  diximus,  si  integrae 
saltem,  sub  imperio  voluntatis  geruntur. 

DE  REBUS,  E QUIBUS  MUSCULI  COMPONUNTUR. 

Q.  Ex  quibus  chemicis  principiis  musculi 
constant  ? 

R.  E fibrina  praecipue,  albumine,  gelatina, 
materia  extractiva,  phosphate  sociae,  phosphate 
ammoniae,  phosphate  calcis,  et  carbonate  cal- 
cis, constant. 

Q.  Quomodo  haec  principia  adipiscimur? 

R.  Quum  musculum  in  aqua  bene  lavamus, 
vel  coquimus,  fibrae  ejus  colorem  suum  amit- 
tunt, albidaeque  fiunt,  et  aqua  insolubiles,  et 
fragiles,  cum  siccae  sunt  ;•  massa  fibrarum 
haec  Fibrina  appellatur.  Solutione  calefacta. 
Albumen  summam  super  aquam  coagulatur  et 
natat ; et  paulisper  vaporata  atque  frigida,  Ge- 
latina paratur.  Solutione  adhuc  siccata  cum- 
que Alcohole  mista,  Materia  Extractiva  dissol- 
vitur, quae  colorem  fuscum,  odorem  aromati- 
cum, et  saporem  acrem  liquori  dat ; dum  ge- 
latina, et  Phosphas  Sodae,  et  Phosphas  Am- 
moniae, remanent.  Musculum  quoque  dis- 
solvendo in  Acido  Nitrico,  et  solutioni  Am- 
moniam  addendo,  Phosphatem  Calcis  adipisci- 
mur. Carbonas  calcis  etiam  acido  Nitrico 
extrahitur,  et  in  Oxalatem  Calcis  convertitur. 


DE  CARTILAGINE. 

DE  CARTILAGINE. 

Q.  Quae  est  cartilago? 

R-  Substantia  est  albida,  laevis,  haud  ita 
dura,  vi  resiliendi  magna  praedita. 

Q.  Quae  est  ejus  structura  ? 

R.  Fibrae  ejus  exiles  ita  ordinatae  sunt,  ut 
lamellas  ossibus  similes  componant : et  ali- 
quando in  os  convertantur.  Structura  carti- 
laginis utique  ossi  in  Acido  tenui  soluto  simil- 
lima est. 

Q.  Quomodo  cartilago  nutrimentum  sen- 
sumque accipit  ? 

R . Vasa  ejus  sanguinea  ita  admodum  exi- 
gua sunt,  ut  neque  sanguinem  rubrum,  neque 
injectum  anatomici  admittant,  nisi  cum  os 
jamjam  e cartilagine  fiat:  neque  nervi  ejus 
adhuc  visi  sunt.  Nihilominus  tamen  humor 
limpidus  nutrimentum  ei  vehat ; et  nervi  quo- 
que exiguissimi  sensus  aliquid  impertiant, 
necesse  est. 

Q.  Quibus  commodis  cartilago  inservit  ? 

R.  Cartilago  superficies  articulares  inter- 
dum obtegit,  ideoque  motum  plurimum  expe- 
dit. Interdum  vice  ossis  fungitur,  flexilis  ali- 
quem motum  patitur,  atque  vi  resiliendi  pro- 
priam figuram  recuperat,  ut  in  larynge,  et 

costis.  Interdum  quoque  aetate  infantili  ni- 
dum ad  materiam  osseam  deponendam  parat. 
Interdum  est  pro  ligamentis,  ut  in  ossibus  pel- 
vis fit,  vel  et  pro  legamentis,  et  quasi  pulvinis, 
ut  inter  vertebras  spinae,  est. 

DE  LIGAMENTIS. 

Q.  Quid  est  ligamentum  ? 

R.  Substantia  est  albida,  valida,  flexilis,  car- 
tilagine mollior,  et  vi  quoque  resiliendi  minore 
praedita. 

Q.  Quae  est  structura  ligamentorum  ? 

R.  Structura  eorum  e fibris  varie  dispositis 
atque  densatis  constat. 

Q.  Quomodo  ligamenta  divisa  sunt  ? 

R.  Plerumque  in  ligamenta  capsularia,  et 
in  ea,  quae  os  aliud  alii  validissime  connec- 
tunt. 

Q.  An  vasa  sanguinea,  quae  ligamenta  in- 
grediuntur, videre  possumus  ? 

R.  Saepius  vasa  sine  magna  difficultate 
videre,  et  ea  implere  humore  colorato  possu- 
mus. 

Q.  Potesne  nervos  ligamentorum  videre? 

R.  Quibusdam  in  locis  ope  scalpelli  nervos 
indagare  possumus  ; saepius  tamen  propter  eo- 
rum exilitatem,  et  structuram  ligamentorum 
densam,  multo  difficilius  est  factu. 


DE  PERIOSTEO. 

Q.  Quo  sensu  ligamenta  praedita  sunt  ? 

R.  Sensu  minime  acuto  sana,  inflammata 
autem  ligamenta  acutissimo  praedita  sunt. 

Q.  Quibus  commodis  ligamenta  inserviunt  ? 

R.  Capsularia  synoviam,  qua  articuli  fiunt 
lubrici,  continent ; caeteraque  in  commissuris 
movendis  comprimi  prohibent.  Alia  autem 
ligamenta  ossa  conjungunt,  atque  in  situ  pro- 
prio tenent.  Ligamentis  quoque  interdum 
musculi,  et  tendines,  inseruntur. 

DE  PERIOSTEO. 

Q.  Quibus  rebus  ossa  connectuntur  ? 

R.  Omnia  periosteo,  ligamentis,  atque  car- 
tilaginibus, connectuntur. 

Q.  Quibus  nominibus  membrana  ossa  tegens 
appellatur  ? 

R.  Periosteum  saepius,  sed  tamen  super  ca- 
put pericranium,  super  cartilaginem  perichon- 
drium, super  ligamenta  peridesmium,  appel- 
latur. 

Q.  Haecne  membrana  ossa  omnia  ubique 
tegit  ? 

R.  In  quibusdam  locis  musculi,  ligamenta, 
et  cartilagines  periosteum  penetrant,  ut  ossi- 
bus ipsis  inhaereant. 

Q.  Quae  structura  est  periostei  ? 

R.  Membranula  est  tenuis,  densa,  et  tenax, 
ex  plurimis  fibris  composita,  quae  in  lamellas 
interdum  sejungi  possint,  atque  ex  arteriis, 
venis,  absorbentibus  et  nervis,  quae  id  ossibus 
firmissime  connectunt. 

Q.  Quibus  rebus  periosteum  inservit  ? 

R.  Periosteum  musculis  super  ossa  facilita- 
tem movendi  dat ; vasa  in  ossa  ingredientia 
sustinet : loca,  quibus  musculi  inserantur, 
praebet ; ossa  firmissime  complectitur ; et,  ut 
quibusdam  placet,  ad  incrementum  et  renova- 
tionem ossium  maxime  necessarium  est. 

Q.  Periosteum  sensum  habet  acutum,  necne? 

R.  Sensus  ejus  sani  est,  aeque  ac  aliarum 
membranularum,  non  ita  acutus,  sed  potius 
hebes ; itaque  sunt,  quibus  persuasum  est, 
periosteum  sine  sensu  esse.  Cum  autem  mor- 
bosum, sensu  acutissimo  praeditum  est,  quod 
dolor  vehemens  ostendit. 

DE  CHEMICIS  EARUM  RERUM  PRINCIPIIS. 

Q.  Ex  quibus  chemicis  principiis  periosteum, 
cartilago,  et  ligamentum  constant  ? 

R.  Periosteum  ac  omnes  membranae  tenues 
e gclalina  solummodo  ; carlilago  et  ligamentum 
e gelatina  quoque  magna  ex  parte  constant. 
Cartilago  autem  figuram  suam,  sed  imperfec- 

tam  quidem  ; ligamentum  non  solum  figuram, 
verum  etiam  robur  suum,  retinet,  postquam 
gelatina  extracta  est ; idcirco,  praeter  gelati- 
nam  haec  duo  ex  albumine  indurato  constant. 

Q.  Quomodo  gelatinam  parare  possumus  ? 

R.  Membranam,  cartilaginem,  vel  ligamen- 
tum in  aqua  diu  coquendo,  vel  universum,  vel 
pars  maxima  tandem  solvitur  ; et  cum  solutio 
vaporat  paulisper,  et  sponte  frigescit,  gelatina 
fit,  quae  semipellucida,  mollis,  tremula,  et  in 
aqua  facilis  solutu,  est. 

DE  SYNOVIA. 

Q.  Quae  est  synovia  ? 

R.  Liquor  viscidus,  subviridis,  plusminusve 
transparens  est,  qui  intra  ligamenta  capsularia 
articulorum  continetur. 

Q.  Quibus  glandulis  vel  vasis  synovia  secer- 
nitur ? 

R.  In  articulis  plerisque  massulae  adiposae 
sitae  sunt,  e quibus  fimbriae,  vel  potius  folliculi 
eminere,  et  synoviam  secernere  videntur.  In 
quibusdam  extremitates  arteriarum  exhalantes 
eam  secernunt. 

Q.  Synovia  bubula,  utpote  facillima  paratu, 
experimentis  subjecta  est,  atque  habenda  ea- 

dem  ac  humana;  quae  igitur  ejus  chemica 
principia  sunt  ? 

R.  Analysis  recentissima  nos  docet  in  parti- 
bus centum  synoviae  esse, 

11.86  Materiae  peculiaris  filis  albis  plenae, 
4.52  Albuminis, 

1.75  Muriatis  Sodae, 

.71  Sodae, 

.70  Phosphatis  calcis, 

80.46  aquae. 

Q.  Ostende  mihi  modum  quo  haec  parentur? 

R.  Alcohole  in  synoviam  infuso,  albumen 
petit  imum.  Albumine  sublato,  et  acido  Ace- 
tico  in  solutionem  infuso,  materia  peculiaris  al- 
ba filis  similis  cadit,  quae  colorem,  odorem,  et 
saporem  glutinis  herbarum  habet,  et  in  acidis 
meracis  et  Alcalinis,  et  in  aqua  frigida  etiam 
agitata,  solutu  facilis  est.  Ea  materia  quoque 
separata,  solutio  paulisper  vaporata  crystallos 
Acetatis  Sodae  deponit. 

Synovia  acri  exposita  vaporat,  et  crystallos 
Muriatis  Sodae,  et  aliquid  etiam  Carbonatis 
Sodae  relinquit.  Residuum  post  distillationem 
synoviae  combustum  Phosphatem  Calcis  exhi- 
bet. 

COLLOQUIUM  TERTIUM. 

DE  FORMATIONE  ET  STRUCTURA  OSSIUM. 

Q.  Unde  ossea  materia  derivatur  ? 

R.  Ex  sanguine. 

Q.  Quibus  vasis  deponitur  ? 

R.  Arteriis  extremis. 

Q.  Quomodo  in  foetu  id  fit  ? 

R.  In  foetu  primo  gelatinae  subsimilia  vasa 
sive  arteriae,  paucos  post  conceptionem  dies 
conformari  videntur,  quae  sanguinem  in  om- 
nes ejus  partes  digerunt,  atque  in  locis  propriis 
materiam  idoneam  partes  solidiores  et  osseas 
formando  deponunt. 

Q.  Qua  ratione  arteriae  extremae  materiam 
illam  in  quibusdam  tantum  locis  deponunt? 

R.  Id  fit  quadam  mirabili  et  certe  peculiari 
actione  extremitatum  arteriarum,  quae  nunc 
unam,  nunc  alteram  rem  demittant ; natura 
autem  illius  actionis  adhuc  in  occulto  latet. 

Q.  Quomodo  ossa  formantur  ? 

R.  Ossa  omnia  foetus  primo  gelatinae,  de- 
inde cartilagini  subsimilia,  vasis  exiguis  repleta 
sunt.  Arteriae  exiguae  in  illa  substantia  carti- 

laginosa  in  conspectum  reti  similes  veniunt, 
sese  ita  dilatant,  ut  sanguinem  rubrum  admit- 
tant, atque  materiam  osseam  demittant  aut  in 
puncto  uno  vel  altero,  a quo  spicula  undique 
enascuntur,  quod  in  ossibus  capitis  manifestum 
est ; aut  in  annulis,  a quibus  fibrae  versus  ex- 
trema ossium  longorum  tendunt ; demumque 
se  epiphysi  conjungunt. 

Q.  Quae  est  epiphysis  ? 

R.  Pars  est  ultima  ossis,  quae  ineunte  aetate 
mediae  parti  carlilagine  annectitur,  ut  caput 
et  condyli  femoris  cum  media  sua ; provectiore 
autem  aetate  epiphyses  factae  sunt  vere  apo- 
physes sive  processus  ejusdem  ossis  ipsius. 

Q.  Quibus  commodis  capita  tumida,  et  tu- 
bera sive  apophyses  ossium  plerumque  inser- 
viunt ? 

R.  Illa  spatium  amplum  ad  commissuras  for- 
mandas sine  ponderis  incremento  dant,  et  ten- 
dines musculorum  etiam  a linea  recta  conver- 
tendo, vim  eorum  in  artu  movendo  augent ; 
quo  enim  longius  a centro  motus  tendines  diri- 
gant, eo  facilius  expeditiusque  musculi,  vecte 
longiore,  artum  movent. 

Q.  Quid  fit  de  cartilagine  cum  ossea  materia 
deponitur  ? 

R.  Cartilago,  quae  locum  atque  figuram  os- 
sis deponendi  occupat,  vasis  absorbentibus  par- 

tim  aufertur,  ut  in  ejus  interstitiis  ossea  mate- 
ria deponatur ; huic  igitur  illa  locum  proprio 
tempore  dat. 

Q.  Quae  structura  ossium  est  ? 

Ii.  Ossa  plurimis  e fibris  componuntur,  quae 
in  costis  bene  manifestae  sunt,  et  quae  in  parte 
exteriore  maxime  densatae,  et  ita  compactae 
sunt,  ut  laminas,  vel  substantiam  quasi  soli- 
dam, repraesentent ; in  parte  autem  interiore 
fibrae  ita  dispositae  sunt,  ut  cancellos  efficiant. 
Ossea  spicula  cellulas  in  extremis,  et  cava  qui- 
dem media  parte  longorum  ossium,  formant. 

Q.  Quibus  in  ossibus  hanc  structuram  facil- 
lime videre  possumus  ? 

R.  In  ossibus  fere  omnibus  foetus,  et  in  os- 
sibus adulti  hominis  quoque  adustis,  vel  aeri 
longo  tempore  expositis,  fibrae,  et  cellulae,  et 
cava  plane  conspiciuntur.  In  osse  quidem  fe- 
more omnia  haec  apparent.  Primum  a parte 
exteriore  laminae  curvatae,  et  compactae,  de- 
inde extrema  versus  ac  interius,  magis  inordi- 
natae et  spongiosae ; et  adhuc  interius  cavum 
plus  minusve  amplum  pro  ossis  magnitudine  in 
conspectum  venit. 

Q.  An  cancelli  inter  sese  communicant  ? 

R.  Cum  os  longum  transversim  sectum  est, 
et  secta  extrema  in  liquorem  coloratum  demit-. 

tuntur,  liquorem  in  cellulas  ossis  longe  supra 
ejus  superficiem  in  vase  ascendere  videmus': 
quod  sine  dubio  nos  certiores  facit  cancellos 
ossium  inter  sese  liberrime  communicare. 

Q.  Quibus  commodis  cancelli  in  ossibus  in- 
serviunt ? 

R.  Cancelli  sacculos  membranaceos  medul- 
lae continent,  nec  eos  situm  mutare,  nec  alios, 
membri  positura  mutata,  alios  comprimere  si- 
nunt. 

Q.  Quomodo  ossa  nutrimentum  ac  sensum 
accipiunt  ? 

R.  In  ossibus  universis  vasa  sanguinea,  ab- 
sorbentia, et  nervi  sunt,  quae  iis  sensum  atque 
nutrimentum  suppeditant. 

Q.  Quomodo  vasa  sanguinea  ossium  videre 
possumus  ? 

R.  Cum  colorem  in  vasa  membranae  os  ob- 
tegentis, vulgo  periostei  dicti,  injicimus,  vel 
cum  venae  sanguine  turgescunt,  vasa  optime 
videre  possumus.  Praesertim  autem  rem  co- 
loratam in  arterias,  quae  ossi  adulti  nutrimen- 
tum vehunt,  injiciendo,  deinde  materiam  os- 
seam Acido  in  Muriatico  solvendo,  os  flexile 
semitransparens,  et  cartilaginosum  facimus,  at- 
que vasa  ejus  innumera  pulcherrime  disposita 
plane  videmus. 

Q.  Quomodo  mihi  probas  ossa  sensum  ha- 
bere ? 

R.  Filamenta  nervorum  in  substantiam  os- 
sium ingredientia  videmus,  itaque  ossa  sensu 
praedita  esse  pro  certo  habemus ; qui  sensus 
quidem  ossi  sano  obtusus  est ; ossibus  enim  a- 
nimalium  scalpello  vel  serra  incisis,  animalia 
nihil  sentire  videntur ; ossibus  autem  inflam- 
matione affectis,  vel  aliter  morbosis,  acutissi- 
mus. 

Q.  Quomodo  probas  vasa  absorbentia  in  os- 
sibus esse  ? 

R.  Illud  bene  probatum  est  materia  ossea 
vasis  absorbentibus  ablata  in  Mollitie  ossium, 
ubi  paucis  interdum  mensibus  ossa  infirma,  at- 
que flexu  facilia  fiunt  ; osse  Carie  implicito  in 
Necrosi  evanescente,  integumentis  adhuc  inte- 
gris ; osse  evanescente  cum  tumor  carnosus, 
vel  Aneurisma  id  vehementer  premit. 

Q.  Quae  membrana  sacculos  in  ossibus  jam 
dictos  format  ? 

R.  Membranula  tenuissima,  saepius  perios- 
teum internum  vocata,  cellulas  sive  cancellos, 
et  omnia  cava,  in  partibus  ossium  internis,  cir- 
cundat,  spatiumque  late  extentum  vasis  medul- 
lam secernentibus  praebet. 

Q.  Quae  medullae  ipsius  natura  est  ? 

R.  Medulla  est  oleosa,  et  adipi  simillima. 

tenuis,  et  interdum  subrubra,  in  cellulis  qui- 
dem minutis,  et  ossibus  spongiosis;  in  cavis 
vero  ossium  longorum  crassa  est,  et  multo  ma- 
gis albida. 

Q.  Quae  partes  ossium  durissimae  sunt  ? 

R.  Pars  ossium  media  longorum,  parsque 
petrosa  ossis  temporis  longe  omnium  durissimae 
sunt. 

Q.  Quibus  rebus  ossa  praecipue  inserviunt  ? 

R.  Ossa  partes  corporis  caeteras  ferunt,  ful- 
ciunt, visceribusque  praesidium,  et  musculis 
loca,  quibus  inserantur,  praebent. 

DE  REBUS,  E QUIBUS  OSSA  COMPONUNTUR. 

Q.  Quibus  rebus  ossa  componuntur  ? 

R.  Ex  glutine  sive  gelatina,  terra  salina,  et 
cartilagine,  componuntur. 

Q.  Qua  ratione  gelatinam  extrahere  potes  ? 

R.  Ossa  in  frusta  minutissima  sunt  confrin- 
genda. et  in  lebete  Papiniano  cum  aqua  bene 
coquenda,  oleum  tum  ascendit,  supernatat,  et 
despumari  potest : solutio  deinde  ad  crassitu- 
dinem mellis  vaporet,  et  sua  sponte  frigescat, 
gelatina  fit. 

Q.  Qua  ratione  principia  terrena  extrahis  ? 

R.  Ossa  bene  urenda,  donec  albida  fiunt, 

alia  eorum  principia  consumimus,  et  terrenam 
materiam  adipiscimur. 

Q.  Quibus  ex  rebus  illa  terrena  materia  con- 
stat ? 

R.  Ex  Phosphate  calcis,  Carbonate  calcis, 
Sulphate  calcis,  et  Phosphate  Magnesiae,  quod 
tamen  in  ossibus  animalium  saepius  detectum 
est.  Nuperrime  Alumina,  Silica,  Manganesium, 
Ferrum,  et  Fluas  Calcis  in  quantitate  perexigua 
reperta  sunt. 

Q.  Dic  mihi  modum,  quam  brevissime,  quo 
haec  parentur  ? 

R.  Materia  illa  in  aqua  insolubilis  est,  in 
acido  tamen  Nitrico  bene  diluto,  aut  Muriati- 
co, facile  solubilis.  Ex  hac  solutione  Ammonia 
Phosphatem  Calcis,  et  in  ossibus  animalium 
Phosphatem  Magnesiae,  demittit;  deinde  ex 
reliqua  Nitras  Barytae,  aliquid  in  acido  Muri- 
atico insolubile  demittit,  quod  sui phas  Barytae 
est,  cujus  ponderis  incrementum  quantitatem 
acidi  Sulphurici  calci  antea  conjuncti  ostendit ; 
et  tum  Carbonas  Ammoniae  ex  reliqua  Carbo- 
natem  calcis  demittit. 

Q.  Quomodo  cartilaginem  mihi  ostendere 
potes  ? 

R.  Cum  ossa  decocta,  atque  oleum  et  gela- 
tina  extracta  sunt ; et  pars  terrena  ab  acido  Ni- 
trico diluto  dissolvitur;  cartilago,  ossium  figura. 

alba,  et  flexilis,  adhuc  superest,  et  quum  arida, 
fragilis  est  et  semipellucida. 

Q.  Quibus  rebus  gluten  sive  gelatina  ossium 
inservit  ? 

R.  Gelatina  ossium  ineunte  aetate  plurimum 
abundat,  iisque  formam  propriam,  et  tenacita- 
tem dat : hinc  ratio  est,  cur  ossa  juvenis  mollia 
sint,  vique  magna  resiliendi  praedita,  et  incre- 
mentum facillime  accipiant. 

Q.  Quibus  utilitatibus  terra  salina  ossium 
inservit  ? 

R.  Haec  materia  in  senectute  copiosissima 
est,  ossibusque  adulti  soliditatem,  duritiam, 
stabilitatemque  dat ; cum  autem  nimio  plus, 
ossa  arida,  fragilia,  et  saepius  deformia,  reddit: 
hinc  quoque  ratio  est,  cur  ossa  senum  inter- 
dum adeo  facillime  frangantur. 


COLLOQUIUM  QUARTUM. 

DE  CEREBRO. 

Q.  Quid  de  cerebro  intelligis  ? 

R.  Cerebrum  esse  massam  mollem,  quae  in- 

tra  cranium  sita  est,  originemque  nervis  qui- 
busdam dat ; vel  saltem  cum  iis  libere  commu- 
nicat. 

Q.  Quot  membranae  cerebrum  cingunt? 

R.  Tres,  scilicet,  dura  mater,  tunica  arach- 
noidea, et  pia  mater. 

Q.  Quae  fabrica  durae  matris  est  ? 

R.  Dura  mater  omnium  membranarum  den- 
sissima, crassissima,  et  validissima  est,  atque 
e fibris  fortibus  varie  dispositis  componitur. 

Q.  Quibus  rebus  dura  mater  adhaerescit  ? 

R.  Cum  omni  facie  interna  calvariae,  sed 
praesertim  cum  suturis  dura  mater  vasis  in- 
numeris committitur  ; adeoque  vasa  interna 
commercium  cum  externis  liberrimum  habent. 
Guttulae  sanguinis  e vasis  ruptis  effunduntur, 
et  consistunt,  membrana  ex  osse  separata. 

Q.  Nonne  cerebro  ipsi  adhaerescit  ? 

R.  Dura  mater  in  contactu  cerebri  est,  ei 
autem  non  adhaeret,  nisi  iis  in  locis,  quibus 
venae  sinus  intrant. 

Q.  Qui  processus  dura  matre  formantur  ? 

R.  Dura  mater  duplex  descendit,jfa/cemque 
format,  quae  cerebrum  in  hemisphaeria  duo  di- 
vidit ; tentorium  cerebelli  etiam  constituit. 

Q.  Quid  de  falcis  structura,  et  cursu,  dicis  ? 

R.  Structura  falcis  eadem  est  ac  durae  ma- 
tris, duplex  vero  est,  quippe  quae  ex  laminis 

duabus  constet.  Falx  cristae  galli  ossis  eth- 
moidei  adhaeret,  occipitumque  versus  sub  su- 
tura sagittali  recurrit,  et  tandem  in  tentorium 
cerebelli  desinit. 

Q.  Quid  dicis  de  tentorio  cerebelli? 

R.  Tentorium  e laminis  duabus  dura  matre 
compositis  constat,  transversum  inter  lobos  ce- 
rebri posteriores  et  cerebellum  currit. 

Q.  Ubi  est  sinus  longitudinalis  superior  ? 

R.  Sinus  longitudinalis  inter  laminas  duas 
falcis  atque  os  spatium  triangulum  format,  cur- 
sumque habet  sub  sutura  sagittali,  atque  sese  in 
parte  posteriore  in  sinus  duos  laterales  dividit. 

Q.  Ubi  sinus  laterales  siti  sunt  ? 

R.  Sinus  laterales  cursum  suum  transverse 
et  deorsum  curvum  in  sulcis  occipitalis,  et  os- 
sium temporalium  dirigunt,  et  prope  basin  cra- 
nii in  venas  jugulares  internas  desinunt. 

Q.  Ubi  situs  est  sinus  longitudinalis  inferior ? 

R.  In  margine  inferiore,  et  inter  plicas  fal- 
cis majoris,  retro  currit,  et  tandem  in  torcular 
Herophili  desinit. 

Q.  Quo  torcular  Herophili  cursum  dirigit? 

R.  Torcular  Herophili,  inter  falcem  et  tento- 
rium cerebelli  cursum  retro  habet,  et  quod  con- 
tinet, id  in  juncturam  sive  initia  sinuum  late- 
ralium simul  cum  sinu  longitudinali  superiore 
infundit. 

Q.  Nonne  sunt  alii  sinus,  praeter  quos  no- 
minavisti ? 

R.  Sunt  alii  minores,  nempe  sinus  circularis 
Ridlei,  sinus  duo  cavernosi,  sinus  duo  petrosi  su- 
periores et  inferiores. 

Q.  Quid  de  sinibus  generaliter  observas  ? 

R.  Sinus  longitudinalis  major  majorque  fit, 
ut  occipitium  versus  procedit ; sinus  laterales 
quoque  majores  fiunt,  ut  descendunt;  et  in  si- 
nibus illis  chordae  transversae  sunt,  quae  sinus 
prohibent  ne  nimis  sanguine  distendantur. 

Q.  Ubi  sitae  sunt  glandulae  Pacchioni  ? 

R.  Utroque  latere  sinus  longitudinalis  sub 
dura  matre  plurima  corpuscula  subalbida  sita 
sunt,  quae  glandulae  Pacchioni  appellantur. 

Q.  Quae  de  membrana  sub  dura  matre  ja- 
cente digna  memoria  sunt  ? 

R.  Illa  membranula  tunica  arachnoidea  ap- 
pellata, imprimis  tenuis,  tenera,  et  pellucida, 
ita  cerebrum  arcte  cingit,  ut  difficillime,  nisi 
ad  tuber  annulare,  separari  possit ; per  eam 
etiam  flexus  sive  convolutiones,  ut  vulgo  vo- 
cantur, cerebri  pulcherrime  videmus.  Nulla 
vasa  in  hac  membranula  adhuc  visa  sunt. 

Q.  Quid  sub  tunica  arachnoidea  in  conspec- 
tum venit,  et  quae  est  ejus  fabrica  ? 

R.  Pia  mater  vasis  sanguineis,  et  fortasse 
lymphaticis,  ubique  referta,  non  cerebrum  so- 

Ium  involvit,  sed  etiam  inter  omnes  ejus  flexus 
sese  duplicem  insinuat,  atque  cava  omnia  sive 
ventriculos  cerebri  obducit.  Ejus  fabrica  est 
tenera  et  tenuis,  atque  vasa  plurima  continet. 

Q.  Quibus  rebus  hae  tres  membranae  inser- 
viunt ? 

R.  Dura  mater  cerebrum  involvit,  ac  inju- 
riis quodammodo  defendit,  atque  munere  peri- 
cranii interni  perfungitur,  vasa,  quae  cranium 
penetrant,  sustinendo  ; falcem  majorem  et  qpi- 
norem,  et  tentorium  cerebelli  sive  septum  trans- 
versum efficit,  quae  et  hemisphaeria  cerebri, 
et  cerebelli  in  situ  proprio  tenent,  partesque 
prohibent,  quo  minus  motibus  corporis  variis 
laedantur;  et  sinus  sive  canales  quoque,  in  quos 
sanguis  venosus  infunditur,  ut  e cranio  trans- 
mittatur, format. 

Q.  Cum  falx  a crista  galli  lacerata,  atque 
reversa  est,  et  hemisphaeria  paululum  supra 
sejuncta  sunt,  quid  in  conspectum  venit? 

R.  In  sulco  inter  hemisphaeria  substantia 
alba  conspicitur,  cui  nomen  corporis  callosi  est. 

Q.  Quae  est  ejus  structura  ? 

R.  Substantia  corporis  callosi  medullaris  est, 
utroque  latere  striae  transversae  in  media  parte 
conveniunt,  et  raphen  formant,  dein  descen- 
dunt, septum  que  lucidum  constituunt.  Pars 

corporis  callosi  anterior  angustior,  quam  pos- 
terior est. 

Q.  Cum  partes  superiores  utriusque  hemis- 
phaerii usque  ad  corpus  callosum  submovimus, 
quid  videmus  ? 

R.  Substantiam  cineraceam  sive  corticalem, 
et  medullarem  ; haec  centrum  occupat,  illa  pul- 
cherrime flexuosa  circumducitur  ; haec  a non- 
nullis aliquid  excernere,  illa  ab  aliis  anatomicis 
glandulosa  esse,  ab  aliis  aliquid  secernere,  ex- 
istimata est.  Parte  substantiae  cineraceae  ite- 
rum submota,  centrum  ovale  Vieussenii  exhi- 
betur. 

Q.  Quas  partes  proxime  mihi  ostendis  ? 

R.  Cum  aliquid  materiae  medullaris  utroque 
latere  corporis  callosi  submotum  est,  ventriculi 
laterales  deteguntur. 

Q.  Quas  res  de  ventriculis  lateralibus  notas? 

R.  Ventriculi  laterales  duo  sunt ; utroque  la- 
tere unus,  qui  sub  centro  ovali  jacet  curvus,  et 
cornua  habet  tria,  anterius  scilicet,  posterius, 
et  inferius.  Pia  mater  ventriculos  obducit,  ha- 
litumque secernit,  qui  prohibet  ne  partes  con- 
crescant. Cornua  anteriora  septo  lucido  sepa- 
rantur ; posteriora,  quae  a quibusdam  cavitates 
digitales  nominantur,  retrorsum  flectuntur ; in- 
feriora gradatim  descendunt,  antrorsum  ver- 

tunt,  et  tandem  in  lobos  medios  cerebri  de- 
sinunt. 

Q.  Ubi  sita  sunt  corpora  striata  ? 

R.  Prope  cornua  anteriora  in  fundo  ventri- 
culorum lateralium  corpora  striata  sita  sunt, 
quorum  superficies  cineracea  est,  pars  autem 
interna  striis  medullaribus  pulchre  miscetur. 

Q.  Ubi  sunt  thalami  nervorum  opticorum  ? 

11.  Partes  corporum  striatorum  posteriores  a 
sese  recedunt,  thalamosque  nervorum  optico- 
rum inter  se  recipiunt,  qui  superficiem  medul- 
larem habent,  sed  intus  striati  sunt.  Partes 
posteriores  thalamorum  opticorum  deorsum  ver- 
susque latera  vertunt, et  tractus  opticos  formant. 

Q.  Quid  est  inter  corpora  striata  et  thalamos 
opticos  ? 

R.  In  fossa  inter  corpora  striata  et  thalamos 
chorda  medullaris  est,  quae  centrum  semicir- 
culare Vieussenii,  sive  taenia  semicircularis  Ilal - 
/eri,  nominata  est. 

Q.  Quae  vasa  rubra  nunc  conspicimus  ? 

R.  Super  thalamos  opticos  et  in  plurimo  fun- 
do ventriculorum  lateralium  vasa  innumera  san- 
guinea reti  simillima  expansa  anatomicis  nomi- 
nata sunt  plexus  clioroides,  qui  plexus  utriusque 
lateris  pone  crura  fornicis  anteriora  convenit. 

Q.  Ubi  est  fissura  Silvii? 

R.  Septum  lucidum  falci  simile  e laminis 
duabus  constat,  inter  quas  parte  in  anteriore 
fissura  Silvii  est. 

Q.  Quid  jam  infra  septum  lucidum  videmus? 

R.  Sub  septo  lucido  fornix  est,  quae  crura 
quatuor  habet,  duo  nimirum  anteriora,  duoque 
posteriora,  quae,  alium  ab  alio,  recedunt,  cur- 
sumque cornuum  inferiorum  ventriculorum  la- 
teralium sequuntur,  et  ibi  a plerisque  pedes 
Hippocampi,  sive  cornua  Ammonis  nominan- 
tur; margines  interiores  quoque  tenues  exhi- 
bent, quibus  nomen  corporum  fimbriatorum  im- 
positum est.  Anterius  fornix  angusta,  pos- 
terius multo  latior  est,  ubi  cum  corpore  calloso 
committitur. 

Q.  Ventriculi  laterales  inter  sese  communi- 
cant necne  ? 

R.  Pone  crura  fornicis  anteriora  et  ante  plex- 
us junctionem  choroidis  sub  fornice  ipsa^/ora- 
men  Monroianum  existit ; quod  ab  uno  ventri- 
culo laterali  in  alterum,  iter  dat  facile  et  expe- 
ditum. 

Q.  Ubi  est  infundibulum  ? 

R.  Infundibulum,  vel  melius  iter  ad  ter- 
tium ventriculum,  oblique  antrorsum  ad  glan- 
dulam pituitariam  usque  in  sella  T urcica  sitam 
descendit. 

Q.  Cum  fornix  reflexa  est,  quid  videmus  ? 

R.  Psalterium  vel  lyram , quam  impressio- 
nem tela  choroidea  vasis  transversis  et  obliquis 
composita  parti  inferiori  et  posteriori  fornicis 
ipsius  impertit,  quia  ibi  tela  choroidea  fornicem 
thalamis  opticis  connectit.  • 

Q.  Ubi  loci  ventriculus  tertius  est  ? 

R.  Ventriculus  tertius  fissurae  similis  in  u- 
troque  latere  thalamis  opticis,  supra  commis- 
sura molli  quae  thalamos  tegit,  infra  cruribus 
cerebri,  continetur. 

Q.  Quo  in  loco  commissuram  cerebri  anteri- 
orem conspicimus  ? 

R.  Juxta  partem  anteriorem  ventriculi  tertii 
ante  crura  fornicis  anteriora  chordam  medulla- 
rem corpora  striata  transverse  percurrentem 
videmus,  quae  chorda  commissura  cerebri  an- 
terior appellatur. 

Q.  An  quoque  est  commissura  cerebri  poste- 
rior? 

R.  Certe,  ad  partem  posteriorem  tertii  ven- 
triculi est  etiam  altera  chorda  medullaris,  quae 
transversim  currit,  et  commissura  cerebri  pos- 
terior nominatur. 

Q.  Ubi  est  aquaeductus  Silvii  ? 

R.  A fundo  partis  posterioris  ventriculi  ter- 
tii iter  est  ad  quartum  ventriculum,  quod  iter 
interdum  aquaeductus  Silvii  appellatum  est. 

Q.  Fornice  et  tela  choroidea  omnino  submo- 

tis,  pone  thalamos  opticos  et  supra  iter  a tertio 
ad  quartum  ventriculum  quid  conspici  est  ? 

R.  Nates  et  testes,  sive  tubercula  quadrige- 
mina, et  glandula  pinealis  conspiciuntur : na- 
tes superiores,  testes  inferiores  sunt.  Supra 
nates  glandula  pinealis  sita  est,  quae  commis- 
surae cerebri  posteriori  adhaerescit. 

Q.  His  partibus  cerebri  submotis,  quid  in 
conspectum  venit  ? 

R.  Tentorium  cerebelli,  quod  lobos  cerebri 
posteriores  sustentat,  atque  cerebellum  tegit. 
Hoc  secto  et  sublato,  falx  minor  a parte  ejus 
media  descendit,  et  cerebellum  in  duo  hemis- 
phaeria etiam  dividit. 

Q.  Quis  est  conspectus  generalis  cerebelli 

R.  Cerebellum  cere.bro  simile,  cluo  hemis- 
phaeria, convolutiones  sive  gyros  plurimos,  et 
materiam  quoque  cineream  et  medullarem  inter 
se  ita  pulcherrime  alternatam  habet,  ut  sectum 
in  perpendiculo  inter  hemisphaeria,  arborem 
vitae  repraesentet. 

Q.  Ubi  situs  est  ventriculus  quartus  ? 

R.  Ventriculus  quartus  supra  valvula  sive 
velo  Vieussenii,  infra  medulla  oblongata,  atque 
in  lateribus  ambobus,  cruribus  cerebelli,  conti- 
netur. Iter  a tertio  ad  quartum  ventriculum 
oblique  retrorsum  descendit. 

Q.  Quae  est  valvula  Vieussenii  ? 

R.  Tenuis  lamina  medullaris  est,  supra 
ventriculum  quartum  et  inter  crura  cerebelli 
expansa,  medullam  oblongatam  quoque  cere- 
bello conjungere  videtur. 

Q.  Ubi  est  calamus  scriptorius  ? 

R.  Est  fissurae  subsimilis  in  anteriore  et 
inferiore  parte  ventriculi  quarti  situs. 

Q.  Num  illi  ventriculi  quatuor  inter  sese 
communicant  ? 

R.  Certe,  ventriculi  laterales  per  foramen 
Monroianum  inter  se  liberrime  communicant ; 
ibi  quoque  initium  est  ventriculi  tertii,  qui 
commercium  expeditum  cum  ventriculis  late- 
ralibus habet : a ventriculo  tertio  etiam  iter 
facile  in  ventriculum  quartum  est. 

Q.  Cui  usui  illi  ventriculi  inserviunt  ? 

Ii.  De  usu  ventriculorum,  aeque  ac  caetera- 
rum  partium  cerebri,  variae  conjecturae  ex- 
titerunt ; alii  anatomici  sibi  persuaserunt  ven- 
triculos “ spirituum  animalium  officinas”  esse ; 
alii  “ meras  cloacas ;”  alii  “ receptacula  esse 
acris ;”  alii  casu  et  quasi,  “ accidentaliter  de 
cerebri  complicatione  resultari.”  Sed  usus  eo- 
rum verus  parum  adhuc  cognitus  est. 

Q.  Quid  de  cruribus  cerebriet  cerebelli  dicis? 

R.  Hemisphaerium  utrumque  cerebri,  et  ce- 
rebelli etiam  in  crus  teres  desinit.  Illa  crura 

quatuor  inter  se  conjuncta  medullam  oblonga- 
tam constituunt. 

Q.  Quae  partes  in  basi  cranii  mentione  dig- 
nae sunt? 

R.  Corpora  albicantia,  pons  Tavini,  tuber 
annulare,  medulla  oblongata,  corpora  pyrami- 
dalia et  olivaria. 

Q.  Dic  mihi  in  ordine  de  his  omnibus  ? 

R.  In  basi  cerebri  inter  lobos  ejus  medios 
videmus  corpora  albicantia  sive  eminentias 
mammillares,  quae  crurum  fornicis  anteriorum 
extrema  videntur.  Inter  haec  et  crura  cere- 
bri est  pons  Tarini  substantia  cinerea,  qui  par- 
tim  fundum  ventriculi  tertii  facit.  Ubi  crura 
cerebri  et  cerebelli  conveniunt,  tuber  annulare 
sive  pons  Varolii  in  excavatione  ossis  sphenoi- 
dei,  et  processus  cuneiformis  occipitis  situs 
est.  A tubere  annulari  ad  foramen  usque 
magnum  medulla  oblongata  descendit,  et  post 
ejus  egressum  e cranio  medulla  spinalis  nomi- 
natur, quae  canalem  vertebrarum  intrat,  de- 
scendit, tandemque  in  caudam  equinam  desinit. 
In  superficie  medullae  oblongatae  quatuor  emi- 
nentiae sunt,  scilicet,  media  in  parte  duae  pyra- 
midales, quorum  in  utroque  latere  duae  olivares. 

Q.  Quibus  rebus  hae  partes  variae  cerebri 
et  cerebelli  in  oeconomia  animali  inserviunt? 

R.  Quibusdam  placuit  usum  alium  parti 

alii  imputare ; perperam  autem,  quia  usus  sin- 
gularum partium  adhuc  in  occulto  latent.  Pa- 
tet vero  experimentis  cerebrum  et  cerebellum 
cum  medulla  spinali,  quae  amborum  produc- 
tio habenda  est,  fontem  primum  atque  uni- 
cum esse,  unde  nervi  oriantur,  omnibusque 
corporis  partibus  ramulos  mittant,  quibus  im- 
pressiones rerum  externarum  accipiuntur,  et 
sensus  atque  motus  excitantur  in  corpore. 

Q.  An  substantia  cerebri  sensu  acuto  prae- 
dita est  ? 

R.  Substantia  cerebri  cinerea  experimentis 
anatomicorum  sensu  pene  destituta  esse  reper- 
ta est,  quia  cum  irritata  esset,  animal  nihil 
sentire  videbatur,  cum  autem  substantia  me- 
dullaris irritata  esset,  animal  statim  in  convul- 
siones conjiciebatur,  quod  probat  hanc  sensu 
acutissimo  esse  praeditam. 

Q.  Quas  injurias  cerebrum,  impune  ferre 
potest  ? 

R.  Nihil  certum  de  injuriis  cerebri  dici  po- 
test ; pars  enim  cerebri,  haud  parva  quidem, 
vulnere  submota  est,  et  tamen  neque  mors,  ne- 
que defectus  memoriae,  vel  intellectus,  seque- 
batur. Pressura  autem  interdum  haud  ita  mas:- 
na  dolorem  capitis,  vel  convulsiones  partium 
quarundam,  aul  totius  corporis,  vel  soporem, 
movet. 


DE  CHEMICIS  PRIN.  CEREBRI. 


49 


DE  CHEMICIS  PRINCIPIIS  CEREBRI. 

Q.  Quibus  ex  chemicis  principiis  cerebrum 
constat  ? 

R.  Ex  substantia  adiposa  inter  Albumen 
et  Adipoceram  intermedia,  Osmazomio,  Albu- 
mine, Phosphate  Potassae,  Phos.  Sodae,  Phos. 
Ammoniae,  Phos.  Calcis,  Phos.  Magnesiae, 
Phos.  Ferri,  Sulphate  Potassae,  Muriate  So- 
dae, et  Sulphure. 

Q.  Quo  modo  haec  adipiscimur? 

R.  Alcohol  Albumen  coagulat ; bulliens  sol- 
vit, et  frigefactum  materiam  adiposam  in  lami- 
nis albis;  Alcohole  multum  vaporato,  plus  ma- 
teriae ejusdem  adiposae  cum  pauxillo  Osmazo- 
mii  obtinetur;  quod  post  exhalationem  ejusdem 
liquoris  solidum  fuscum  in  Alcohole  solubile, 
cum  Tannina  compositum  insolubile  faciens, 
remanet.  Multi  flocculi  albi  in  Alcohole  inso- 
lubiles restant.  Albumen  denotant.  In  eadem 
analysi  quantitas  exigua  Fhosphatis  Potassae, 
Phos.  Sodae,  Phos.  Ammoniae,  Phos.  Calcis, 
Phos.  Magnesiae,  Phos.  Ferri,  Sulphas  Potas - 
sae,  Murias  Sodae,  et  Sulphur,  detecta  sunt. 

DE  ORIGINE  NERVORUM  IN  CRANIO. 

Q.  Quot  ordines  nervorum  e cerebro,  cere- 
bello, et  medulla  oblongata,  oriuntur  ? 

R.  Paria  novem  nervorum,  qui  nomina  va- 
ria acceperunt,  et  vulgo  a parte  anteriore  ad 
posteriorem  cerebri  annumerantur. 

Q.  Quibus  partibus  cerebri  nervi  primi  ori- 
untur ? 

R.  Nervi  primi  paris,  scilicet,  olfactorii , e 
corporibus  striatis  oriuntur,  atque  e cranio  per 
foramina  cribrosa  ossis  ethmoidei  egrediuntur, 
atque  in  naribus  super  membranam  pituitariam 
ramulis  minutissimis  distribuuntur,  atque  ibi 
organon  olfactus  constituunt. 

Q.  Ex  quibus  partibus  oriuntur  nervi  se- 
cundi ? 

R.  Nervi  secundi  paris,  vel  optici,  e thala- 
mis opticis  oriuntur,  atque  ad  partem  sellae 
Turcicae  anteriorem  conjunguntur,  et  ad  si- 
militudinem literae  X inter  sese  transversi  cur- 
runt, perque  foramina  optica  e cranio  exeunt, 
deinde  in  retinas  sese  expandunt. 

Q.  Unde  nervi  tertii  oriantur  ? 

R.  Nervi  tertii  paris,  vel  motores  oculorum, 
e cruribus  cerebri  juxta  tuber  annulare  oriun- 
tur, atque  cranio  per  foramina  lacera  egrediun- 
tur, musculisque  omnibus  oculorum,  praeter 

trochleares  et  abductores,  vim  nervosam  suppe- 
ditant ; ramulum  quoque  ad  formandum  gan- 
glion ophthalmicum  utroque  latere  emittunt. 

Q.  Quo  ex  loco  nervi  quarti  oriuntur  ? 

R.  Nervi  quarti  paris,  vel  pathetici,  e valvu- 
la sive  velo  Vieussenii  post  nates  oriuntur,  e 
cranio  per  foramina  lacera  exeunt,  atque  per 
musculos  trochleares  distribuuntur. 

Q.  Quibus  ex  partibus  oriuntur  nervi  quinti? 

R.  Nervi  quinti  paris,  vel  par  trigeminum,  e 
lateribus  tuberis  annularis  prope  crura  cerebel- 
li oriuntur,  atque  ad  partes  petrosas  ossium 
temporum  plexum  utroque  latere,  deinde  gang- 
lion semilunare  sive  Gasserianum  formant,  e 
quo  enascuntur  rami  tres,  scilicet,  ophthalmi- 
cus, maxillaris  superior,  et  maxillaris  inferior. 

Q.  Dic  mihi,  quod  de  ophthalmico  ej usque 
ramulis  notandum  sit? 

R.  Ramus  ophthalmicus  utroque  latere  e 
cranio  per  foramen  lacerum  in  orbitam  egredi- 
tur, et  ibi  ramulum  supra-trochlearem,  nasa- 
lem, lachrymalem,  emittit,  dum  truncus  ipse 
frontalis  vocatur.  Ramulus  quoque  vel  trunco 
ophthalmico,  vel  ramulo  nasali,  ad  formandum 
gaiiglion  opthalmicum  sive  lenticulare  emitti- 
tur ; unde  nervi  ciliares  enascantur. 

Q.  Quid  de  maxillari  superiore  ej  usque  ra- 
mulis notandum  est  ? 

R.  Ramus  maxillaris  superior  per  foramen 
rotundum  ossis  sphenoidei  exit  e cranio,  tum 
primum  ramulum  spheno-palatinum,  qui  ra- 
mulum unum  per  foramen  pterygoideum  ossis 
sphenoidei  ad  nervum  sympatheticum  in  canali 
carotico  jungendum  reflectit,  et  qui  ramulum 
alterum  per  foramen  innominatum  partis  petro- 
sae ad  portionem  duram  septimi  paris  jun- 
gendam, emittit ; deinde  palatino-maxillarem 
sive  alveolarem  posteriorem  emittit,  et  truncus 
ipse  infra-orbitalis  appellatur. 

Q.  Dic  mihi  quoque  cursum  et  distributio- 
nem rami  maxillaris  inferioris? 

R.  Ramus  maxillaris  inferior  e cranio  per 
foramen  ovale  ossis  sphenoidei  utroque  latere 
egreditur,  et  ramulos  aliquos  musculis,  ramu- 
lumque lingualem  sive  gustatorium,  qui  per 
apicem  linguae  distribuitur,  emittit.  Truncus 
ipse  foramine  posteriore  canalem  maxillarem 
inferiorem  intrat,  ibi  dentibus  sui  lateris  sur- 
culos exiguos  suppeditat,  e canali  per  foramen 
menti  exit,  atque  demum  mento  labioque  infe- 
riori ramulos  plurimos  distribuit,  ac  evanescit. 

Q.  Ouae  praecipue  notas  de  origine  et  cur- 
su nervorum  sexti  paris? 

11.  Nervi  sexti  paris,  vel  abclucetitcs,  ab  ini- 
tio medullae  oblongatae  prope  tuber  annulare 
oriuntur,  et  suo  in  cursu  sinum  cavernosum  in- 
grediuntur, in  quo  duos  vel  tres  surculos  exi- 

gnos,  qui  deorsum  in  superficie  arteriarum  ca- 
rotidum utroque  latere  serpunt,  originemque 
sympathetico  magno  praebent,  emittunt ; deinde 
per  foramina  lacera  e cranio  exeunt,  et  per 
musculos  oculorum  abductores  distribuuntur. 

Q.  Quibus  ex  locis  oriuntur  nervi  septimi  ? 

R.  Nervi  septimi  paris,  vel  auditorii,  e por- 
tione molli,  et  dura,  constant.  Portio  mollis 
ex  anteriore  parte  ventriculi  quarti  striis  me- 
dullaribus transversis,  et  tubere  annulari,  ori- 
tur ; deinde  portioni  durae  sese  applicat.  Por- 
tio dura,  quae  interdum  etiam  sympatheticus 
minor  nominatur,  e parte  cerebri  communi  pon- 
tis Varolii,  crurum  cerebelli,  et  medullae  ob- 
longatae, oritur,  et  simul  cum  portione  molli 
meatum  auditorium  internum  intrat. 

Q.  Quid  de  portione  molli  observas  ? 

R.  Portio  mollis  e fasciculis  duobus  constat; 
quorum  alter  cochleae,  alter  vestibulo  et  cana- 
libus etiam  semicircularibus  surculos  exiguissi- 
mos  suppeditat. 

Q.  Quid  dicis  de  portione  dura  ? 

R.  Portio  dura  in  canalem  sive  aquaeduc- 
tum Fallopii  intrat,  atque  ibi  ramulum  a max- 
illari superiore  paris  quinti  retrogradum  reci- 
pit, et  ante  ejus  exitum  chordam  tympani  re- 
flectit, quae  inter  processus  longos  mallei  et 
incudis,  ac  supra  membranam  tympani  currit, 

fissuramque  Glasseri  intrat,  et  ramulum  lin- 
gualem quinti  paris  jungit. 

Q.  Quid  praeterea  notas  de  cursu  et  ramulis 
portionis  durae  ? 

R.  Portio  dura  e canali  per  foramen  stylo- 
mastoideum exit,  ramulumque  occipitalem,  at- 
que surculos  plurimos  musculis  et  glandulis  e- 
mittit,  et  ante  aurem  plexum  sive  pedem  anse-. 
rinum  facit,  e quo  enascuntur  ramuli  tempo- 
rales, faciales  superiores,  mediae,  inferiores,  et 
subcutanei  cervicales,  qui  inter  sese,  et  cum  ra- 
mis quinti  paris  etiam,  libei-rime  communicant. 

Q.  Quibus  ex  locis  nervi  octavi  oriuntur  ? 

R.  Nervi  paris  octavi,  vel  paria  vaga,  e 
medulla  oblongata  ad  corpora  olivaria  oriuntur, 
glosso-pharyngeo  et  nervo  accessorio  Willisii 
utroque  latere  comitati,  e cranio  per  foramina 
lacera  posteriora  exeunt.  Par  vagum  ramulum 
unum  pharyngi,  alterum  laryngi,  deinde  sur- 
culos quosdam  cordi  mittit,  et  tum  in  thora- 
cem descendit. 

Q.  Quid  de  glosso-pharyngeo  observas  ? 

R.  Glosso-pharyngeus  ex  eodem  fasciculo 
nervoso  simul  cum  pare  vago  oritur,  interdum 
nominatus  lingualis  lateralis,  ramulum,  qui  cum 
septimo  pare  communicat,  deinde  ramulos  alios 
ad  plexum  super  arteriam  carotidem  internam 
formandum,  emittit;  ex  quo  plexu  ramuli  ali- 

qui  ad  cor  usque  descendunt ; et  tandem  in 
radice  linguae  evanescit. 

Q.  Quid  notas  de  nervo  accessorio  ? 

R.  Nervi  accessorii  ad  par  octavum  e me- 
dulla oblongata  et  initio  medullae  spinalis  oriun- 
tur, e cranio  cum  pare  octavo  exeunt,  deinde 
suo  latere  ramulum  unum  nervo  pharyngeo, 
alterum  pari  vago,  emittunt;  sub-occipitalem 
arcu,  et  saepius  primum  cervicalem  jungunt, 
et  tandem  in  musculis  evanescunt. 

Q.  Nonne  sunt  par  vagum,  glosso-pharyn- 
geus,  et  nervus  accessorius  nervi  separati,  vel, 
alius  ab  alio,  distincti? 

R.  Illi  nervi  jam  memorati  ex  eodem  fasci- 
culo, vel  origine  communi  oriri  videntur ; bre- 
vi autem  spatio  distincti  apparent,  nomina  igi- 
tur diversa  iis  imposita  sunt. 

Q.  Dic  mihi  breviter  originem  atque  distri- 
butionem nervorum  noni  paris. 

R.  Nervi  noni  paris,  vel  linguales,  e medulla 
oblongata  inter  corpora  olivaria  et  pyramidalia 
oriuntur,  e cranio  per  foramina  condyloidea  an- 
teriora egrediuntur,  deinde  cum  nervo  sub-oc- 
cipitali  ipso,  vel  arcu,  qui  hujus  conjunctione 
et  primi  cervicalis  formatur,  hoc  et  illo  latere 
communicant,  et  paulo  inferius  descendentem 
noni  emittunt,  demumque  ramulos  mediae  lin- 
guae plurimos  dant,  atque  ibi  evanescunt. 

Q.  Mentionem  fecisti  de  nervo  sympathetico 
magno,  unde  originem  et  cursum  primum  habet  ? 

R.  Nervi  sympathetici  magni  utroque  latere 
ramulo  maxillaris  superioris  rejlexo,  et  surculis 
etiam  duobus  vel  tribus  a sexto  pare,  cum  in 
sinu  cavernoso  sunt,  demissis  originem  ducunt. 
In  canali  carotico  conjunctione  horum  ramulo- 
rum plexus  formatur,  qui  arteriam  carotidem 
internam  complectitur.  Truncus  haud  multum 
descendit,  cum  ganglion  cervicale  supremum 
ad  vertebram  colli  secundam  facit ; ganglion 
medium  ad  vertebram  quartam  vel  quintam  ; 
et  ganglion  cervicale  imum  ad  vertebram  colli 
ultimam. 


COLLOQUIUM  QUINTUM. 

DE  OCULO. 

Q.  Quid  de  oculo  observandum  est  ? 

R.  Partes  oculi  evidentes  sive  externas ; et 
abditas  sive  internas  observare  licet. 

Q.  Quae  partes  externae  sunt  ? 

R.  Supercilia,  palpebrae,  tarsi,  cilia,  glandu* 

Iae  sebaceae,  glandula  lachrymalis,  caruncula 
lachrymalis,  puncta  lachrymalia,  et  tunica  ad- 
nata  sive  conjunctiva. 

Q.  Quibus  rebus  supercilia  inserviunt? 

11.  Supercilia  ad  sudorem  a fronte  manan- 
tem, pulverem  aliasque.  res  extraneas  prohiben- 
dum, quo  minus  in  oculos  cadant,  destinari  vi- 
dentur ; ad  ornamenta  quoque,  et  affectus  ani- 
mi exprimendos,  utilia  sunt. 

Q.  Quibus  usibus  palpebrae,  tarsi,  et  cilia, 
inserviunt? 

R.  Palpebrae  etiam  oculos  rebus  extraneis, 
nimioque  lucis  bene  defendunt,  et  motibus  suis 
lachrymas  oculis  proprie  applicant. 

Tarsi  cartilaginosi,  singularum  in  margine 
palpebrarum  siti  sunt,  tenentque  palpebras  ne 
rugent,  atque  sic  alteram  alteri  aptant. 

Cilia  superciliis  similia,  pulverem,  vel  insecta 
oculis  arcent,  et  ornamentisquoquehomini  sunt. 

Q.  Quis  situs  et  usus  glandulis  sebaceis  est  ? 

R.  Glandulae  sebaceae  sive  Meibomianae  in- 
ter tarsos  et  membranam,  quae  palpebras  infra 
obducit,  sitae,  humorem  oleosum  effundunt, 
qui  motus  palpebrarum  haud  parum  faciliores 
reddit,  atque  prohibet,  ne  palpebrae  inter.se 
concrescant. 

Q.  Dic  mihi  quoque  situm  et  usum  glandu- 
lae lachrymalis? 

R.  Glandula  lachrymalis,  olim  glandula  in- 

nominata  Galeni  vocata  est,  in  excavatione  ossis 
frontis  tempora  versus  sub  arcu  superciliorum 
sita  est;  glandulae  aliae  sunt  minores  prope 
hanc,  e quibus  omnibus  ductus  oriuntur,  qui 
lachrymas  effundunt  ad  globum  oculi  humec- 
tandum. 

Q.  Quem  situm  et  usum  habet  caruncula  la- 
chrymalis  ? 

R.  Caruncula  lachrymalis  est  glandula,  quae 
in  angulo  oculi  ad  nasum  sita,  materiam  se- 
baceam secernit, atque  palpebris  clausis,  lachry- 
mas in  puncta  lachrymalia  dirigit. 

Q.  Quid  dicis  de  situ  atque  usu  punctorum 
lachrymalium  ? 

R.  Puncta  lachrymalia  prope  nasum  sita  ca- 
runcula lachrymali  sejuncta  sunt,  et  postquam 
lachrymae  oculum  humectaverunt,  eas  in  cana- 
les duos  absorbent,  qui  in  saccum  lachrymalem 
desinunt. 

Q.  Cui  usui  tunica  adnata  inservit  ? 

R.  Tunica  adnata  cutis  esse  sub  palpebris 
reflexa,  et  haud  parum  mutata,  videtur ; resque 
extraneas,  ne  pone  oculum  sese  insinuent,  pro- 
hibet ; atque  velamen  laeve,  quo  frictiones  mul- 
tum impediantur,  praebet. 

Q.  Dic  mihi  breviter  cursum  lachrymarum. 

R.  Lachrymae  glandula  lachrymali  secer- 
nuntur, motibus  palpebrarum  globum  oculi  hu- 

mectant,  versus  nasum  currunt,  atque  in  punc- 
ta lachrymalia  recipiuntur  ; quorum  canales  in 
sacco  lachrymali  conveniunt,  inde  lachrymae 
per  ductum  ad  nasum  descendunt. 

Q.  Quae  partes  oculi  internae  sunt  ? 

7?.  Tunicae,  cornea,  iris,  pupilla,  circulus 
ciliaris  sive  ligamentum  ciliare,  humores,  ner- 
vi, et  vasa  sanguinea. 

Q.  Quot  tunicae  oculi  sunt  ? 

i?.  Tres,  scilicet,  tunica  sclerotica,  choroi- 
dea, et  retina. 

Q.  Quae  textura  tunicae  scleroticae  est  ? 

R.  Tunica  sclerotica  est  dura  et  validissima, 
et  corneae  ita  firmissime  adhaeret,  ut  quidam 
eandem  tunicam  esse  putaverint ; perperam  ve- 
ro, cum  color  ejus  et  textura  a tunica  scleroti- 
ca plurimum  distent.  Ad  partem  tunicae  hu- 
jus anteriorem  tendines  musculorum  quatuor 
rectorum  figuntur. 

Q.  Quid  de  tunica  albuginea  tibi  velis  ? 

R.  Tendines  musculorum  et  substantia  cel- 
lularis, quae  inter  tunicam  adnatam  et  scleroti- 
cam  interponitur,  et  quae  sedes  plerumque 
Ophthalmiae  est,  oculum  albiorem  faciunt,  i- 
deoque  pars  anterior  tunicae  adnatae  circa  cor- 
neam a nonnullis  tunica  albuginea  nominatur. 

Q.  Quae  fabrica  et  sedes  tunicae  choroideae 
sunt  ? 

R.  Tunica  choroidea  tenuissima,  tenerrima, 
vasisque  et  nervis  referta,  scleroticae  subjacet, 
eique  vasis  sanguineis  et  nervis  et  etiam  sub- 
stantia cellulari  tenerrima  juncta  est,  et  ab  in- 
troitu nervi  optici  ad  circulum  usque  ciliarem 
antrorsum  tendit. 

Q.  Ubi  pigmentum  nigrum  situm  est  ? 

R.  Pigmentum  nigrum  superficiem  internam 
tunicae  choroideae  tegit,  colorem  nigrum  quo- 
que retinae  superficiei  externae  impertit. 

Q.  Quibus  vasis  illud  pigmentum  generatur? 

R.  Pigmentum  nigrum  secerni  atque  deponi 
arteriis  extremis  tunicae  choroideae  putatum  est. 

Q.  Cui  usui  pigmentum  nigrum  inservit? 

R.  Pigmentum  radios  lucis  errantes,  et,  qui 
per  retinam  transeunt,  suffocat.  Quibusdam 
animalibus  tamen  vario  colore,  sed  plerumque 
splendido,  est  pigmentum,  quod  in  iis  vulgo  no- 
minatur tapetum ; ideoque  radios  lucis  reflec- 
tendo, vice  speculi  quodammodo  perfungi  vide- 
tur, et  impressionem  igitur  rerum  externarum 
meliorem  reddit. 

Q.  Quid  de  retina  dicis  ? 

R.  In  retinam  nervus  opticus,  posteaquam  in 
oculum  intravit,  sese  expandit,  et  inter  tunicam 
choroideam  ac  capsulam  humoris  vitrei  ad  coi- 
pus ciliare  antrorsum  tendit,  ibique  evanescit. 

Q.  Cui  usui  retina  inservit  ? 

R.  Retina,  primum  organon  visus,  luce  affi- 
citur, et,  ope  humorum,  imagines  rerum  exter- 
narum recipit,  easque  animo  transmittit. 

Q.  Quid  de  cornea  lucida  observas  ? 

R.  Cornea  partem  oculi  anteriorem  occupat, 
pellucida  est,  densa,  e lamellis  composita,  et 
tunicae  scleroticae  firmissime  juncta  est. 

Q.  Dic  mihi  formam  et  usum  corneae  ? 

R.  Cornea  plerumque  adolescentibus  magis 
convexa  ac  prominens,  quam  senibus,  est,  ra- 
dios lucis,  qui  in  eam  incidunt,  colligit  atque 
oculo  transmittit,  humoremque  etiam  aquosum 
continet. 

Q.  Quid  dicis  de  origine  et  forma  iridis  ? 

R.  Iris  motu  libero  praedita  a circulo  ciliari 
originem  ducit,  oculumque  transversa  percur- 
rit ; paululum  convexa  anterius  est,  atque  in 
parte  sua  media  foramen  habet,  quod  pupilla 
appellatur.  Internam  iridis  superficiem  mucus 
coloratus,  pigmento  nigro  simillimus,  qui  inter- 
dum uvea  vocatur,  obducit. 

Q.  Quae  fabrica  et  usus  iridis  sunt  ? 

R.  Iris  nervis,  ac  vasis  sanguineis,  fibrisque 
musculorum  copiose  instructa,  adeo  cum  retina 
radiis  lucis  affecta  conspirat,  ut  pupillam  clara 
luce  facillime  minuat,  obscura  autem  dilatet, 
ideoque  lucis  quantitatem  in  oculum  immissam 
bene  temperet. 

G 

Q.  Quae  de  circulo  ciliari,  corpore  ciliari,  et 
processibus  ciliaribus,  observas  ? 

R.  Circulus  ciliaris  e membrana  cellulari 
condensa  compositus,  partem  tunicae  choroi- 
deae anteriorem,  initiumque  iridis,  scleroticae 
jungit.  Facies  circuli  hujus  interna  strias  ex- 
hibet pigmento  nigro  tectas,  quae  in  proces- 
sus ciliares  desinunt ; huic  loco  nomen  corpus 
ciliare  impositum  est,  quod  e vasis  tunicae  cho- 
roideae potissimum  constat. 

Q.  Quot  humores  oculi  sunt  ? 

R.  Tres,  humor  nimirum  aquosus,  lens  crys- 
tallina, et  humor  vitreus. 

Q.  Quae  res  de  humore  aquoso  memoria  dig- 
nae sunt  ? 

R.  Humor  aquosus  valde  limpidus  est,  aqua 
gravior,  et  inter  corneam  et  lentem  crystalli- 
nam situs  est,  et,  cum  emissus,  cito  renovatur  ; 
in  portiones  duas  iride  diducitur,  quarum  ante- 
rior major  est;  in  posteriore  processus  ciliares 
natant,  quibus  ramulisque  arteriarum  minutis- 
simis in  parte  iridis  anteriore  positis  humor 
aquosus  secernitur. 

Q.  Quae  de  lente  crystallina  notanda  sunt  ? 

R.  Lens  crystallina  e lamellis  in  centrum 
vergentibus  composita  est,  centrumque  versus 
multo  solidior  fit;  pars  ejus  anterior  quoque 
circuli  majoris  portio  est,  quam  posterior.  In 

parte  humoris  vitrei  anteriore,  et  pone  humo- 
rem aquosum  adversus  pupillam  lens  insidet. 
Lentem  tunica  aranea  sive  crystallina,  cui  vix 
adhaerescit,  circundat,  et  pone  cum  tunica  vi- 
trea committitur. 

Q.  Quid  de  humore  vitreo  observas  ? 

R.  Humor  vitreus  liquidus  est,  et  partem 
oculi  posteriorem  occupat.  Trium  est  copio- 
sissimus humorum,  albo  ovi  subsimilis,  quem 
tunica  vitrea  sive  hyaloidea  et  tegit,  et  in  cellu- 
las innumeras  dividit,  quae  inter  sese  commu- 
nicant. 

Q.  Quomodo  zonula  ciliaris  formatur  ? 

R.  Sub  corpore  ciliari  tunica  sive  capsula 
humoris  vitrei  laminam  externam  emittit,  quae 
paulo  anterior  capsulae  lentis  inseritur,  nomen- 
que zonulae  ciliaris  habet ; deinde  lamina  alte, 
ra  pone  capsulam  lentis,  cui  firmiter  adhaeret, 
currit. 

Q.  Ubi  situs  est  circulus  Petitianus  ? 

R.  Inter  laminas  capsulae  humoris  vitrei,  zo- 
nulam scilicet  ciliarem  et  alteram  laminam, 
quae  pone  capsulam  lentis  currit,  canalis  sive 
circulus  Petitianus  cellulis  plenus  existit,  quae 
inter  se  libere  communicant. 

Q.  Qui  nervi  in  oculum  ingrediuntur  ? 

R.  Nervus  opticus  retinam,  organon  visus 
longe  potissimum,  constituit ; tertium,  qttartum, 

et  sextum  paria  per  musculos  oculi  distribuun- 
tur: ramus  etiam  opthalmicus  partibus  globo 
oculi  vicinis  surculos  mittit,  et  cum  ramulo  ter- 
tii paris  ganglion  opthalmicum  format,  unde 
nervi  ciliares  enascantur,  qui  tandem  iridi  vim 
nervosam  copiosissime  suppeditant. 

Q.  Quibus  rebus  tunicae  generaliter  inser- 
viunt ? 

R.  Tunicae  partes,  quas  circundant,  susten- 
tant, firmant,  formamque  dant  oculo  rotundam. 

Q.  Quibus  usibus  humores  inserviunt  ? 

R.  Humores  cum  tunicis  propriis,  statu  in- 
tegro, omnino  pellucidi  sunt,  et  sine  impedi- 
mento radios  lucis  per  eos  transire  patiuntur, 
et  eodem  tempore  radios  pro  viribus  suis  re- 
fringunt. 

Q.  Quibus  legibus  lux  refringitur  ? 

R.  Cum  radii  lucis  ex  aere  raro  in  densio- 
rem, vel  ex  aere  in  aquam,  vel  ex  aqua  in  vi- 
trum transeunt,  ad  perpendiculum  semper  re- 
fringuntur; et  contra,  radii  ex  aliquo  denso  in 
rarius  transeuntes  semper  a perpendiculo  ver- 
tuntur. 

Q.  Qua  ratione  oculus  imagines  rerum  ex- 
ternarum nobis  repraesentat  ? 

R.  Humores  oculum  implent,  atque  retinam 
ita  distendunt,  ut  sphaeram  concavam  semper 
faciant.  Radii  lucis  igitur  in  corneam  inciden- 


DE  VISU. 


65 


tes,  humore  aquoso  primum,  deinde  magis  ad- 
huc lente  crystallina,  tum  humore  vitreo,  in 
cursu  suo  refringuntur ; et  demum  in  punctum 
sive  focum  super  retinam  colliguntur,  ibique 
imago  rei,  unde  manavissent,  pulchra  et  distinc- 
ta, sed  inversa,  depingitur,  quam  animus  sta- 
tim  percipit.  Oculus  quoque  modo  quidem 
mirabili  sese  distantiis  rerum  conspectarum  ope 
musculorum  ejus  citissime  aptare  solet. 

Q.  Quomodo  rem  ipsam  erectam,  distinctam, 
propriisque  coloribus  expressam,  si  ejus  imago 
super  retinam  inversa  depingatur,  videmus  ? 

R.  Illud  diu  multumque  inter  philosophos 
disputatum  est,  et  adhuc  sub  judice  lis  est ; igi- 
tur absque  in  arenam  descendendo  dicere  mihi 
licet,  hominem  ita  ab  Opifice  rerum  supremo 
constitutum  esse,  ut  a prima  aetate  verum  po- 
situm rerum  consuetudine  acquirat. 

Q.  Qua  ratione  fit,  ut  eadem  res  binis  oculis 
conspecta  non  duplex  videatur  ? 

R.  Bini  oculi  motibus  suis  semper  consen- 
tiunt, et,  axibus  eorum  semper  parallelis,  in 
idem  punctum  rei,  quae  conspicitur,  dirigun- 
tur ; imago  ejus  igitur  eodem  loco  utriusque 
retinae  exprimitur,  et  ea  ratione  visus  perfectus 
ac  simplex  fit. 

DE  CHEMICIS  PRINCIPIIS  OCULI. 

Q.  Ex  quibus  chemicis  principiis  lachrymae 
constant  ? 

R.  Lachrymae  ex  aqua.  Muco,  Albumine, 
Muriate  Potassae,  Muriate  Sodae,  Lactate  So- 
dae,  Phosphate  calcis,  et  Phosphate  Sodae, 
constant. 

Q.  Quibus  ex  chemicis  principiis  humores 
oculi  constant  ? 

R.  Humor  aquosus  et  vitreus  ex  iisdem  re- 
bus, scilicet,  multa  aqua,  Albumine,  Muriate  et 
Lactate  sodae,  et  Phosphate  calcis,  constant. 
Lens  crystallina  ex  aqua,  Albumine,  Gelatina, 
et  Phosphate  calcis,  constat. 


COLLOQUIUM  SEXTUM. 

DE  AURE. 

Q.  Quomodo  partes  auris  varias  commodis- 
sime tractare  possumus  ? 

R.  De  partibus  externis,  deinde  internis  dis- 
serendo. 

Q.  Quae  partes  externae  sunt  ? 

R.  Pinna  sive  ala,  lobulus,  meatus  auditori- 
us externus,  atque  membrana  tympani. 

Q.  Quas  partes  pinna  sive  ala  et  lobulus 
comprehendunt  ? 

R.  Pinna  cartilaginosa  est,  et  helicem,  anti- 
helicem, inter  quos  est  cavitas  innominata,  tra- 
gum, antitragum,  fossam  navicularem  inter  ju- 
ga antihelicis  positam,  atque  concham,  quae  in 
meatum  auditorium  externum  desinit,  compre- 
hendit. Lobulus  sub  antitrago  pendet. 

Q.  Quid  de  negatu  auditorio  externo  observas  ? 

R.  Meatus  auditorius  externus,  cujus  pars 
externa  cartilaginosa,  interna  vero  ossea  est,  a 
concha  ad  membranam  tympani  introrsum  pro- 
cedit, cuteque  inflexa  obducitur ; sub  qua  glan- 
dulae plurimae  insident,  quae  cerumen  ad  mea- 
tum lubricandum  secernunt,  ductibusque  suis 
effundunt. 

Q.  Quid  de  membrana  tympani  dicis  ? 

R.  Membrana  tympani,  quae  tensa  et  paulu- 
lum concava  extrinsecus  est,  transversa  oblique 
currit,  atque  externas  ab  auris  internis  partibus 
diducit. 

Q.  Quae  partes  auris  internae  sunt  ? 

R.  Tympanum  et  labyrinthus. 

Q.  Dic  mihi  formam  et  situm  tympani. 

R.  Tympanum  subrotundum  est  cavum,  in 

osse  temporis  situm,  ab  altera  parte  membra- 
nam tympani,  ab  altera  septum  osseum  contin- 
git, quo  a labyrintho  separatur;  praeterea  pe- 
riosteo interno  obducitur,  quod  exitus  omnes, 
qui  e tympano  egrediuntur,  tegit. 

Q.  Quae  de  osseo  septo  notanda  sunt  ? 

R.  In  medio  septo  osseo  promontorium  est, 
supra  quod  est  fenestra  ovalis,  quae,  etiamsi  ba- 
si stapedis  claudatur,  iter  tamen  in  vestibulum 
efficit  : infra  promontorium  fenestra  rotunda 
est,  quae,  quanquam  membrana  claudatur,  viam 
in  cochleam  aperit. 

Q.  Quae  aperturae  e tympano  exeunt  ? 

R.  Quatuor,  scilicet,  fenestra  ovalis,  fenestra 
rotunda,  tuba  Eustachiana,  et  viae  in  cellulas 
mastoideas. 

Q.  Quo  procedunt  fenestra  ovalis,  et  fenestra 
rotunda  ? 

R.  Fenestra  ovalis  in  vestibulum,  fenestra 
rotunda  in  cochleam,  viam  aperit. 

Q.  Quo  procedit  tuba  Eustachiana  ? 

R.  A parte  tympani  anteriore  tuba  Eusla- 
chiana  sive  iter  a palato  ad  aurem,  partim  ex 
osse,  partim  cartilagine,  et  membrana,  compo- 
sita exit,  major  majorque  fit,  ut  in  nares  proce- 
dit, quarum  in  parte  posteriore  et  exteriore 
terminatur  ore  aperto. 

Q.  Ubi  exeunt  viae  in  cellulas  mastoideas  ? 


INTERNIS  AURIS. 


69 


R.  A parte  tympani  posteriore  foramina 
quaedam  exigua,  quasi  cribri  forma,  in  cellulas 
mastoideas  exeunt,  quae  cellulae  flexibus  inter 
sese  plurimis  communicant. 

Q.  Nonne  sunt  in  tympano  ossicula  auditus? 

R.  Quatuor  sunt,  malleus  nimirum,  incus, 
os  orbiculare,  et  stapes. 

Q.  Dic  mihi  ordinem,  quo  inter  se  conjun- 
gantur ? 

R.  Manubrium  mallei  mediae  membranae 
tympani,  atque  ejus  caput  corpori  incudis  ad- 
haerescit ; crus  quoque  longum  incudis  ossi  or- 
biculari, quod  iterum  capitulo  stapedis,  innec- 
titur, cujus  basis  in  fenestra  ovali  sedet.  Haec 
ossicula  in  situ  proprio  ligamentis  tenentur,  ac 
moventur  musculis,  qui  membranas  intendunt, 
sonumque  augent. 

Q.  Quot  partes  labyrinthus  comprehendit  ? 

R.  Vestibulum,  cochleam,  et  canales  semi- 
circulares. 

Q.  Quid  dicis  de  vestibulo  ? 

R.  Vestibulum,  ut  nomen  ejus  fert,  cochleae 
et  canalibus  semicircularibus  commune,  ovatum 
et  magnitudine  grani  hordei  est,  atque  ad  latus 
interius  septi  ossei  situm,  quod  tympanum  a 
vestibulo  diducit. 

Q.  Quot  exitus  e vestibulo  exeunt  ? 

R.  Fenestra  ovalis,  foramen  rotundum,  ora 

canalium  semicircularium,  et  meatus  auditorius 
internus. 

Q.  Quibus  partibus  vestibuli  illa  exeunt  ? 

R.  Ex  vestibulo  in  tympanum  fenestra  ovalis 
parte  in  exteriore  ; in  canalem  cochleae  unum 
foramen  rotundum,  in  anteriore,  viam  aperit  ; 
canales  semicirculares  parte  in  posteriore  in  ora 
quinque  desinunt,  quae  ibi  patescunt ; meatus 
auditorius  internus  parte  in  ejus  interiore  in  fo- 
ramina quinque  vel  sex,  cribri  forma,  desinit. 

Q.  Quis  situs  cochleae  est? 

R.  Cochlea  parti  vestibuli  anteriori  vicina 
est,  atque  basi  ejus  ad  meatum  auditorium  in- 
ternum versa,  plana  jacet. 

Q.  Quibus  ex  rebus  cochlea  constat  ? 

R.  Ex  axi,  lamina  spirali,  et  canalibus,  seu 
scalis  duabus. 

Q.  Quae  axem  cochleae  formant  ? 

R.  Modiolus,  cujus  basis  ad  meatum  audito- 
rium internum  spectat ; et  infundibulum,  cujus 
basis  ad  apicem  cochleae  versus  sita  est,  axem 
faciunt.  Apex  modioli  cum  apice  infundibuli 
conjungitur,  duosque  conos  cavos  in  plano  ja- 
centes formant. 

Q.  Quid  cavitates  eorum  occupat  ? 

R.  Fasciculus  portionis  mollis  nervorum, 
qui  per  scalas  distribuuntur. 


INTERNIS  AURIS. 


71 


Q.  Quid  de  lamina  spirali  dicis  ? 

R.  Canales  sive  scalas  cochleae  lamina  spi- 
ralis e laminis  duabus  composita,  proxima  mo- 
diolo ossea,  caetera  membranacea,  sejungit, 
demumque  in  hamulum  desinit,  qui  in  basi  in- 
fundibuli pendet. 

Q.  Quae  de  canalibus  sive  scalis  notanda 
sunt. 

R.  Canales  illi  duo  seu  scalae  circum  axem 
gyros  duos  cum  dimidio  faciunt,  versus  apicem 
cochleae  tamen  minores  fiunt,  et  tandem  inter 
sese  in  basi  infundibuli  conjunguntur.  Canalis 
alter,  ut  cum  vestibulo  communicat,  scala  ves- 
tibuli ; alter,  ut  cum  tympano,  scala  tympani 
appellatur. 

Q.  Ubi  apex  cochleae  situs  est. 

R.  Cochleae  apex,  qui  saepius  cupola  voca- 
tur, basin  infundibuli  tegit,  versus  oculum  qua- 
si spectat. 

Q.  Quae  de  canalibus  semicircularibus  ob- 
servas ? 

R.  Canales  semicirculares  in  numero  sunt 
tres,  superior  sive  verticalis,  posterior  sive  ob- 
liquus, et  exterior  sive  horizontalis ; atque  per 
ora  quinque  in  vestibulo  desinunt.  E quatuor 
partibus  uterque  canalis  circuli  tres  vel  amplius 
conficit,  et  suum  ad  finem  amplificationem  sive 
ampullam  habet. 

Q.  Quid  partes  labyrinthi  diversas  obtegit 
atque  implet  ? 

R.  Partes  labyrinthi  diversas,  scilicet,  vesti- 
bulum, cochleam,  et  canales  semicirculares  pe- 
riosteum internum  obtegit,  intra  quod  mem- 
branula est  tenuis  ac  mollis,  quae  sacculos  for- 
mat, humorfemque  limpidum,  qui  omnia  haec 
cava  implet,  continet. 

Q.  Quis  nervus  his  partibus  distribuitur  ? 

R.  Super  membranulam,  pulpae  similem, 
periosteo  interno  circundatam,  portio  mollis 
nervorum  septimi  paris  omnibus  auris  partibus 
internis  distribuitur. 

Q.  Dic  mihi  breviter  usus,  quibus  illae  par- 
tes auris  inserviunt ; et  primo  cui  usui  auricula 
inservit  ? 

R.  Auricula  externa  tremores  aeris  recipit, 
magis  magisque  colligit,  ac  tandem  in  meatum 
auditorium  externum  ad  membranam  tympani, 
quasi  focum,  confert. 

Q.  An  membrana  tympani  aliquid  auditui 
confert  ? 

R.  Auditus  e membrana  tympani  certum  ad 
modum  tensa  multum  pendere  videtur;  nam, 
cum  haec  tensa  vel  laxa  plus  justo  fit,  ille  vi- 
tiosus est. 

Q.  Cui  usui  inservit  tuba  Eustachiana  ? 

R.  Tuba  Eustachiana  aera  liberrime  in  tym- 

panum  admittit, et  aequilibrium  ad  motus  mem- 
branae tympani  expeditos  prorsus  necessarium 
constituit. 

Q.  Cui  usui  inserviunt  canales  semicircu- 
lares ? 

R.  Canales  illi  spatium  dant  amplum  ad  ner- 
vorum surculos  expandendos,  qui  ad  auditum 
plurimum  conferunt. 

Q.  Quis  usus  cochleae  est  ? 

R.  Cochlea  eidem  usui  inservire  videtur,  ac 
canales  semicirculares,  scilicet,  ad  spatium  am- 
pliandum ut  nervi  distribuantur,  quibus  im- 
pressiones fortiores  fiunt. 

Q.  Quid  de  aqua  labyrinthi  observas  ? 

R.  Aqua  labyrinthi  arteriis  extremis  perios- 
tei secreta,  humori  aquoso  oculi  simillima,  ves- 
tibulum, scalas  cochleae,  et  canales  semicircu- 
lares, ex  toto  implet. 

Q.  Cui  usui  illa  aqua  inservit  ? 

R.  Aqua  multo  melior  aere,  qui  non  est  in 
labyrintho,  nervis  auditus  impulsus  fortes  et 
aequabiles  dat.  « 

Q.  Qua  ratione  auditus  fit  ? 

R.  Ratio  ejus  certe  obscurissima  est,  sed  ve- 
ri est  simile  hoc  modo  explicari  posse.  Cum 
corpus  alterum  alteri  impingimus,  particulis 
utriusque,  quae  certos  intra  fines  cohaerent, 
vique  recuperandi  figuram  et  situm  proprium 
H 

perfluuntur,  motum  impertimus.  Corpora  igi- 
tur ipsa  tremunt,  atque  tremores  quoque  aeris 
circumflui  movent,  qui  per  aera  velocitate  max- 
ima pervadunt,  auriculam  feriunt,  qua  in  punc- 
tum quasi  colliguntur,  et  ita  fortissime  in  mem- 
branam tympani  diriguntur,  ut  vehementer  ipsa 
vibretur  : haec  vibrans  malleum  sibi  annexum, 
malleus  incudem,  incus  os  orbiculare,  quod  ite- 
rum stapedem,  commovet;  atque  stapes  tre- 
mens impetus  aquulae  vestibuli  dat,  aer  quo- 
que in  tympano  commotus  membranam  fenes- 
tram rotundam  claudentem  quatit,  quae  etiam 
aquulam  in  scala  tympani  undatim  movet ; un- 
de aqua  omnis  auris  internae  motus  accipiat, 
impressionesque  eodem  quoque  tempore  nervis 
in  delicatissima  membranula  dispersis  det,  qui 
denique  eas  animo  impertiunt. 

DE  CHEMICIS  PRINCIPIIS  CERUMINIS. 

Q.  Quibus  chemicis  principiis  cerumen  con- 
stat ? 

Ii.  Ex  Albumine,  Oleo  spissato  colorato, 
Soda,  et  Phosphate  calcis. 

Q.  Quomodo  haec  principia  adipiscimur  ? 

Ii.  Alcohol  e partibus  octo  ceruminis  quin- 
que, calore  adjuvante,  dissolvit.  Alcohole  va- 
porato, residuum  colore  aureo,  odore  et  crassi- 

tudine  terebinthinae  subsimili,  amarissimum 
est,  et  igni  subjectum  liquescit,  in  fumum  al- 
bum omnino  vaporat,  bilisque  resinae  similli- 
mum est.  Tres  partes  reliquae  Albumen  oleo 
paululo  mixtum  referunt,  quod  combustum  So- 
dam  et  Phosphatem  calcis  in  exigua  quantitate 
relinquit. 


COLLOQUIUM  SEPTIMUM. 

DE  NASO. 

Q.  Quae  fabrica  nasi  est  ? 

R.  Nasus  ex  ossibus  pluribus  atque  cartila- 
ginibus constitutus,  cavum  haud  ita  parvum 
facit;  cujus  partes  mirabili  artificio  rebus,  qui- 
bus destinatae  sint,  aptantur. 

Q.  Nonne  sinus  quidam  cum  naso  communi- 
cant? 

R.  Cavo  nasi  sinus  quoque  frontales,  sphe- 
noidales, et  maxillares,  accedunt,  et  tubae  etiam 
Eustachianae,  et  ductus  nasales.  In  hos  qui- 
dem sinus  viae  per  foramina  aliquot  aperiun- 
tur : hi  quidem,  et  cellulae  ossis  ethmoidei,  et 


76 


DE  PARTIBUS  NASI. 


figura  ossium  spongiosorum,  superficiem  nasi 
internam  maxime  augent. 

Q.  Num  membrana  partes  illas  tegit  ? 

R.  Omne  cavum  nasi,  omnesque  hos  sinus, 
tubasque  et  ductus,  membrana  pituitaria  sive 
Schneideriana  mollissima  ac  delicatissima,  ra- 
mulisque nervorum,  praecipue  primi  et  etiam 
quinti  paris  referta  obducit. 

Q.  Nonne  mucus  ibi  secernitur  ? 

R.  Sub  membrana  pituitaria  glandulis  sive 
folliculis,  ut  vocantur,  mucus  secernitur,  qui 
membranam  eam  madefacit,  surculosque  ner- 
vorum ad  impressiones  odorum  accipiendas  ap- 
tissimos tenet ; sinibus  tamen  parcior,  cavo 
autem  nasi  ipsius  multb  copiosior  est,  et  inter- 
dum e naribus  fluit. 

Q.  Quibus  rebus  nasus  ipse  et  sinus  cum  illo 
conjuncti  inserviunt  ? 

R.  Nasus  ipse  organon  olfactus  primum  con- 
stituit, viamque,  qua  saepius  et  in  vigilia  et 
somno  spiritum  trahimus  atque  emittimus, 
praebet ; vocem  quoque  adjuvat,  ac  clariorem 
reddit.  Sinus  naso  vicini  nihil  olfactui  non 
conferre  videntur,  praecipue  autem  spatium 
amplum  dant,  quo  sonus  reverberetur,  et  eti- 
am augeatur,  voxque  multo  magis  sonora  at- 
que distincta  reddatur. 

Q.  Qua  ratione  olfactus  fit  ? 

R.  Res  pleraeque  regnorum  omnium,  in  quae 
plerumque  res  naturae  divisae  sunt,  particulas 
quasdam  volatiles  et  odoratas  emittunt,  quae 
ventis  agitantur,  volitant,  ac  serius  citiusve  dis- 
sipantur. Hae  particulae  odoratae  utcunque 
subtiles  et  leves  undis  sive  tremoribus  aeris  huc 
et  illuc  feruntur,  et  interdum  cum  spiritu  nos- 
tro trahuntur,  et  transitu  earum  per  nares  mem- 
branam pituitariam,  cujus  superficies  longe  la- 
teque  extenta  est,  collidunt,  surculosque  tener- 
rimos ac  nervorum  delicatissimos  premunt,  qui- 
bus impressiones  animo  mittuntur,  et  odor  sta- 
tim  sentitur.  Homo  igitur,  cum  olfacere  vult, 
os  claudit,  nares  quam  maxime  aperit,  spiritum 
fortiter  ac  cum  impetu  quasi  iterqto  trahit,  quo 
major  impressio  nervis  olfactoriis  accidat,  et 
sensus  accuratior  moveatur. 

DE  CHEMICIS  PRINCIPIIS  MUCI. 

Q.  Quibus  chemicis  principiis  mucus  nasi 
constat  ? 

R.  Multa  ex  aqua.  Animali  Mucilagine, 
Muriate  Sodae,  Carbonate  sodae,  Phosphate 
Sodae,  et  Phosphate  calcis. 

Q.  Quomodo  haec  principia  paramus  ? 

R . Mucus  calore  leni  vaporatus  crystallos 

Muriatis  et  Carbonatis  Calcis ; et  Phosphatem 
Sodae,  et  Calcis  praebet.  Actio  aeris,  et  Acidi 
Oxy-Muriatici  spissum  reddit  coagulatione  Mu  - 
cilaginis  Animalis. 


COLLOQUIUM  OCTAVUM. 

DE  ORE. 

Q.  Quae  partes  os  proprie  constituunt  ? 

R.  Labra,  buccae,  dentes,  gingivae,  pala- 
tum, velum  palati,  et  lingua,  hisque  accedant 
amygdalae  et  uvulae. 

Q.  Dic  mihi  quae  de  labris  et  buccis  notanda 
sint? 

R.  Labra  et  buccae  e musculis,  vasis,  nervis, 
et  adipe,  constant,  ac  integumentis  pulchre 
teguntur,  quorum  cuticula  et  cutis  inflexa,  et 
haud  parum  mutata,  partes  omnes  quoque  oris 
internas  obtegunt.  Valde  mobilia  sunt,  ideoque 
vultum  ad  affectus  animi  exprimendos  subito 
mutant ; praeterea  cibos  potionesque  prehen- 
dendo, et  enuntiando  vocem,  et  instrumentum 
musicum  inflando,  utilia  sunt. 

Q.  Quot  dentes  homini  adulto  sunt  ? 

R.  Triginta  duo,  utrique  maxillae  nimirum 
sexdecim  sunt. 

Q.  Quot  dentes  aetate  infantili  sunt  ? 

R.  Puero  tres  annos  nato  dentes  viginti  sunt. 

Q.  In  quot  classes  dentes  divisi  sunt  ? 

R.  In  tres,  scilicet,  incisores,  cuspidatos,  et 
molares. 

Q.  Quot  in  quaque  classe  sunt  ? 

R.  Incisores  octo  partem  maxillae  anterio- 
rem, quorum  utrumque  latus  cuspidati  quatuor, 
et  molares  octo  posteriores  partes  occupant. 

Q.  Nonne  sunt  dentes  infantibus  ? 

R.  In  maxilla  utraque  foetus  maturi  ad  par- 
tum ordines  duo  dentium  sunt,  qui  sub  gingivis 
inconspicui  jacent.  Ordinis  superioris  dentes 
decidui ; inferioris,  dentes  immutabiles  appel- 
lantur. 

Q.  Cur  ordines  dentium  duo  infantibus  sunt  ? 

R.  Dentes  primi,  aliis  partibus  corporis  dis- 
similes, figuram  suam  ac  magnitudinem  pro 
incremento  maxillarum  non  mutare  videntur  ; 
atque  curvaturae  et  magnitudini  maxillarum 
infantilis  aetatis  solummodo  aptari ; et  igitur 
ad  aetatem  adultam  neque  robore,  neque  mag- 
nitudine, neque  radicibus  satis  longis  praediti 
sunt. 

Q.  Dic  mihi  quam  brevissime  ordinem  com- 

munem,  quo  dentes  decidui  supra  gingivas 
oriantur  ? 

R,  Mense  sexto  vel  octavo  post  partum  in- 
cisor  unus  medius  maxillae  inferioris  supra  gin- 
givam, deinde  alter  apparet ; paucas  post  heb- 
domadas incisores  duo  illis  oppositi  in  maxilla 
superiore  se  ostendunt ; deinde  incisores  late- 
rales maxillae  inferioris,  tum  superioris  appa- 
rent. Mense  aetatis  decimo  quinto,  vel  decimo 
octavo  molares  anteriores  maxillae  inferioris, 
deinde  superioris ; paulo  post  cuspidati  duo 
maxillae  inferioris,  deinde  superioris  ; et  deni- 
que apud  initium  anni  tertii  aetatis  molares 
posteriores  maxillae  inferioris,  tum  superioris, 
in  conspectum  veniunt. 

Q.  Quando  dentes  primi  decidunt  ? 

R.  Anno  aetatis  septimo  vel  octavo  dentes 
minus  minusque  fixi  gingivis  et  alveolis  fiunt: 
quia  radices  eorum  et  alveoli  quoque,  quibus 
inhaerent,  sensim  corrumpi  et  vasis  absorbenti- 
bus submoveri,  videntur ; dentes  igitur  primi 
labefacti  decidunt. 

Q.  An  dentes  immutabiles  tum  oriuntur  ? 

R.  Dentium  primorum  unus  vel  alter  subinde 
decidit,  cujus  locum  dens  immutabilis  occupat, 
et  eodem  modo  alius  alii  succedit,  donec  omnes 
orti  sunt. 

Q.  Quid  radices  primorum  dentium,  quo 
corrumpantur,  facit  ? 

R.  Dentes  secundi  ordinis  increscunt,  sur- 
gunt,  radices  dentium  primi  ordinis  premunt, 
irritant,  et  ita  stimulant,  ut  humor  effundatur, 
qui  radices  dentium  sensim  quasi  solvit,  quo 
vasis  lymphaticis  absorbeantur  atque  auferan- 
tur. 

Q.  Ex  quibus  partibus  dens  constat  ? 

R.  Dens  corpus  et  radicem  habet ; supra  gin- 
givam corpus ; ubi  gingiva  dentem  cingit,  cer- 
vix ; pars  maxillae  inhaerens,  radix,  nomina- 
tur. 

Q.  Quae  fabrica  dentis  est  ? 

R.  Substantia  alba  durissima,  cortex  striata 
interdum  dicta,  dentis  exteriorem  partem  con- 
stituit ; intra  quam  est  ossea  materia  in  stratis 
disposita,  quorum  alium  alium  circundat. 

Q.  Quomodo  dens  nutrimentum  recipit  ? 

R.  Vasa  sanguinea  radices  ingrediuntur,  et 
in  parte  media  dentis  existunt,  unde  nutrimen- 
tum denti  suppeditetur. 

Q.  Quot  radices  habet  dens  ? 

R.  Incisores  et  cuspidati  radicem  unam  ; 
molares  anteriores,  duas,  hinc  bicuspidati  in- 
terdum vocantur ; molares  posteriores,  tres  vel 
quatuor  radices  habent. 

Q.  Quid  de  dentibus  sapientiae  dicis  ? 

R.  Apud  anuum  aetatis  decimum  quintum, 
vel  vigesimum,  maxillae  incrementum  haud  ita 
parvum  acceperunt,  ideoque  post  molares  pos- 
teriores locus  fit,  quo  dens  sapientiae  oriatur. 

Q.  Quomodo  dentes  formantur  ? 

R.  Inter  laminas  osseas  maxillarum  foetus, 
circiter  menses  quatuor  post  conceptum,  cor- 
pora parva  pulpae  similia  figuras  dentium  fu- 
turorum repraesentant,  paulatim  materia  ossea 
circumducuntur,  et  capsulis  quoque  membra- 
naceis includuntur ; illa  corpora  magis  magis- 
que dura  fiunt,  ut  materiam  osseam  accipiunt, 
et  tempore  proprio  dentes  evadunt. 

Q.  Quid  de  gingivis  observas  ? 

R.  Gingivae  spongiosae  et  vasis  plenae  sunt, 
atque  processus  alveolorum  obducunt,  dentes- 
que firmiores  reddunt. 

Q.  Quid  de  palato  dicis  ? 

R.  Palatum  in  parte  sua  anteriore  osseum, 
posteriore  vero  carnosum  est,  et  arcum  trans- 
versum sive  velum  pendulum  palati  facit,  a 
quo  medio  uvula  pendet : utroque  latere  amyg- 
dalae sitae  sunt,  quae  sunt  glandulosae.  Sub 
membrana,  quae  has  partes  tegit,  glandulae 
jacent  innumerae  exiguae,  et  mucum  effun- 
dunt, qui  saliva  miscetur. 

Q-  Cui  usui  palatum  inservit  ? 

R • Palatum  carnosum  sive  molle  arcu  trans- 

verso,  quem  inter  et  glottidem  fauces  sunt,  ci- 
bos tenuiores  vel  potiones,  ne  per  nares  ejici- 
antur, prohibet ; et  spiritum,  clauso  ore,  ex  la- 
rynge in  nares,  vel  e naribus  in  laryngem,  fa- 
cile dirigit. 

Q.  Quae  fabrica  linguae  est  ? 

R.  Lingua  musculis  plena  est,  et  ubique  api- 
cem ejus  vertere  potest.  Pars  superior  adver- 
sus palatum  papillas  plurimas  continet,  quae 
maximae  sive  capitatae  ad  basin ; mediae  ad 
mediam  partem;  et  minimae  prope  apicem  lin- 
guae, sitae  nominantur.  Hae  papillae  tamen 
saepius  inter  sese  haud  parum  miscentur.  Ner- 
vi his  papillis  abunde  suppeditantur,  linguam- 
que organon  gustus  primum  constituunt. 

Q.  Cui  usui  lingua  inservit  ? 

R.  Lingua  est  primum  gustus  organon,  vo- 
cesque pulcherrime  articulat,  cibos  bene  vertit 
in  ore,  ut  dentibus  subigantur,  eosque  pharyngi 
committit ; sugendo  etiam  et  spuendo  non  inu- 
tilis est. 

Q.  Nonne  saliva  in  os  effunditur,  et  quibus 
vasis  ? 

R.  Glandulae  parotides  ante  aures  sitae,  co- 
piam salivae  utroque  latere  secernunt,  eamque 
in  os  ductibus  propriis,  qui  cursum  per  buc- 
cas transversum  habent,  et  prope  dentem  mo- 
larem maxillae  superioris  secundum  patescunt, 

infundunt.  Glandulae  sub-maxillares  ad  an- 
gulos maxillae  inferioris,  et  glandulae  sub  apice 
linguae  prope  symphysin  menti,  sitae,  salivam 
etiam  in  os  infundunt  ductibus,  qui  ad  latera 
fraeni  linguae  patescunt. 

Q.  Cui  usui  saliva  inservit? 

R.  Saliva,  quae  motibus  linguae  et  maxillae 
inferioris  copiosior  fluit,  cibos  in  ore  madefacit, 
facilioresque  devorari  et  concoqui  reddit. 


DE  CHEMICIS  SALIVAE  PRINCIPIIS. 

Q.  Quae  chemica  salivae  principia  insunt? 

R.  Multa  aqua,  Mucilago,  Albumen,  Murias 
Sodae,  Phosphas  Sodae,  Phosphas  calcis,  et 
Phosphas  Ammoniae. 

Q.  Quomodo  haec  possumus  adipisci? 

R.  Saliva  cum  aqua  mista  et  decocta  aliquid 
Albuminis  ostendit : secum  vaporata,  calore  len- 
to, crystallos  Muriatis  Sodae  demittit.  Ipsa  glu- 
tinosa est,  et  oxy genium  absorbet,  quo  spissior 
fit ; itaque  pro  argumento  est  Mucum  inesse. 
In  vase  distillata  aquam  plurimam,  Carbonatem 
Ammoniae, oleum,  et  acidum  forsan  Prussicum, 
emittit ; residuum  Muriatem  Sodae,  Phospha» 
tem  Sodae,  et  Phosphatem  calcis,  continet. 

DE  CONCRETIS  SIVE  CALCULIS  IN  SALIVAE 
GLANDULIS. 

Q.  Ex  quibus  chemicis  principiis  constant 
concreta,  quae  interdum,  sed  raro  quidem,  in 
glandulis  inveniuntur,  quae  salivam  secernunt? 

R.  Ab  experimentis  recentibus  concreta  ex 
Phosphate  calcis,  et  Albumine  coagulato,  quod, 
sale  soluto,  figuram  concreti  retinet,  constare 
videntur. 


DE  GUSTU. 

Q.  Qua  ratione  gustus  fit  ? 

R.  Papillae  nervosae,  quarum  plurimae  in 
lingua,  aliae  etiam  minores  in  palato  et  buccis 
existunt,  saliva  madefiant,  necesse  est.  Quod 
in  os  sumitur,  id  saliva  quoque  miscendum  est, 
qua  partim  vel  ex  toto  solvendum,  ut  undique 
papillas  nervosas  propius  circundet,  atque  sti- 
mulet, quo  sese  erigant,  et  motibus  linguae,  im- 
pressiones multo  fortiores  accipiant,  quas  ner- 
vi statim  animo  ferant,  quo  gustus  percipitur. 
Patet  igitur,  quod  in  saliva  insolubile  sit,  nihil 
saporis  moturum  : vel  salivam  ipsam  deficien- 
tem, aut  vitiatam,  gustum  etiam  depravatu- 
ram esse. 

DE  GUTTURE. 

Q.  Quid  de  gutture  intelligis  ? 

R.  Guttur  pharyngem  et  laryngem  cum 
musculis,  ligamentis,  et  vasis  propriis,  compre- 
hendit. 

Q.  Quae  de  pharynge  notanda  sunt  ? • 

R.  Figurae  infundibuli  est,  ante  vertebras 
colli  sita;  cibos  potionesque  recipit,  deinde 
musculi  linguae  inhaerentes  agunt,  atque  basin 
linguae  retrahunt,  qua  bolus  intra  potestatem 
constrictorum  pharyngis  defertur,  qui  musculi, 
alii  post  alios,  deorsum  sese  contrahunt,  et  bo- 
lum in  oesophagum  detrudunt,  cujus  contrac- 
tione in  ventriculum  tandem  demittitur. 

Q.  Quibus  rebus  pharynx  inservit  ? 

R.  Pharynx  non  solum  ab  ore  cibos  recipit, 
inque  oesophagum,  cum  quo  committitur,  de- 
mittit ; verum  etiam  multum  in  voce  modulan- 
da adjuvat. 

Q.  Quid  de  larynge  generaliter  observas  ? 

R.  Larynx  ad  partem  colli  anteriorem  sub 
osse  hyoideo  sita,  cui,  et  basi  linguae,  et  pha- 
ryngi, adhaerescit;  ex  cartilaginibus  quinque 
constat,  quae  ligamentis  in  situ  tenentur,  mus- 
culisque moventur,  atque  membranis  obtegun- 
tur. 

Q.  Dic  mihi  situm  et  figuram  harum  cartila- 
ginum. 

R.  Cartilago  thyroidea  quadrangula  in  ante- 
riore parte  angulum  prominentem,  pomum  A- 
dami  nimirum,  efficit:  cricoidea  anterius  an- 
gustior ubi  est  infra  cartilaginem  thyroideam, 
posterius  crassior,  latior,  et  validior  est,  carti- 
laginesque duas  arytenoideas  pone  parvo  inter- 
vallo inter  se  positas  sustinet. 

Q.  Quid  de  situ  epiglottidis  dicis  ? 

R.  Epiglottis  musculis  quibusdam  cum  an- 
gulo cartilaginis  thyroideae,  cartilaginibus  ary- 
tenoideis, osse  hyoideo,  et  lingua,  committitur, 
atque  prominet,  spiritumque  trahi  et  emitti  pa- 
titur ; sed  inter  aliquid  in  ventriculum  demit- 
tendum glottidem  oblique  tegit,  ne  quid  in 
eam  incidat,  tussimque  moveat. 

Q.  Quis  situs  asperae  arteriae  est  ? 

R.  Parti  cartilaginis  cricoideae  inferiori  as- 
pera arteria  sive  trachea,  quae  ex  annulis  car- 
tilaginosis, magna  ex  parte,  constat,  adhaeres- 
cit. Hae  omnes  partes  intus  membrana  tenera 
atque  nervosa,  et  sensu  haud  ita  parvo  praedi- 
ta, teguntur,  cui  ubique  muscus  copiose  sup- 
peditatur. 

Q.  Cui  usui  inservit  larynx? 

R.  Larynx  viam  dat  facilem,  qua  spiritum 

trahimus  et  emittimus;  vocem  quoque  format 
atque  modulatur;  nonnihil  etiam  adjuvat  in- 
cibos  devorando. 


DE  VOCE  ET  LOQUELA. 

Q.  Qua  ratione  vox  et  loquela  fiunt? 

R.  Cartilagines  supra  memoratae  glottidem 
adeo  constituunt,  ut  eas  musculi  sui  contra- 
hant, glottidisque  aperturam  minuant;  per 
quam  aer  e pulmonibus  tanta  vi  expellitur,  ut 
cartilagines,  et  quae  iis  annexa,  et  aer  ipse, 
tremant,  quo  trachea  etiam  tota  in  tremores 
conjiciatur,  ideoque  sonus  edatur,  qui  per  os, 
et  nares,  sinuumque  auxilio  vicinorum,  transe- 
undo, repercussus  plurimum  augetur,  atque 
clarior,  jucundiorque  fit. 

Q.  Quibus  rebus  toni  vocis  mutantur? 

R.  Motus  capitis  anterius,  mento  depresso, 
multo  laxiorem,  posterius  vero,  mento  elevato, 
tracheam  multo  tensiorem  reddit ; toni  igitur 
vocis  illo  graviores,  hoc  acutiores  eduntur. 
Ideoque  vox  humana  varietates  omnes  instru- 
menti musici  chordis  instructi,  et  ope  epiglot- 
tidis, quae  modo  plus  modo  minus  spiritus  ad- 
mittit, proprietates  quoque  instrumenti,  quod 
vento  sonat,  possidet. 

Q.  Quibus  rebus  voces  et  loquela  exprimun- 
tur ? 

R.  Partibus  jam  memoratis  voces  ita  modu- 
latas lingua,  dentium  ope  et  labiorum,  articu- 
lat, ut  verba  exprimat,  quae  mens  sola  homi- 
num in  loquelam  convertat,  qua  cogitationes 
suas  alter  cum  altero  communicet. 


DE  GLANDULA  THYROIDEA. 

Q.  Quid  de  fabrica,  et  situ  glandulae  thy- 
roideae observas  ? 

R.  Glandula  thyroidea  ex  lobis  constat  duo- 
bus, qui  utrique  lateri  asperae  arteriae  incum- 
bunt, et  inter  se  media  portione  apud  cartila- 
ginis cricoideae  anteriorem  junguntur.  Magna 
copia  sanguinis,  multa  vis  nervosa  etiam  ei 
mittuntur.  Nullus  tamen  ductus  adhuc  ei 
inventus  est. 

Q.  Cui  usui  illa  glandula  inservit  ? 

R.  Variae  opiniones  sive  conjecturae  dc  ea 
extiterunt ; usus  autem  verus  adhuc  incognitus 
esse  videtur. 

COLLOQUIUM  NONUM. 

de  thorace. 

Q,  Quomodo  de  partibus  variis  thoracis  com- 
modissime disserere  possumus  ? 

R.  Primo  partes  ejus  externas,  deinde  in- 
ternas investigando. 

Q.  Ex  quibus  rebus  partes  externae  con- 
stant ? 

R.  Ex  integumentis,  mammis,  musculis,  va- 
sis, adipe,  et  nervis. 


DE  MAMMIS. 

Q.  Quae  generaliter  in  memoria  de  mammis 
tenenda  sunt  ? 

R.  Mammae  duae  glandulosae  sunt,  super- 
que  partem  thoracis  superiorem  et  anteriorem 
parvo  inter  sese  intervallo  sitae  sunt ; musculo 
pectorali  majori  lata  basi  per  membranam  cel- 
lularem utroque  latere  adhaerescunt,  surgunt 
teretes,  et  in  apicem  sive  papillam  desinunt ; 
prima  aetate  exiguae  sunt,  ad  pubertatem  ver- 

sus  rotundiores,  magis  prominentes,  ac  gran- 
diores, suisque  muneribus  fungendo  habiles, 
fiunt ; foeminis  adultis  tamen,  gravidis,  et  prae- 
sertim puerperis,  et  lactantibus,  maximae  et 
pulcherrimae  sunt. 

Q.  Quae  mammae  fabrica  est  ? 

R.  Utraque  mamma  ex  glandulis  minoribus 
fere  innumeris  constat,  quae  omnes  ductibus 
sive  tubulis  lactiferis  inter  sese  conjunguntur, 
qui  majores  majoresque  fiunt,  et  in  apice  pa- 
pillae per  ora  duodecim  vel  quindecim  tandem 
hiant  Hae  glandulae  multo  adipe  et  mem- 
brana. cellulari  circundantur,  quae  magna  ex 
parte  molem  mammarum  rotundam  constitu- 
unt, et  vasa  sanguinea  atque  lactea  sustinent. 
Papilla  rubra  est,  et  titillatione,  vel  etiam  cu- 
pidine venerea,  sese  paululum  erigere  valet. 
Circum  basin  papillae  areola  est,  ubi  sitae  sunt 
multae  sebaceae  glandulae  et  folliculi. 

Q.  Qua  ratione  lac  e sanguine  secernitur  ? 

R . Piatio  quidem  parum  cognita  est,  et  cer- 
te obscura,  cur,  brevi  temporis  spatio,  ex  san- 
guine rubro  lac  album  fiat.  Scire  tamen  ju- 
vat, ramulos  arteriarum  exiguissimos  in  sub- 
stantiam glandulosam  ingredi,  in  qua  innume- 
ri ductus  minutissimi  et  glomerati  existunt, 
qui  sanguinem  quodammodo  mutant ; alii  cum 

aliis  coeunt,  et  ductus  quosdam  emittunt,  qui 
tubuli  lactiferi  vulgo  nominati,  humorem  glan- 
dulas in  alias  vehunt,  quibus  mutationem  aliam 
subit.  Glandulae  igitur  aliae  mutationes  hu- 
moris alias  sensim  faciunt,  et  per  tubulos  lacti- 
feros cum  aliis,  post  alias,  glandulis  conjun- 
guntur, dum  actione  glandularum  lac  bonum 
et  salutare  fiat,  quod  tubuli  lactiferi  pro  tem- 
pore continent,  et  in  papillam  denique  vehunt, 
in  qua  admodum  tortuosi  sunt,  atque  in  apice 
ejus  patescunt. 

Q.  Quae  vasa  et  nervi  in  mammas  ineunt  ? 

R.  Arteriae  mammariae  internae,  praesertim 
autem  externae,  mammis  sanguinem  suppedi- 
tant,et  venis  ejusdem  nominis  comitantur, quae 
sanguinem  revehunt.  Pleraque  vasorum  ab- 
sorbentium in  glandulas  axillae  ineunt,  alia  per 
interstitia  costarum  percurrunt,  glandulasque 
internas  ingrediuntur.  Nervi  mammarum  prae- 
cipue e plexu  axillae,  et  pauci  etiam  ex  inter- 
costalibus oriuntur. 

Q.  Quibus  commodis  mammae  inserviunt  ? 

R.  Mammae  ad  lac  secernendum  destinatae 
sunt,  et  igitur  in  iis  uterum  gerentibus  plus 
sanguinis  accipiunt,  quo  lac  extremis  mensibus 
secernant,  tubulosquc  lactiferos  impleant.  Lac 
tamen,  quippe  quod  co  tempore  inutile  sit,  ab- 

sorbetur;  itnque  mammae  bene  se  habent,  at- 
que mulierem  nihil  vexant. 

Q.  Quando  lac  in  maxima  copia  secernitur  ? 

R,  Post  partum  secundo,  vel  ad  summum 
tertio  die,  sanguinis  multo  major  quantitas 
mammas  versusconvertitur,  quo  etiam  majorem 
copiam  lactis  secernant,  quam  vasa  lymphatica 
absorbeant,  adeoque  lacte  tumidae  distentaeque 
fiunt,  ut  proli  abunde  nutrimentum  suppedi- 
tent ; nisi  autem  nunc  depleantur,  febriculam 
movent.  Quanto  saepius  mammae  deplentur, 
tanto  lactis,  certos  intra  fines,  major  quantitas 
secernitur. 

Q.  Nonne  est  lac,  vel  saltem  humor  albidus, 
interdum  in  mammis  sine  graviditate  inven- 
tum ? 

R.  Maxime  quidem  mirandum  est,  et  for- 
tasse inexplicabile,  mammas  infantium  utrius- 

, que  sexus  paucis  diebus  post  partum,  et  foemi- 
narum  sterilium  interdum,  quae  nihilominus 
sunt  cupidissimae  sobolis,  quaeque  infanti 
mammas  saepissime  sugendas  dant ; ac  aetate 
provectarum;  et  virorum  etiam,  humorem  sub- 
albttlum  continere,  quem  titillatione  frequente 
i et  longa  effundi. 

DE  CHEMICIS  LACTIS  PHINCIPIIS. 

Lac  vaccinum,  ut  facillime  maxima  copia, 
haberi  potest,  plerumque  experimentis  subjec- 
tum est,  principia  igitur  ejus  chemica  propone- 
mus, deinde  in  quibus  lac  muliebre  a vaccino 
distet,  res  exponemus. 

Q.  Quibus  chemicis  principiis  lac  constat  ? 

R.  Ex  aqua  multa,  Oleo,  Re  Coagulata,  sac- 
charo, acido  Acetico,  Muriate  Sodae,  Muriate 
Potassae,  Muriate  Calcis,  Sulphate  Potassae, 
Phosphate  Calcis,  Phosphate  Magnesiae,  et 
Phosphate  ferri. 

Q.  In  quot  partes  lac  facile  resolvitur  ? 

R.  In  tres,  lac  enim  si  aliquot  horas  quies- 
cit, in  cremorem,  qui  levior  supernatat,  inque 
lac  tenuius  et  subcaeruleum  resolvitur,  quod 
gradum  ad  centesimum  calefactum,  et  Coagu- 
lo ( Rennet ) mistum,  concrescit ; hoc  postea 
manu  fractum,  iterum  in  pressum  lac  sive  ca- 
seum et  serum  diducitur. 

Q.  Quid  de  cremore  et  butyro  observas  ? 

R.  Cremor  subflavus  est,  atque  ex  oleo,  re 
coagulata,  et  sero,  constat.  Cremore  agitato, 
pars  oleosa  sive  butyrum  paratur,  quod  gradum 
ad  nonagesimum  sextum  caloris  liquescit,  et 

paulisper  coctum,  aliquid  rei  coagulatae  et  seri, 
<imittit ; deinde  pellucidum  et  oleum  purum  fit. 

Q.  Quid  de  re  coagulata  dicis? 

R.  Res  coagulata  alba  est,  et,  humore  amis- 
so, fragilis,  non  in  aqua,  in  Acidis  vero  dilutis, 
et  Alcalinis  puris,  solubilis,  et  Albumini  coa- 
gulato simillima  videtur.  Cum  in  Soda  solvi- 
tur auxilio  caloris  Ammoniam  plurimam  amit- 
tit, coloremque  rubiginosum  sibi  sumit.  So- 
lutio Acido  mista  materiam  subnigram  adipi 
oleoso  similem  deponit.  Res  coagulata  bene 
pressa  et  siccata  in  caseum  convertitur,  qui 
quanto  plus  olei  cremoris  continet,  tanto  melior 
est. 

Q.  Quae  chemica  principia  ex  sero  adipisci- 
mur ? 

R.  Serum,  re  coagulata  separata,  lente  va- 
poratum, crystallos  subalbidas  Sacchari  lactis 
deponit;  deinde  crystallos  etiam  Muriatis  Po- 
tassae  et  Muriatis  Sodae,  et  Ammonia  mistum 
Phosphatem  calcis,  demittit.  Acidum  Aceti- 
cum  quoque  continet,  hinc  fit,  ut,  modico  ca- 
lore, fermentetur,  inque  vinum  convertatur ; 
continet  etiam  Sulphatem  Potassae.  In  vase, 
postquam  lac  distillatum  fuerit,  residuum  su- 
perest,  quod  Carbonatem  Potassae,  Muriatem 
Potassae,  Phosphatem  calcis,  et  Phosphatem 
Magnesiae,  ferri,  et  Muriatem  Sodae,  continet. 

Q.  Quibus  in  rebus  lac  muliebre  a vaccino 
distat  ? 

R.  Lac  muliebre  neque  arte  coagulari  potest, 
neque,  quanquam  diu  multumque  agitetur,  bu- 
tyrum ostendit ; lacte  vaccino  longe  suavius 
est.  Patet  igitur  lac  muliebre,  minus  rei  coa- 
gulatae, plus  autem  sacchari  lacte  vaccino,  o- 
leumque  suum  habere  adeo  cum  re  coagulata 
conjunctum,  ut  butyrum  non  manifestet. 


DE  REBUS  INTERNIS  THORACIS. 

Q.  Quae  res  internae  thoracis  notandae  sunt? 

R.  Pleura,  mediastinum,  glandula  thymus, 
pulmones,  pericardium,  cor,  vasa,  ac  nervi. 


DE  PLEURA. 

Q.  Quae  de  fabrica  ac  forma  pleurae  obser- 
vas ? 

R.  Pleura  membranacea,  tenuis,  sed  non 
perinfirma  est,  saccumque  haud  ita  parvum 
constituit,  qui  partes  internas  non  solum  sterni, 
et  costarum,  et  musculorum  inter  costas,  et 
dorsi  vertebrarum,  tegit ; verum  etiam  in  pul- 
mones et  pericardium  ita  reflectitur,  ut  peni- 
tus includat. 

Q.  Quid  de  pleura  costali  intelligis  ? 

R.  Pleura  costis  et  sterno  per  membranam 
cellularem  inhaeret,  et  igitur  pleura  costalis 
vocatur ; ad  pulmones  autem  versus  laevis  est, 
atque  ex  arteriarum  ramulis  extremis  humorem 
exudat,  quo  humida  et  lubrica  fit,  et  multo 
minus  apta  motus  pulmonum  impediendo  est, 
vel  inflammationem  excitando.  Pleura  costalis 
duplex  supra  a media  parte,  infra  vero  potius 
sinistra  sterni  ad  vertebras  dorsi  usque  tendit, 
et  septum  sive  mediastinum  format. 

Q.  Quid  de  pleura  pulmonali  intelligis  ? 

R.  Pars  illa  pleurae,  quae  substantiae  pul- 
monum adhaeret,  iisque  tunicam  externam 
constituit,  pleura  pulmonalis  vulgo  vocatur. 

Q.  Quae  textura  et  situs  mediastini  sunt  ? 

II.  Mediastinum  ex  laminis  duabus  constat, 
quae  inter  se  adhaerent,  nisi  cum  separentur 
ad  pericardium,  et  alia  viscera,  includendum. 
Cavum  thoracis  in  duas  partes  inaequales  et 
separatas  dividit,  quarum  dextra  cum  sinistra 
parte  nihil  communicat. 

Q.  Quid  de  mediastino  anteriore  intelligen- 
dum  est  ? 

R.  Inter  sternum  et  magna  vasa  cordis  me- 
diastinum est  anterius,  quod  inter  laminas  ejus 
duas  glandulam  Thymum  aetatis  infantilis  pro» 
priam,  atque  cor,  includit. 

Q.  Quid  dicis  de  mediastino  posteriore  ? 

R.  Inter  radices  pulmonum,  magna  vasa  cor- 
dis, atque  vertebras  dorsi,  spatium  triangulum 
mediastinum  posterius  nominatur,  quod  bron- 
chia, oesophagum,  aortam  descendentem,  ve- 
nam azygon,  ductum  thoracicum,  paria  vaga 
nervorum,  includit. 

Q.  Quibus  utilitatibus  pleura  et  mediastinum 
inserviunt  ? 

R.  Pleura  partem  thoracis  internam  tegit, 
laevemque  facit,  viscera  ejus  sustinet,  in  situ 
tenet,  et  mediastinum  constituit,  quo  pulmo  al- 
ter minus  alterum  premere  possit,  cum  aliquis 
super  latus  utrumvis  jacet.  Mediastinum  quo- 
que humorem  seu  morbo  seu  casu  natum  in  al- 
tero latere  impedit,  quo  minus  in  alterum,  po- 
sitione corporis  mutata,  fluat. 


DE  GLANDULA  THYMO. 

Q.  Quid  de  glandula  thymo  maxime  dignum 
est  memoria  ? 

R.  Glandula  thymus  oblonga  est,  et  haud 
raro  e pluribus  minoribus  composita,  pone 
pa-tem  sterni  superiorem  sita  est,  et  infanti- 
bus maxima,  pueris  et  adolescentibus  minor 
minorque,  et  adultis  fere  nulla  est.  Pars  ejus 
interdum  paulum  supra  thoracem  ad  glandu- 

lam  usque  thyroideam  ascendit.  Nullus  adhuc 
ductus  ei  inventus  est. 

Q.  Cui  usui  inservit  glandula  thymus  ? 

R.  Usus  ejus  glandulae  perobscurus  est,  et 
fortasse  aetate  adulta  incognitus  ; in  aetate  au- 
tem infantili  ea  glandula  rei  maximae,  adhuc 
quidem  parum  cognitae,  inservire  existimatur. 


DE  TRACHEA. 

Q.  Quae  de  aspera  arteria  sive  trachea  ge- 
neraliter observas  ? 

R.  Trachea  a parte  inferiore  cartilaginis  cri- 
coideae descendit,  et  ante  ex  semicirculis  sex- 
decim  vel  octodecim  cartilaginosis  inter  se 
membrana  validissima  annexis  constat,  quae 
vi  mirabili  resiliendi  praedita  est,  partemque 
tracheae  posteriorem  facit.  Pone  curvaturam 
aortae,  ac  contra  vertebram  dorsi  tertiam  tra- 
chea in  itinera  duo  sive  bronchia  dividitur. 

Q.  Quae  textura  tracheae  est  ? 

R.  Trachea  tunicas  habet  tres,  cellularem, 
membranaceam,  ei  musculosam  fibris  et  trans- 
versim  et  in  longitudine  instructam,  intus 
membrana  nervosa  sensu  haud  obtuso  praedi- 
ta obtegitur,  quae  ductibus  glandularum  mu- 

cum  secernentium,  et  extremis  arteriarum 
exhalantium  perforatur,  quaeque  in  bronchia 
defertur,  extremosque  tracheae  ramulos  for- 
mat, deinde  in  cellulas  desinit. 

Q.  Quae  fabrica  bronchiorum  est  ? 

R.  Bronchia  primo  duo  utrinque  iterum  ite- 
rumque  diducuntur,  et  per  pulmones  subtilis- 
simis ramulis  innumeris  distribuuntur ; circu- 
lis sive  annulis  etiam  cartilaginosis  instructa 
sunt,  qui  vias  ad  aera  admittendum  patulas  te- 
nent, sed  paulatim  evanescunt,  et  extremitates 
bronchiorum  vere  membranaceae  fiunt,  et  de- 
mum in  cellulas  sive  vesiculas  desinunt. 

DE  PULMONIBUS. 

Q.  Quas  res  de  pulmonibus  generaliter  no- 
tas ? 

R.  Pulmonibus  estfigura  partium  internarum 
thoracis,  ungulae  bubulae  similis.  Coloreorum 
juventute  rubicundulus  est,  aetate  autem  virili 
caesius,  senectute  lividus,  et  maculis  nigris  ple- 
rumque tinctus.  Pulmones  cum  aspera  arteria 
sive  trachea,  bronchiorum;  cum  corde,  vasorum 
magnorum  ; cum  sterno  et  vertebris,  ope  medi- 
astini et  pleurae,  committuntur  ; atque  in  duas 
portiones  sive  fibras  mediastino  dividuntur, 
quae  thoracem  prorsus  complent.  Pulmo  dexter 

in  lobos  tres,  sinister  vero  in  duos  solum  didu- 
citur, qui  ipsi  ex  aliis  lobulis  componuntur. 

Q.  Quae  fabrica  pulmonum  est  ? 

R.  Fabrica  simplex  est,  atque  e membrana 
cellulari  adipe  destituta  constat,  quae  non  so- 
lum superficiem  pulmonum  tegit,  sed  etiam 
substantiam  eorum,  vasis  ac  nervis  exceptis, 
facit,  cellulasque  plurimas,  quae  inter  sese  com- 
municant, constituit. 

Q.  Quibus  rebus  trachea  et  pulmones  inser- 
viunt ? 

R.  Respirationi,  quae  sanguini  mutationem 
fert,  vocique  et  loquelae,  et  odoratui  etiam, 
inserviunt,  exitumque  humoribus  quibusdam 
vitiatis  dant. 


DE  RESPIRATIONE. 

Q.  Quibus  modis  spiritum  trahimus  ? 

R.  Cum  spiritum  trahimus,  musculi  intercos- 
tales ima  et  media  costarum  sursum  costas  pri- 
mas versus  movere  pollent ; quippe  quae  immo- 
biles fulcra  dent,  quibus  musculi  alias  costas  fe- 
rant. Costae  secundae  parum  mobiles,  tertiae 
magis,  quartae  adhuc  magis  sunt  ad  sextas  us- 
que vel  septimas ; deinde  minus  minusque  mo- 
biles fiunt.  Sternum  igitur,  cum  costae  verae 

elevantur,  a vertebris  dorsi  longius  amovetur, 
eoque  cavum  thoracis  amplius  redditur.  Prae- 
terea, septum  transversum  sive  diaphragma  de- 
orsum trahitur  et  maxime  ad  thoracem  amplian- 
dum confert. 

Q.  Quae  de  fabrica  diaphragmatis  dicis  ? 

R.  Diaphragma  natura  musculosum,  cujus 
fibrae  ad  tendinem,  quasi  centrum,  concurrunt, 
a cartilagine  ensiformi,  atque  cartilaginibus 
septimarum,  aliarumque  inferiorum  costarum, 
origines  ducit,  et  a praecordiis  abdomen  diducit. 

Q.  Quomodo  diaphragma  cavitatem  thoracis 
minuit,  vel  ampliat  ? 

R.  Diaphragma  thoracem  versus,  dum  relax- 
etur, adeo  convexum  est,  ut  costas  ad  quartas 
usque  parte  sua  media  ascendat,  et,  musculis 
inter  costas  eodem  tempore  remissis,  thoracem 
valde  minuat.  Fibrae  autem  musculosae  dia- 
phragmatis, cum  sese,  stimulo  admoto,  contra- 
hant, centrum  ejus  ad  planum  deorsum  ferunt, 
atque  spatium  thoracis  maxime  augent.  Acr 
gravitate  sua  per  tracheam,  nihil  obsistente,  in 
pulmones  facillime  ruit. 

Q.  Nonne  sunt  alii  musculi,  qui  interdum 
auxilium  dent  ? 

R.  Certe  cum  spiritus  gravis  ac  difficilis  est, 
alii  musculi,  ut  serrati  poslici  superiores,  et  ser- 
rat i majores  et  minores  antici,  nonnihil  etiam 

ad  costas  elevandum  adjuvant ; quia  tum  homo, 
cum  spiritum  trahit,  humeros  haud  parum  tollit. 

Q.  Quibus  modis  spiritum  emittimus  ? 

R.  Cum  spiritum  emittimus,  musculi  abdo-’ 
minis,  serrali  postici  inferiores,  et  sacro-lum- 
boles,  sese  contrahunt,  et,  musculis  inter  costas 
et  diaphragmate  aliisque  antea  dictis  relaxatis, 
costas  deprimunt,  thoracem  minuunt,  eodem- 
que  tempore  aera  e pulmonibus  expellunt.  Vis 
etiam,  verisimile  est,  resiliendi  cartilaginum  cos- 
tarum, mediastini,  et  pulmonum  ipsorum,  nihil 
ad  costas  deprimendum  adjuvare  non  potest. 

Q.  Qua  ratione  nascens  foetus  primum  spiri- 
tum ducere  incipit  ? 

R.  Ratio  ejus  certe  complex,  et  haud  parum 
obscura  est,  sed  a commercio,  quod  nervi  inter 
se  diversi  habent,  omnino  pendet. 

Q.  Narra  mihi  id  commercium  nervorum  ? 

R.  Ramuli  nervorum  plurimi  secundi  rami 
quinti  paris,  qui  ramulum  canali  carotico  ad 
sympatheticum  magnum  formandum,  alterum, 
aquaeductui  Fallopii  ad  portionem  duram  sep- 
timi paris  jungendum,  emittit ; et  plurimi  eti- 
am extremorum  portionis  durae  ipsius  per  nares 
circumque  os  distribuuntur.  Ramuli  quinti  et 
septimi  paris  in  facie  liberrime  inter  sese  com- 
municant, quorum  complures  descendunt,  et 
circa  arterias  carotidas  externas  cum  ramulis 

sympathetici  magni,  et  in  cervice  etiam  cum 
surculis  nervorum  cervicalium  secundorum  et 
tertiorum,  committuntur  ; unde  nervi  phrenici 
sive  diaphragmatici  praecipue  oriantur. 

Q.  Dic  mihi  res  conspicuas,  quae  accidant, 
inter  spiritum  primum  trahendum. 

12.  Cum  primum  caput  foetus  in  lucem  edi- 
tur, pulcherrimum  est  observare  partes  extre- 
mas nervorum  quinti,  et  septimi  paris,  naribus 
et  faciei  distributas,  aere  affici,  stimulari,  aliis- 
que, cum  quibus  conjunguntur,  impressiones 
impertire;  deinde,  musculos  circum  os  tremere, 
et  convulsionibus  quasi  levibus  crebrisque  ten- 
tari  coepisse ; fibras  diaphragmatis  musculosas 
tum  etiam  praecipue  stimulum  aeris  per  nervos 
phrenicos  excipere,  sese  contrahere,  atque  dia- 
phragma deorsum  planius  ferre  ; dum  eodem 
tempore  musculi  inter  costas  stimulum  aeris 
quoque  per  sypatheticos  magnos,  qui  cum  ner- 
vis intercostalibus,  quum  liberrime,  communi- 
cant, excipiunt,  fibrasque  suas  contrahunt,  cos- 
tas elevant,  thoracemque  dilatant.  Haec  om- 
nia simul  facienda  sunt. 

Q.  Quid  fit  postquam  thorax  ampliatus  esset? 

R.  Rebus  jam  memoratis  in  thorace  vaccuum 
quasi  fit,  in  quod  aer,  qui  nares,  os,  atque  fau- 
ces, jam  complevisset,  gravitate  sua  statim  ir- 
ruit, stimulumque  adhuc  majorem  pulmonibus 

dat.  Paulum  spiritus  emittitur,  sed  multo  plus 
iterum  trahitur  ita  citissime,  ut  foetus  suspirare 
videatur.  Brevi  igitur  aer  pulmones  prorsus 
complet,  qui  modo,  de  quo  mentionem  fecimus, 
spritum  emittunt  et  trahunt. 

Q.  Quo  statu  pulmones  foetus  sunt  ante  res- 
pirationem ? 

R.  Pulmones  foetus  collapsi  sunt,  neque 
multum  halitus  continent ; costae  deprimuntur, 
et  diaphragma  relaxatum  longe  in  thoracem 
ascendit. 

DE  AERE  EJUSQUE  MUTATIONIBUS  INTER  SPI- 
RANDUM. 

Q.  Quas  res  de  aeribus  memoriae  tradere 
oportet  ? 

R.  Omnis  aer  minime  vitam  sustentare  va- 
let. Aeres  enim  sive  Gasa,  ut  nunc  vulgo  no- 
minantur, ex  Acidis  et  Ammonia  emissa  ne  in 
pulmones  quidem  duci  possunt,  quia  epiglot- 
tidem  constringunt.  Gas  Hydrogenium,  et  Ni- 
trogenium,  aliaque  pro  tempore  spirari  possunt, 
sed  mortem  cito  inferunt.  Gas  Oxydum  Ni- 
trosum, et  Oxygenium  quidem  ipsum  animal 
tandem  interimunt.  Aer  igitur  communis  sive 
Atmosphericus  solummodo  vitam  animalium 
per  omne  tempus  sustentare  pollet. 

Q.  Quibus  ex  principiis  aer  atmosphericus 
constat  ? 

R.  Ex  Oxy genio  et  Nitrogenio  constat,  illi- 
us una  et  viginti  partes,  hujus  septuaginta  et 
novem,  in  centum  existunt ; interdum  quidem 
paululum  Gasis  Acidi  Carbonici  adest,  sed  ad- 
ventitium  habendum  est. 

Q.  Quantum  aeris  pulmones  semel  continere 
possunt  ? 

R.  Pulmones  post  inspirationem  plenam  cir- 
citer digitos  cubicos  ducentos  et  octoginta  con- 
tinere solent. 

Q.  Quantum  aeris  homo  sanus  ac  quietus 
emittit,  atque  in  pulmones  ducit  inspiratione 
omni  et  expiratione  ? 

R.  Quantitas  certe  pro  magnitudine  thoracis 
varia  est,  sed  fortasse  ad  digitos  cubicos  viginti 
vel  triginta  aestimari  possit. 

Q.  Quot  respirationes  horae  sexagesima  par- 
te fiunt  ? 

R.  Plurimum  variant  pro  sanitate  et  integri- 
tate pulmonum,  et  exercitatione,  homini  inte- 
gro et  quieto  verum  sunt  sexdecim,  octodecim, 
vel  viginti. 

Q.  Quid  ab  omni  respiratione  fit  ? 

R,  Ab  omni  respiratione  aer  mutatus  emit- 
titur ; et  sanguis  in  pulmonibus  etiam  subit 
mutationes. 

Q.  (luas  mutationes,  aer  in  pulmonibus  subit? 

R.  Cum  spiritus  emissus  analysi  accuratae 
subjicitur,  pars  Oxygenii  evanuisse,  in  cujus 
locum  Gas  Acidum  Carbonicum  suffectum  esse, 
reperitur.  Vapor  nonnullus  etiam  apparet. 

Q.  Quantum  Oxygenii  horae  sexagesima 
parte  evanescit  in  pulmonibus  ? 

R.  Quantitas  ejus  varia  est ; ab  experimentis 
vero  accuratissimis  digiti  cubici  viginti  sex 
cum  dimidio  evanescere  reperti  sunt;  et  quan- 
titas Acidi  Carbonici  eadem  locum  ejus  occu- 
pare. 

Q.  An  Gas  Acidum  Carbonicum  idem  volu- 
men facit,  quod  Oxygenium  separatim  occu- 
paverat ? 

R.  Ita;  Gas  Oxygenium,  exempli  gratia, 
digitos  cubicos  viginti  sex  cum  dimidio  occu- 
pans, cum  Carbonio  conjunctum,  Acidum  Car- 
bonicum format,  quod  idem  volumen  complet, 
ac  Oxygenium  antea. 

Q.  Quantum  vaporis  aquosi  e pulmonibus 
horae  sexagesima  parte  emittitur  ? 

R.  Quantitas  ejus  valde  varia  est,  sed  in 
minuto  temporis  ad  grana  tria  haberi  potest. 

Q.  Quas  mutationes  sanguis  in  pulmonibus 
subit  ? 

R.  Sanguis  omnis  adulti  venosus  in  pul- 
mones propellitur  ventriculo  cordis  dextro,  in 

quibus  per  cellularum  membranam  tenuem 
Carbonium  emittit,  quod  conjunctionem  che- 
micam  cum  Oxygenio  aeris  atmospherici  in 
cellulis  facit. 

Q.  Quid  sanguini  accidit,  Carbonio  ejus  e- 
misso  ? 

R.  Sanguis  protinus  rubrior  fit,  et  capacita- 
tem ad  Caloricum  accipiendum  majorem  ac- 
quirit. 

Q.  Quantum  Carbonii  in  die  ex  pulmonibus 
emittitur  ? 

R.  Experimentis  accuratissimis  unciae  pro- 
pe undecim,  horis  viginti  quatuor,  emitti  re- 
pertae sunt. 

Q.  An  sanguis  totum  ejus  Carbonium  in 
pulmonibus  ejicit  ? 

R.  Excessum  Carbonii  inutilem  solummodo 
ejicit,  dum  caeterum  cum  principiis  ultimis 
ejus  chemice  conjunctum  retinet. 

Q.  An  per  pulmones  solum  Carbonium  ex 
sanguine  ejicitur  ? 

R.  Per  experimenta  Carbonium  vasis  exha- 
lantibus summae  cutis  quoque  emitti  reper- 
tum est. 

Q.  Quomodo  Carbonium  in  sanguine  gigni- 
tur ? 

R.  Fibrina  neque  in  chylo,  neque  lympha 
adhuc  detecta  est,  ab  his  vero  in  sanguinis  cir- 

cuitu  formanda  est ; porro,  magna  copia  Fibri- 
nae ad  partes  vitiatas  musculorum  reficiendas 
omnino  necessaria  est.  Fibrina  multo  plus 
Nitrogenii  minus  autem  Carbonii  continet, 
quam  alia.  Praeterea  in  arteriis  extremis  et  om- 
nia solida,  et  fluida  formantur  ; ibi,  quia  mate- 
riae animales  portionem  Nitrogenii  largam  et 
Carbonii  multo  minorem  pro  constitutione  sua 
requirunt,  Carbonium  igitur  liberatur  et  in 
venas  cum  sanguine  transit,  magis  magisque 
in  circuitu  sanguinis  accumulat,  donec  ad  pul- 
mones usque  venit. 

Q.  Nonne  respiratio  temperiem  corporis  ser- 
vat ? 

R.  Minime  dubium  est,  quin  respiratio  tem- 
periei corporis  ministret. 

Q.  Quomodo  respiratio  calorem  animalem 
movet  l 

R.  Respiratio  Acidum  Carbonicum  in  pul- 
monibus generat,  quod  capacitatem  ad  Calori- 
cum retinendum  specificum  minorem  habet, 
quam  Oxygenium  acris ; itaque  Caloricum  e- 
volvitur,  quod  statim  sanguine  absorbetur. 

Q.  Nonne  hoc  plus  caloris  in  pulmonibus, 
quam  in  caeteris  partibus  corporis  movet  ? 

R.  Non;  nam  Caloricum  ex  formatione  Acidi 
Carbonici  evolutum  protinus  in  massam  san- 

guinis  ruit,  ibique  latens  fit,  dum  in  cursu  suo 
iterum  evolvatur. 

Q.  Quae  causa  est,  cur  Caloricum  latens 
reddatur  manifestum  ? 

R.  Formatio  rerum  animalium  apud  extre- 
mas arterias,  ut  jam  dictum  est,  Carbonium  in 
sanguine  accumulat,  quae  accumulatio  capacita- 
tem sanguinis  ad  Caloricum  retinendum  magis 
magisque  minuit,  hinc  evolutio  perpetua  Calo- 
rici ubique  corporis  accidit,  et  calorem  anima- 
lem aequalem  movet.  Ubicunque  Carbonium 
maxime  liberetur,  ibi  quoque  plus  Calorici  e- 
volvitur,  quo  calor  animalis  maximus  est ; nam 
redundatio  Carbonii  expedit  Caloricum  in  for- 
mam manifestam,  et  quoniam  extremae  arte- 
riae in  omnibus  corporis  partibus  sunt,  ita  Ca- 
loricum quoque  ubique  liberatur,  eoque  calor 
animalis  per  totum  systema,  praecipue  in  ex- 
tremitatibus, generatur. 


COLLOQUIUM  DECIMUM. 

DE  PERICARDIO. 

Q.  Quae  de  pericardii  textura  praecipue  no- 

tas  ? 

R.  Pericardium  membrana  est  densa  et  vali- 
dissima, e laminis  duabus  constat,  quarum  ex- 
terna est  continuatio  pleurae,  quae  mediastinum 
efficit ; interna  laevis,  tendini  similis,  priore 
fortior,  circum  cor  reflectitur,  eique  tunicam 
externam  dat,  atque  ex  arteriis  suis  extremis 
liquorem  pericardii  secernit,  quo  lubrica  fiat  ad 
cordis  motus  faciles  et  expeditos  reddendum. 

Q.  Pericardium  cordi  adhaerescit,  necne  ? 

R.  Pericardium  non  solum  cor,  sed  etiam 
vasorum  initia  magnorum  includit,  ideoque 
prope  basin  cordis  sinus  sive  cornua  format ; 
cordi  ipsi  non  adhaerescit,  sed  cum  tendine  dia- 
phragmatis, mediastino,  vasisque  cordis  magnis, 
firmissime  committitur. 

Q.  Quibus  commodis  pericardium  inservit  ? 

R.  Pericardium  cor  in  situ  tenet ; ab  injuriis, 
rebusque  noxiis,  quodammodo  defendit;  mo- 
tus ejus  nimis  vehementes  impedit;  et  liquorem 
ad  frictionem  et  inflammationem  prohibendum 
secernit. 


DE  LIQUORE  PERICARDII. 

Q.  Quid  de  liquoris  pericardii  natura  et  prin- 
cipiis chemicis  notandum  est  ? 

R.  Liquor  pericardii  sero  sanguinis  similli- 
mus est,  calori  subjectus  opacus  fit,  Albumen- 

que  ostendit.  Acetas  Plumbi  liquori  adjectus 
Mucum  copiose  praecipitat.  Nitras  Argenti 
Acidum  Muriaticum  adesse  cum  Soda  conjunc- 
tum ostendit. 

Liquor  pericardii  igitur  ex  aqua  multa,  Al- 
bumine, Muco,  et  Muriate  Sodae,  constat. 


DE  CORDE. 

Q.  Ubi  cor  situm  est  ? 

E.  Cor  situm  in  thorace  pone  sternum  inter 
pulmonem  dextrum  et  sinistrum  oblique  habet ; 
basis  ejus  dorsi  vertebras  versus  ponitur,  parti- 
que thoracis  posteriori  vasis  magnis  annectitur, 
quae  basi  ejus  exoriuntur : apex  ejus  inter  lo- 
bos duos  pulmonis  sinistri  inter  cartilagines 
quintae  sextaeque  costae  micat.  Cor  quoque 
latus  anterius  sive  dextrum,  atque  posterius 
sive  sinistrum  habet. 

Q.  Quae  fabrica  cordis  est  ? 

JR.  Cor  tunicam  habet  externam  a lamina 
pericardii  interna  ; inter  hanc  tunicam  et  sub- 
stantiam cordis  plus  miniisve  adipis  semper  de- 
ponitur, nihil  vero  adipis  est  substantiae  cordis 
ipsius.  Intra  tunicam  jam  dictam  congeries  est 
fibrarum  musculorum,  quae  ita  intermixtae,  et 
varie  dispositae  sunt,  ut  substantiam  musculo- 

sam  crasgam  et  fortissimam  constituant,  quae 
sese  contrahere  potest,  et  cava  cordis  omnia 
minuere. 

Q.  Quot  cava  habet  cor  ? 

R.  Quatuor  scilicet,  auriculam,  et  ventricu- 
lum dextrum  lateris  ejus  alterius ; auriculam, 
et  ventriculum  sinistrum  lateris  alterius,  habet. 
Sinus  venosus  utriusque  lateris  cum  auricula 
communicat,  cavumque  unum  tantummodo  fa- 
cit. 

Q.  Quid  cor  in  duo  latera  diducit  ? 

R.  Septum  carnosum  auriculam  atque  ven- 
triculum dextrum  ab  auricula  sinistra  et  ven- 
triculo diducit. 

Q.  Nonne  est  foramen  in  septo  ? 

R.  In  foetu  inter  auriculas  foramen  ovale 
est,  quod  in  adulto  tamen  membrana  plerum- 
que clauditur,  et  fossa  ovalis  nunc  nominatur. 

Q.  Quid  haec  cava  obtegit  ? 

R.  Cava  omnia  cordis  membrana  imprimis 
tenui,  densa,  et  valida,  obteguntur. 

Q.  Quid  dicis  de  sinu  venoso  et  auricula 
dextra  ? 

R.  In  sinum  venosum  dextrum  et  auriculam 
vena  cava  superior,  quae  sanguinem  partium 
superiorum  cordi  revehit,  et  vena  cava  inferior, 
quae  sanguinem  inferiorum  revehit,  conveni- 

unt ; quarum  inter  ora  angulus,  sive  tubercu- 
lum. Louoeri  quadrupedum  proprium,  prominet. 

Q.  Ubi  est  valvula  Eustachii  ? 

R.  Ad  latus  sinistrum  finis  venae  cavae  in- 
ferioris valvula  Eustachii  est:  cujus  ad  latus 
sinistrum  hiat  os  venae  coronariae,  quod  val- 
vula identidem  claudit. 

Q.  Num  auricula  cum  ventriculo  communi- 
cat ? 

R.  Auricula  et  sinus  venosus  dexter  cum 
ventriculo  dextro  sive  pulmonali,  liberrime 
communicant;  valvulae  tricuspides  inter  auri- 
culam et  ventriculum  sitae  interdum  viam  clau- 
dunt, ne  sanguis  refluat. 

Q.  Quid  videre  in  fundo  auriculae  et  ventri- 
culi possumus  ? 

R.  In  parte  interna  auriculae  chordas  car- 
nosas, musculos  auriculae  pectinatos  dictas,  ven- 
triculi columnas  carneas  retis  forma  dispositas, 
videmus  ; quarum  chordae  tendineae  ad  mar- 
gines valvularum  tricuspidum  adjunguntur, 
quas,  ne,  ventriculo  contrahente,  in  auriculam 
vertant,  prohibent. 

Q.  Quid  de  arteriae  pulmonalis  initio,  et 
valvulis  semilunaribus  observas  ? 

R.  E ventriculo  dextro  arteria  pulmonalis 
oritur,  cujus  ad  initium  tres  valvulae  semiluna - 

res  sitae  sunt,  quae  sanguinem  in  ventriculum 
refluere  non  patiuntur ; in  parte  media  utrius- 
que  valvulae  corpusculum  Aurantii  est. 

Q.  Quid  de  sinu  venoso  et  auricula  sinistra 
dicis  ? 

R.  Venae  pulmonales  quatuor  in  auriculam 
sinistram  conveniunt,  cui  textura  eadem  est  in 
genere,  sed  crassior  atque  validior,  ac  ei  lateris 
dextri. 

Q.  Ubi  valvulae  mitrales  sitae  sunt  ? 

R.  Viam  ex  auricula  in  ventriculum  sinis- 
trum valvulae  duae  mitrales  claudunt,  reditum- 
que sanguinis  prohibent. 

Q.  In  quo  ventriculi  ab  auriculis  differunt  ? 

R.  Ventriculus  dexter  multo  crassior  et  va„ 
lidior  auricula  est ; ventriculus  vero  sinister 
crassissimus  ac  validissimus,  quo  exoritur  Aor- 
ta, apud  cujus  initium  valvulae  semilunares  tres 
sitae  sunt,  supra  quas  arteriae  duae  coronariae 
patescunt,  quae  cordi  ipsi  sanguinem  suppedi- 
tant. 

Q.  Cui  usui  cor  inservit  ? 

R.  Cor  vasorum  omnium  sanguineorum  cen- 
trum est,  primumque  organon,  quo  sanguis 
movetur  atque  propellitur. 

Q.  Dic  mihi,  quam  brevissime  poteris,  cir- 
cuitum sanguinis  minorem,  sive  cursum  ejus 
per  pulmones,  latusque  cordis  dextrum. 

R.  Sanguis  cavis  e venis  in  auriculam  dex- 
tram transit,  quam  implet,  stimulat,  atque  ad 
contractionem  ciet ; qua  sanguis  in  ventricu- 
lum dextrum  mittitur,  hic  impletus  atque  irri- 
tatus se  contrahit,  sanguinemque,  qui  propter 
valvulas  tricuspides  redire  nequit,  in  arteriam 
pulmonalem  propellit : inde  valvulae  semilu- 
nares reditum  sanguinis  prohibent.  Arteria 
pulmonalis,  quae  sese  in  ramos  innumeros  mi- 
nores minoresque  dividit,  sanguinem  vehit  in 
surculos  suos  extremos,  qui,  retis  forma,  sub- 
tilissime cellulas  tenues,  in  quibus  aer  est,  cir- 
cundant ; deinde  cum  venis  extremis  conjun- 
guntur, quae  iterum  iterumque  coeunt,  majores 
majoresque  arteriarum  magnitudini  pares  fiunt, 
et  tandem  utroque  pulmone  truncos  duos  for- 
mant, qui  in  auriculam  cordis  sinistram  con- 
veniunt. 

Q.  Quo  postea  sanguis  transmittitur  ? 

R.  Sanguis  per  aera  in  pulmonibus  nunc 
purgatus  atque  refectus  auriculam  cordis  si- 
nistram distendit,  stimulat,  eamque  contrahere 
cogit ; qua  in  ventriculum  sinistrum  propelli- 
tur, hic  se  invicem  contrahens  valvulas  mi- 
trales claudit,  deinde  sanguinem  vi  magna  in 
aortam  immittit,  cujus  rami  eum  in  omnes 
membrorum  partes  digerunt. 

Q.  Quid  de  cordis  actione  notandum  est  ? 

R.  Notandum  est  auriculas  binas  simul  se 
contrahere,  deinde,  iis  relaxatis,  ventriculos  bi- 
nos simul  se  contrahere  etiam  : auriculae  igitur 
et  ventriculi  se  alterne  contrahunt  atque  re- 
laxant. 


DE  STRUCTURA  ATQUE  USU  ARTERIARUM. 

Q.  Quae  arteriarum  fabrica  est  ? 

R.  Arteriae  canales  membranacei  sunt,  vi 
mirabili  resiliendi  atque  micandi  praediti,  venis 
albiores,  et  validiores. 

Q.  Quot  tunicas  habent  arteriae  ? 

R.  Constant  e tunicis  tribus,  cellulari  nimi- 
rum, musculosa,  et  membranacea,  imprimis  te- 
nui, densa,  et  laevi : fibrae  musculosae,  de  more 
circulorum  dispositae  sunt.  In  locis  quibusdam 
corporis,  ut  in  thorace  et  abdomine,  tunicam 
aliam  pleura  vel  peritonaeo  accipiunt. 

Q.  Quae  caetera  de  arteriis  notanda  sunt  ? 

R.  Arteriae,  quae  cordi  vicinae  emittuntur, 
simul  cum  eo  sese  contrahunt ; illae  vero  a 
corde  remotissimae  paululo  serius,  quam  cor, 
sese  contrahunt.  Areae  ramorum  duorum 
arteriae  fere  dimidio  majores,  quam  truncus, 
sunt.  Arteriae  thoracis  et  abdominis,  utpote 
juxta  cor,  ad  angulos  magnos,  illae  autem  ex- 

tremitatum  ad  acutos,  a truncis  suis  abscedunt : 
illo  impetus  sanguinis  multum,  hoc  multo  mi- 
nus impeditur. 

Q.  Quibus  modis  arteriae  terminant  ? 

R.  Arteriarum  ramuli  extremi  saepissime 
inter  se  conjunguntur,  atque  vel  in  venas,  vel 
in  glandulas,  vel  in  vasa  exhalantia,  vel  in  cel- 
lulas, desinunt. 

Q.  Quibus  rebus  arteriae  inserviunt  ? 

R.  Arteriae  sanguinem  a corde  in  partes 
corporis  omnes  vehunt ; auxilium  haud  parvum 
ad  chylum  in  sanguinem  convertendum,  atque 
ad  calorem  corporis  servandum,  afferunt ; res 
etiam  quasdam  ex  sanguine  secernunt. 


DE  CIRCUITU  SANGUINIS  MAJORE. 

Q.  Quae  de  aorta  praecipue  observas  ? 

R.  Aorta  e ventriculo  cordis  sinistro  oritur, 
prope  cor  arterias  duas  corona?-ias  reflectit, 
quae  cordi  ipsi  sanguinem  sive  nutrimentum 
suppeditant,  deinde  ad  summum  usque  thora- 
cem ascendit,  et  aorta  ascendens  vulgo  vocatur; 
ibi  arcum  facit,  tum  descendit  et  aorta  descen- 
dens appellatur.  E parte  convexa  arcus  oritur 
dextrorsum  arteria  innominata , quae  cito  in 
carotidem  communem  et  subclaviam  dextram 

diducitur  ; et  sinistrorsum  carotis  communis 
et  subclavia  sinistra, 

Q.  Quid  dicis  de  carotide  communi  ? 

R.  Carotis  communis  hoc  et  illo  latere  cer- 
vicis ascendit,  et  adversus  angulum  maxillae 
inferioris  in  carotidem  externam  et  internam 
dividitur. 

Q.  Quot  ramos  carotis  externa  emittit  ? 

R.  Carotis  externa  hos  septem  ramos  emit- 
tit, nempe  laryngeam  superiorem  sive  guttu- 
ralem  superiorem  sive  thyroideam  superiorem, 
haec  nomina  enim  illi  arteriae  imposita  sunt ; 
et  lingualem  ; labialem  sive  maxillarem  exter- 
nam sive  facialem  sive  angularem ; pharyn- 
geam inferiorem  sive  ascendentem ; occipita- 
lem ; posteriorem  auris ; et  denique  maxilla- 
rem internam. 

Q.  Quibus  locis  arteria  thyroidea  superior 
sanguinem  vehit  ? 

R.  Arteria  illa  glandulae  thyroideae,  muscu- 
lis, et  cartilaginibus  gutturis  distribuitur. 

Q.  Quibus  partibus  arteria  lingualis  distri- 
buitur l 

R.  Lingualis  pharyngi  ramum  exiguum ; 
musculis  inter  linguam  et  laryngem  ramum  hy- 
oideum ; faucibus,  amygdalae,  epiglottidi,  et 
pharyngi  dorsalem  linguae ; glandulae  sub-lin- 
guali  et  musculis  vicinis  ramum  sub-lingualem, 

mittit ; et  denique  in  parte  inferiore  et  laterali 
linguae  prope  apicem  arteria  ranina  terminat. 

Q.  Quibus  locis  maxillaris  externa  mittitur? 

R.  Maxillaris  externa  palatinam  inferiorem 
sive  ascendentem  velo  palati,  partibusque  vici- 
nis; ramulos  aliquos  amygdalae, glandulae  max- 
illari inferiori,  radici  linguae,  musculis,  et  inte- 
gumentis ; sub-mentalem  glandulae  sub-maxil- 
lari,  musculo  mylo-hyoideo,  mento,  labro  in- 
feriori, et  integumentis ; labialem  inferiorem 
eidem  labro ; ramulos  musculis  masseteri  et 
buccinatori ; coronariam  inferiorem  et.  superio- 
rem labri  emittit ; truncus  nunc  prope  ad  alam 
nasi  ascendit,  rectiusque^flcia/w  vocata  tandem 
prope  angulum  oculi  internum,  et  frontem, 
terminat. 

Q.  Quibus  partibus  pharyngea  inferior  dis- 
tribui^ ? 

R.  Pharyngea  inferior  pharyngi,  faucibus, 
basi  cranii,  et  interdum  durae  matri,  ramulos 
dat. 

Q.  Quibus  locis  praecipue  arteria  occipitalis 
emittitur  ? 

R.  Occipitalis  cursum  tortuosum  inter  mus- 
culos, quibus  ramulos  emittit,  sequitur  ; glam 
dulis  quoque  cervicis,  durae  matri,  partibus 
auris  externis  et  internis  ramos  exiguos  disper- 
git ; cumque  arteria  thyroidea,  cervicali,  ver- 

tebrali,  suo  pare  lateris  alterius,  et  temporali 
conjungitur. 

Q.  Quibus  partibus  posterior  auris  ramulos 
distribuit  ? 

R.  Posterior  auris  glandulae  parotidi,  mus- 
culis vicinis,  et  integumentis,  tympano,  aliis- 
que partibus  auris,  processui  mastoideo  ramu- 
los mittit,  et  etiam  cum  ramulis  arteriae  tem- 
poralis, et  occipitalis  communicat. 

Q.  Quibus  locis  maxillaris  interna  mittitur? 

R.  Maxillaris  interna  auri  et  partibus  ei  vi- 
cinis ramulos  dat,  atque  meningeam  mediam 
emittit,  quae  cranium  per  foramen  spinale  in- 
greditur, et  durae  matri  pulcherrime  dispergi- 
tur ; maxillaris  interna  praeterea  arteriam  max- 
illarem inferiorem,  quae  canalem  maxillarem 
inferiorem  intrat,  dentibusque  maxillae  inferi- 
oris surculos  mittit ; pterygoideas,  temporales 
profundas;  buccalem,  musculis  ejusdem  no- 
minis ; alveolarem  ossi  malae,  antro  maxillari, 
alveolis,  gingivis  et  dentibus  maxillae  superio- 
ris ; infra-orbitalem  periosteo  et  musculis  in 
fundo  orbitae,  sacco  lachrymali,  antro,  ossibus 
et  dentibus  ; palatinam  superiorem  sive  des- 
cendentem palato,  alveolis,  et  naso ; pharyn- 
geam superiorem,  et  nasalem  cellulis  ethmoi- 
deis,  septo  narium,  ossibus  spongiosis,  mem- 

branae  Schneiderianae,  et  antro  maxillari,  c« 
mittit. 

Q.  Quid  dicis  de  arteria  temporali  ? 

R.  Truncus  ipse  carotidis  externae  supra 
zygoma  temporalis  vocatur,  quae  glandulae 
parotidi,  auri  externae,  faciei,  orbitae,  ramulos 
emittit : dein  ascendit,  et  in  ramum  anteriorem 
et  posteriorem  dividitur,  qui  ambo  integumen- 
tis, musculis,  pericranio,  et  ossibus  capitis,  ra- 
mulos plurimos  dispergunt;  atque  conjunctio- 
nes frequentes  cum  pare  suo  lateris  alterius, 
faciali,  ophthalmica,  et  occipitali,  faciunt. 

Q.  Quae  de  carotide  interna  notanda  sunt  ? 

R.  Carotis  interna  ascendit,  et  per  foramen 
caroticum  in  cranium  flexuose  ingreditur,  atque 
ad  processum  anteriorem  clinoideum  surgit, 
duram  matrem  penetrat,  et  statim  ophthalmi- 
cam emittit ; retrorsum  oblique  reflectitur,  dein- 
de arteriam  cum  vertebrali  communicantem  retro 
mittit;  et  ipsa  in  arterias  cerebri  anteriorem 
sive  callosam , et  mediam,  separatur. 

Q.  Quibus  partibus  arteria  ophthalmica  dis- 
tribuitur ? 

R.  Ophthalmica  ramulos  orbitae ; lachryma- 
lem  glandulae  lachrymali,  periosteo,  et  palpe- 
bris ; centralem  retinae  ; et  ciliares  tunicis  ocu- 
li, iridi,  et  processibus  ciliaribus,  emittit ; dein- 

de  per  foramen  supra-orbitarium  ascendit,  et 
supra  frontem  dispergitur. 

Q.  Quid  de  anteriore  cerebri  sive  callosa  ob- 
servas ? 

R.  Arteria  callosa  sive  anterior  cerebri  utri- 
usque  lateris  per  ramum  transversum  pare  cum 
suo  conjungitur,  qui  partim  circulum  arterio- 
sum Willisii  facit,  deinde  sursum  reflectitur  cal- 
losa, et  in  ramulos  plurimos  dividitur,  qui  per 
lobos  cerebri  anteriores  et  medios  distribuun- 
tur, atque  persaepe  inter  sese  conjunguntur. 

Q.  Quibus  partibus  praecipue  arteria  media 
cerebri  mittitur  ? 

jR.  Media  cerebri  ramulos  glandulae  pitui- 
tariae, partibusque  vicinis,  plexui  choroideo 
mittit,  deinde  medio  praecipue  lobo,  partim 
etiam  anteriori,  et  posteriori,  distribuitur. 

Q.  Quid  observas  de  cursu  et  ramis  arteriae 
vertebralis  ? 

jR.  Arteria  vertebralis  ex  subclavia  oritur, 
atque  in  foramina  processuum  transversorum 
in  vertebris  cervicis  intrat,  ascendit,  ramulosque 
inter  vertebras  musculis  cervicis  extrinsecus,  et 
alios  medullae,  ejusque  involucris,  intus  mittit ; 
flexuose  per  foramina  atlantis  transit,  cumque 
ramulis  arteriae  occipitalis  libere  communicat ; 
huc  et  illuc  flexa  inter  os  occipitis  atque  atlanta 
transversim  procedit,  et  per  foramen  magnum 

cranium  ingreditur,  paululum  ascendit,  durae 
matri  retrorsum,  medullae  oblongatae,  et  me- 
dullae spinali,  surculos  mittit ; deinde  cum  suo 
pare  lateris  alterius  conjungitur,  arteriamque 
basilarem  constituit. 

Q.  Quid  dicis  de  arteria  basilari  ? 

R.  Arteria  basilaris  tuberi  annulari,  partibus 
ei  vicinis,  et  auri  internae,  ramulos  complures 
emittit ; ad  partem  tuberis  anteriorem  et  supe- 
riorem in  ramos  quatuor  dividitur,  utroque  la- 
tere binos,  scilicet,  anteriorem  sive  superiorem 
cerebelli , et  posteriorem  profundam  cerebri. 

Q.  Quibus  partibus  arteria  anterior  sive  su- 
perior cerebelli  mittitur  ? 

R.  Illa  arteria  cruribus  et  substantiae  cere- 
belli, cruribus  cerebri,  corporibus  quadrigemi- 
nis, glandulae  pineali,  plexui  choroideo,  ven- 
triculo quarto,  ramulos  dispergit. 

Q.  Quibus  locis  arteria  posterior  cerebri  san- 
guinem vehit? 

R.  Arteria  illa  tuberi  annulari,  et  cruribus 
cerebri,  surculos  plures  mittit,  deinde  cum  ar- 
teria communicante  carotidis  internae  conjun- 
gitur, circulumque  Willisii  conficit ; tum  lobo 
cerebri  posteriori,  cornu  ventriculi  lateralis  pos- 
teriori, plexui  choroideo,  ramulos  numerosos 
distribuit,  et  cum  ramulis  etiam  pluribus  caro- 
tidis internae  committitur.  Apparet  igitur,  re- 

bus  jam  dictis,  carotides  duas  internas,  quae 
lobis  anterioribus,  et  mediis  cerebri,  sanguinem 
distribuunt;  et  arterias  duas  vertebrales,  quae 
lobis  cerebri  posterioribus,  et  omni  cerebello 
sanguinem  suppeditant,  liberrime  inter  sese 
communicare. 

Q.  Quot  arteriae  praeter  vertebralem  ex  ar- 
teria subclavia  oriuntur  ? 

R.  Quinque,  scilicet,  mammaria  interna, 
thyroidea  inferior,  cervicalis  profunda  et  su- 
perficialis, et  supra-s capularis,  plerumque  inde 
oriuntur. 

Q.  Dic  mihi  cursum,  et  locos,  quibus  arteria 
mammaria  interna  mittatur. 

R.  Mammaria  interna  inter  pleuram  et  car- 
tilagines costarum  prope  sternum  descendit, 
ramulosque  musculis  inter  costas  et  pectoris, 
mammis,  integumentis,  glandulae  thymo,  ner- 
vo phrenico,  mediastino,  pleurae,  pericardio, 
diaphragmati,  distribuit;  deinde  in  abdomen 
descendit  sub  recto  abdominis  musculo,  atque 
ad  umbilicum  prope  in  surculos  plurimos  di- 
viditur ; quorum  alii  cum  epigastricae  ramulis, 
suoque  pai*e  ; alii  cum  intercostalibus,  et  lum- 
baribus, communicant. 

Q.  Quibus  locis  thyroidea  inferior  distribuitur? 

R.  Thyroidea  inferior  tracheae,  oesophago. 

eorumque  musculis,  et  glandulae  thyroideae, 
ramulos  mittit. 

Q.  Quid  dicis  de  cervicali  profunda  sive  an- 
teriore, et  superficiali  sive  posteriore,  et  dorsali 
superiore  scapulae ? 

R.  Illae  arteriae  interdum  desunt,  saepius 
tamen  ex  subclavia,  vel  thyroidea,  oriuntur  ; 
integumentis,  musculis  cervicis,  et  glandulis 
distribuuntur,  et  cum  ramulis  arteriae  occipi- 
talis et  vertebralis  communicant. 

Q.  Unde  oritur  arteria  intercostalis  superior , 
et  quo  tendit  ? 

R.  Ex  subclavia  oritur,  dein  prope  vertebras 
descendit,  atque  in  ramos  duos  aut  tres  praeci- 
puos diducitur,  qui  in  margine  inferiore  toti- 
dem costarum  superiorum  cursum  versus  ster- 
num tenent ; et  musculis,  partibusque  vicinis 
ramulos  dispergunt. 

Q.  Quo  cursum  arteria  subclavia  tendit,  ar- 
teriis jam  dictis  emissis,  vel  quo  sub  nomine  ? 

R.  Arteria  subclavia  nunc  in  axillam  ingre- 
ditur, glandulisque  lymphaticis,  adipe,  et  ner- 
vorum plexu  magnorum  circundata,  arteria  ax- 
illaris ibi  nominatur. 

Q.  Quot  ramos  praecipuos  arteria  axillaris 
emittit  ? 

R.  Arteria  axillaris  thoracicas  sive  mamma- 
rias externas  emittit,  quae  glandulis,  adipi. 

nervisque  axillae,  musculis,  mammis,  et  inte- 
gumentis thoracis,  ramulos  distribuunt.  Ax- 
illaris scapularem  internam,  dorsalem  scapulae 
inferiorem,  circumflexam  sive  articularem  an- 
teriorem et  posteriorem,  emittit ; deinde  ab 
axilla  emergit  ad  latus  inferius  musculi  pecto- 
ralis majoris,  et  arteria  humeralis  vocatur. 

Q.  Quibus  nominibus  rami,  quos  arteria  hu- 
meralis sive  brachialis  emittit,  appellantur  ? 

R.  Humeralis  sive  brachialis  profundam  hu- 
meri superiorem  et  inferiorem,  ramumque  ana- 
stomoticum magnum  emittit,  quae  arteriae 
musculis  distribuuntur ; deinde  humeralis  ipsa 
plerumque  ad  cubitum  in  radialem  et  ulnarem 
dividitur. 

Q.  Enumera  mihi  cursum  radialis,  ramos- 
que inde  emissos. 

R.  Arteria  radialis  prope  cubitum  recurren- 
tem radialem  reflectit,  quae  ramulis  profundae 
humeri  connectitur,  deinde,  ramulis  numerosis 
in  musculos  immissis,  cursum  ad  carpum  ver- 
sus prope  radium  tenet,  atque  ibi,  superficiali 
volae  emissa,  sub  tendinibus  extensorum  polli- 
cis transit,  tum  inter  ossa  metacarpalia  pol- 
licis et  digiti  indicis  palmam  versus  immergit, 
arteriamque  magnam  pollicis  et  radialem  indi- 
cis emittit,  et  tandem  arcum  profundum,  unde 
digitales  oriantur,  efficit. 

Q.  Dic  mihi  quam  brevissime  cursum  ramos- 
que arteriae  ulnaris  ? 

R.  Arteria  ulnaris,  continuatio  quasi  trunci 
humeralis,  recurrentes  reflectit,  quae  ramulis 
profundae  et  etiam  anastomoticae  magnae  jun- 
guntur ; deinde  interosseam  posteriorem  et  an- 
teriorem, aliasque  exiguas  emittit,  quae  mus- 
culis brachii  distribuuntur;  et  denique  arcum 
volae  superficialem  sive  sublimem  constituit, 
quo  palmaris  profunda  et  digitales  oriuntur, 
quae  cum  arcu  profundo  liberrime  communi- 
cant. 


DE  FABRICA  ATQUE  USU  VENARUM. 

Q.  Quae  venarum  fabrica  est  ? 

R.  Venae  canales  flexibiles  sunt,  e tunicis 
tribus  compositae,  quae  tunicis  arteriarum  te- 
nuiores ac  densiores  sunt : tunica  earum  mus- 
culosa deest,  vel  saltem  parum  evidens  est,  ideo- 
que  a quibusdam  negata. 

Q.  Quae  generalia  de  venis  m memoria  te- 
nenda sunt  ? 

R.  Venae  colore  fere  purpureo  sunt;  aliae 
arterias  comitantur,  aliae  sub  cute  dispergun- 
tur; arteriis  plerumque  grandiores,  et  in  nu- 

mero  plures  sunt ; conjunctiones  inter  se  plu- 
rimas faciunt. 

Q.  Habentne  venae  valvulas  ? 

JR.  Certe,  in  venis  extremitatum  valvulae  in- 
numerae, binae  simul,  intervallis  inter  se  variis, 
ponuntur,  quae  sanguinem  cor  versus  fluere 
patiuntur,  redire  autem  a corde  prohibent. 

Q.  Annon  venis  ubique  corporis  valvulae 
adsunt  ? 

R.  Non,  venis  enim  cerebri,  thoracis,  et  ab- 
dominis, valvulae  desunt ; venis  spermaticis  et 
interdum  mammariis  internis,  ramisque  venae 
azygi  exceptis. 

Q.  Quibus  rebus  venae  inserviunt  ? 

R.  Venae  sanguinem  ab  arteriis  extremis, 
chylum  et  lympham  a vasis  absorbentibus,  ac- 
cipiunt, atque  in  latus  dextrum  cordis  inve- 
hunt. 


DE  VENIS  PARTIUM  SUPERIORUM. 

Q.  Quae  venae  sanguinem  a partibus  exter- 
nis capitis  facieique  revehunt  ? 

R.  Venae  jugulares  externae. 

Q.  Quae  vena  q jugularem  externam  efficiunt? 

R.  Venae  frontalis,  facialis,  et  temporalis 
paululum  infra  angulum  maxillae  inferioris  co- 

eunt,  atque  jugularem  externam  constituunt, 
quae  ibi  ramos  maxillaris  internae,  et  occipita- 
lis, et  lingualem  recipit. 

Q.  Ubi  jugularis  externa  cursum  dirigit? 

R.  Inter  musculos  platysma  myoideum  et 
sterno-mastoideum  descendit,  atque  in  venam 
gubclaviam  sanguinem  infundit. 

Q.  Quibus  venis  sanguis  ex  oculo  revehitur  ? 

R.  Venae  oculi  numerosae  et  exiguae  in  o- 
cularem  coeunt,  quae  cum  vena  faciali  ad  an- 
gulum oculi  internum  communicat,  deinde  in 
cranium  intrat,  atque  in  sinum  cavernosum  de- 
sinit. 

Q.  Quae  vasa  sanguinem  venosum  e cranio 
transmittunt  i 

R.  Venae  innumerae  exiguae  et  in  substan- 
tia, et  in  superficie  cerebri  inter  ejus  flexus  dis- 
perguntur, sanguinemque  suum  oblique  an- 
trorsum  in  superiorem  sinum  longitudinalem 
infundunt. 

Q.  Num  venae  cerebri  in  sinus  desinunt  ? 

R.  Venae  omnes  cerebri  in  sinus  varios  san- 
guinem infundunt. 

Q.  Quot  sinus  in  cerebro  existunt  ? 

R.  Quinque  praecipui,  supra  scilicet  sinus 
longitudinalis  superior,  sinus  duo  laterales, 
torcular  Herophili,  et  sinus  longitudinalis  in- 


ET  SINIBUS  CEREBRI. 


131 


ferior ; et  in  basi  cerebri  alii  sunt,  nempe,  cir- 
cularis Ridlei,  sinus  duo  cavernosi,  duo  supe- 
riores et  duo  inferiores  petrosi ; et  sinus  occi- 
pitales. 

Q.  Ubi  smus  longitudinalis  cursum  dirigit  ? 

R.  Ille  a spina  ossis  frontis  incipit,  et  trian- 
guli forma,  in  parte  falcis  superiore  retro  sub 
sutura  sagittali  procedit,  sanguinem  suo  in  cur- 
su a venis  plurimis  recipit,  hinc  major  major- 
que  fit,  et  tandem  ad  jugum  transversum  ossis 
occipitis  sese  in  sinus  duos  laterales  dividit. 

Q.  Ubi  currunt  sinus  laterales  ? 

R.  Sinus  laterales  super  juga  transversa  ossis 
occipitis  a terminatione  longitudinalis  superi- 
oris ad  basin  cranii  usque  deorsum  flectunt,  per 
foramina  lacera  posteriora  descendunt,  atque 
venas  jugulares  internas,  postquam  e cranio 
egressi  sunt,  constituunt. 

Q.  Ubi  est  torcular  Herophili  ? 

R.  Inter  partem  falcis  majoris  posteriorem 
et  tentorium  cerebelli  existit,  atque  sanguinem 
suum  infundit  in  conjunctionem  sinuum  late- 
ralium et  longitudinalis. 

Q.  Unde  sanguinem  torcular  recipiat? 

R.  A vena  magna  Galeni,  ab  inferiore  sinu 
longitudinali  in  duplicatione  falcis  inferiore  po- 
sito, et  a partibus  aliis  cerebri  internis. 

Q.  Ubi  positi  sunt  sinus  cavernosi,,  circularis 
Ridlei  et  petrosi  ? 

R.  Sinus  circularis  Ridlei  glandulam  pitui- 
tariam circumiens  cum  sinibus  cavernosis  com- 
municat, qui  ad  latera  sellae  Turcicae  positi, 
sanguinem  suum  in  sinus  petrosos  superiores  et 
inferiores  immittunt,  qui  sese  iterum  in  sinus 
laterales  deplent. 

Q.  Nonne  alii  sinus  in  cerebro  ? 

R.  Alii  sunt  sinus  minores  circum  foramen 
magnum  positi,  qui  sanguinem  partim  in  ve- 
nas vertebrales,  partim  in  sinus  laterales,  in- 
fundunt. 

Q.  Quas  venas  jugulares  internae  recipiunt, 
et  ubi  finiunt  ? 

R.  Venae  jugulares  internae  in  suo  descensu 
venas  pharyngis  laryngisque  profundas,  ramos 
maxillaris  internae,  occipitalis,  et  interdum  lin- 
gualis, recipiunt,  et  denique  in  venis  subclaviis 
terminant. 

Q.  Ubi  cursum  habent  vanae  vertebrales  ? 

R.  Venae  vertebrales  e cranio  per  foramen 
magnum  egrediuntur,  in  foramina  processuum 
transversorum  vertebrarum  colli  intrant,  des- 
cendunt, sanguinemque  suum  in  venas  subcla- 
vias infundunt. 

Q.  Ubi  desinunt  venae  intercostales  superi- 
ores ? 

R.  Venae  intercostales  duae  vel  tres  superio- 
res dextrae  truncum  formant,  qui  venas  bron- 
chiales, et  oesophageas  accipit,  et  in  venam 
subclaviam,  vel  azygon ; quatuor  vel  quinque 
sinistrae  truncum  faciunt,  qui  in  subclaviam, 
desinit. 

Q.  Ubi  terminant  venae  mammariae  inter- 
nae ? 

R.  Mammariae  internae  sequuntur  ramos 
arteriarum,  et  tandem  in  venas  subclavias  de- 
sinunt. Extremitates  tamen  cum  venis  dia- 
phragmaticis, lumbaribus,  et  epigastricis  com- 
municant. 

Q.  Quae  venae  brachii  praecipuae  sunt  ? 

R.  Venae  brachii  vel  summae  vel  profundae 
sunt;  summae  plurimis  minoribus  formatae  ve- 
nam cephalicam  versus  radium,  et  basilicam 
versus  ulnam  constituunt.  Profundae  arterias 
comitantur,  earumque  nomina  plerumque  ac- 
ceperunt. 

Q.  Quid  intelligis  de  vena  humerali,  et  ax- 
illari ? 

R.  Vena  basilica  supra  cubitum  profundior 
currit,  atque  ibi  humeralis , et  postquam  in 
axillam  ascendit,  axillaris  nominata  est. 

Q.  Quid  generaliter  de  illis  venis  observas  ? 

R.  Vena  humeralis  venas  alias  profundas,  et 
axillaris  venam  cephalicam,  quae  alias  minores 

in  summo  corpore  dispersas  colligit,,  aliasque 
cervicibus  et  thorace  recipit. 

Q.  Ubi  desinit  vena  axillaris  ? 

R.  Vena  axillaris  in  venam  subclaviam  de- 
sinit. 

Q.  Quid  de  vena  subclavia  dignum  est  no- 
tatu ? 

R.  Vena  subclavia  sinistra  ductum  thoraci- 
cum recipit,  ubi  vena  jugularis  interna  eam 
conjungit,  tum  ante  arteriam  subclaviam,  et 
carotidem  communem  sinistram,  et  innomina- 
tam, transit,  venamque  subclaviam  dextram 
prope  partem  arcus  aortae  dextram  conjungit ; 
ubi  venam  cavam  descendentem  ambae  consti- 
tuunt, quae  cito  venam  azygon  recipit,  et,  post- 
quam digitos  circiter  tres  vel  ad  summum  qua- 
tuor  descendit,  in  sinum  cordis  dextrum  san- 
guinem infundit. 


DE  RAMIS  AORTAE  DESCENDENTIS. 

Q.  Enumera  mihi  breviter  arterias,  quae  ex 
aorta  descendente  oriantur. 

R.  Aorta  descendens  in  hoc  ordine,  tres  vel 
quatuor  arterias  exiguas  bronchiales,  oesopha- 
geas in  numero  quinque  vel  sex  exiguas,  inter- 
costales inferiores  in  numero  paria  novem  de- 

cemve,  in  thorace  emittit ; deinde  in  abdomine 
e parte  ejus  posteriore  lumbares,  et  sacram  me- 
diam ; ex  anteriore  diaphragmaticas,  coeliacam, 
mesentericam  superiorem,  renales  sive  emul- 
gentes, interdum  capsulares,  spermaticas,  et  me- 
sentericam inferiorem,  in  descensu  ejus  emit- 
tit. 

Q.  Quo  tendunt  arteriae  bronchiales  ? 

R.  Bronchiales,  ut  earum  nomen  fert,  bron- 
chiis, glandulis  bronchiorum,  oesophago,  me- 
diastino posteriori,  pericardio  et  substantiae 
pulmonum,  disperguntur;  hisque  nutrimen- 
tum suppeditant,  et  plerumque  in  locis  qui- 
busdam cum  ramulis  arteriae  pulmonalis  com- 
municant. 

Q.  Quibus  locis  arteriae  oesophageae  distri- 
buuntur ? 

R.  Oesophago  praecipue,  mediastino  poste- 
riori, et  pericardio. 

Q.  Quo  currunt  arteriae  intercostales  infe- 
riores ? 

R.  Intercostales  inferiores  intervallis  exiguis 
ex  aorta  oriuntur  binae  simul,  et  spinae,  me- 
dullae spinali,  musculis  dorsi,  deinde  in  mar- 
gine costarum  inferiore  procedentes  musculis 
inter  costas,  pleurae,  et  diaphragmati,  ramulos 
dispergunt,  et  cum  mammariis  internis  et  ex- 
ternis communicant. 

Q.  Quibus  partibus  mittuntur  lumbares  ? 

R.  Lumbares  utriusque  lateris  quatuor  vel 
plures,  intervallis  etiam  exiguis,  binae  simul 
oriuntur,  transversim  et  deorsum  transeunt,  et 
spinae,  medullae,  ej usque  involucris,  et  mus- 
culis, ramulos  distribuunt ; deinde  cum  inter- 
costali inferiore,  et  diaphragmaticis,  communi- 
cant. 

R.  Quo  distribuitur  media  sacra  ? 

R.  In  osse  sacro  medio  descendit,  ramulos- 
que lumbis,  substantiae  ossis  sacri,  periosteo, 
peritonaeo,  atque  recto,  distribuit. 

Q.  Ad  arterias,  quae  ex  parte  anteriore  aor- 
tae oriuntur,  ventum  est ; et  primo,  quomodo 
distribuuntur  diaphragmaticae  ? 

R.  A parte  anteriore  aortae,  cum  primum 
in  abdomen  descendit,  emittuntur  arteriae  dia- 
phragmaticae, quae  per  diaphragma  ramulis  in- 
numeris forma  radiorum  distribuuntur,  cum- 
que mammariis  internis  conjunguntur. 

Q.  Quid  dicis  de  arteria  coeliaca  ? 

R.  Paululum  inferius  arteria  coeliaca  emit- 
titur, quae  in  ramos  tres,  scilicet,  gastricam 
superiorem  sive  coronariam  ventriculi  superi- 
orem, hepaticam,  et  splenicam,  diducitur. 

Q.  Ubi  cursum  dirigit  gastrica  superior? 

R.  Gastrica  superior  curvaturam  ventriculi 
minorem  sequitur  saepe  ad  pylorum  usque,  ra- 

mulosque  cardiae,  oesophago,  omento  minori, 
et  lateribus  ventriculi  ambobus,  distribuit. 

Q.  Quo  tendit  hepatica  ? 

R.  Hepatica  ad  portam  hepatis  tendit,  atque 
ibi  gastricam  inferiorem  dextram  sive  gastro- 
epiploicam dextram  emittit,  quae  sinistram  ver- 
sus tendit,  curvaturam  ventriculi  majorem  se- 
quens, atque  suo  in  cursu  ramulos  pyloro,  duo- 
deno, pancreati,  omento,  et  utrique  lateri  ven- 
triculi, dat ; hepatica  tum  in  ramum  dextrum 
et  sinistrum  dividitur,  qui  per  hepatis  substan- 
tiam et  vesiculam  fellis  praecipue  ad  illa  nutri- 
enda distribuuntur. 

Q.  Quas  arterias  splenica  emittit,  et  ubi 
currit  ? 

R.  Splenica  tortuosa  currit,  et  prope  sple- 
nem emittit  gastricam  inferiorem  sinistram  sive 
gastro-epiploicam  sinistram,  quae  curvaturam 
magnam  ventriculi  sequitur,  eique  ramulos  dis- 
pergit, et  cum  ramulis  gastricae  superioris  et 
inferioris  dextrae  communicat ; deinde  ramulos 
pancreati,  omento  majori,  meso-colo,  et  tres 
vel  quatuor  ramos  etiam,  vasa  brevia  vulgo  vo- 
catos, parti  sinistrae  ventriculi,  mittit ; tum 
ramosa  in  lienem  intrat,  atque  in  substantia 
ejus  evanescit. 

Q.  Quid  de  mesenterica  superiore  observas? 

R.  Mesenterica  superior  ex  aorta  emittitur 

paulo  inferius  quam  coeliaca,  sub  pancreate 
et  super  duodenum  cursum  habet,  hisque  par- 
tibus ramulos  dat,  deinde  inter  laminas  mesen- 
terii includitur,  in  ramos  innumeros  separatur, 
qui  arcus' plurimos  et  pulcherrimos  constituunt, 
alii  alios  iterum  iterumque  conjungunt,  e qui- 
bus arcubus  ramuli  duodeno,  jejuno,  ileo,  late- 
ris dextri  colo,  atque  ejus  arcui  transverso  dis- 
tribuuntur. 

Q.  Quid  de  cursu  arteriarum  renalium  ob- 
servas ? 

R.  Arleriae  renales  paululum  infra  mesente- 
ricam oriuntur,  ramosae  in  partem  concavam 
renum  ingrediuntur,  et  in  substantia  eorum 
corticali  evanescunt.  Dextra  currit  pone  ve- 
nam cavam  longiorque  sinistra  est. 

Q.  Unde  oriantur  capsulares  arteriae  ? 

R.  Capsulares  interdum  e renalibus,  inter- 
dum vero  ex  aorta  oriuntur. 

Q.  Quo  cursum  arteria  spermatica  utriusque 
lateris  tendit  ? 

R.  Arteria  spermatica  paululum  inferius  ex 
aorta  oritur,  exigua  et  longa  post  peritonaeum 
descendit,  atque  in  viris  ad  annulum  musculi 
obliqui  externi  abdomine  exit  in  funiculo  sper- 
matico utriusque  lateris  involuta,  deinde  in 
scrotum  descendit,  ubi  ramosa  et  tortuosa  per 
testiculum  et  epididymidem  dispergitur.  In 

foeminis  tamen  non  per  parietes  abdominis 
exit,  sed  in  pelvem  descendit,  ibique  inter  la- 
minas ligamenti  lati  includitur,  et  ovario,  tu- 
bae Fallopianae,  et  fundo  uteri,  sanguinem 
transmittit. 

Q.  Ubi  cursus  est  mesentericae  inferioris  ? 

R.  Mesenterica  inferior  denique  a parte  an- 
teriore aortae  emittitur,  et  arcus  pulcherrimos 
ramulis  suis  mesentericae  superiori  simillimos 
format,  e quibus  ramuli  colo  lateris  sinistri,  et 
recto  mittuntur;  cum  ramulis  mesentericae 
superioris  committitur,  truncus  descendit,  et 
arteria  haemorrhoidalis  interna  appellatur. 

Q.  In  quas  arterias  aorta  desinit  ? 

R.  Aorta  ad  vertebram  lumborum  ultimam 
in  ramos  duos  dividitur,  scilicet,  arterias  ili- 
acas communes ; quarum  utraque  cito  in  ili- 
acam internam  et  iliacam  externam  separatur. 

Q.  Dic  mihi  quam  brevissime  ramos  iliacae 
internae,  locosque  quibus  mittantur. 

R.  Iliaca  interna  sive  hypogastrica  has  arte- 
rias emittit,  iliacam  minorem  plerumque,  quae 
musculis  psois  et  iliacis  internis  datur ; deinde 
sacras  laterales,  quae  vulgo  sunt  duae  vel  tres, 
et  partibus  vicinis  disperguntur ; tum  glulaeam, 
quae  pelve  egreditur,  et  musculis  glutaeis  dis- 
tribuitur ; tum  sciaticam  sive  ischiaticam,  quae 
simul  cum  nervo  sciatico  e pelve  exit,  atque 

glutaeis  musculis  partibusque  vicinis  datur ; 
tum  pudicam,  quae  genitalibus,  scroto,  perinaeo 
et  ano,  atque  in  foeminis,  pudendis,  vaginae, 
et  utero,  sanguinem  vehit ; uterinam,  quae  u- 
tero  ramulos  plurimos  tortuosos,  qui  cum  arte- 
riis spermaticis,  et  pare  suo  lateris  alterius, 
communicant,  ramulos  quoque  vaginae,  ureth- 
rae, vesicae,  et  recto,  mittit ; obturatoriam,  quae 
pelve  egreditur  et  per  musculos  coxae  distri- 
buitur. 

Q.  Quomodo  arteriae  iliacae  internae  foetus 
distribuuntur  ? 

i?.  In  foetu  iliacae  internae  apud  latera  vesi- 
cae urinae  antrorsum  et  sursum  flectuntur,  ad- 
que  umbilicum  versus  ascendunt  convergunt- 
que,  ibi  ex  abdomine  egrediuntur,  et  in  funi- 
culo umbilicali  sinuosae  arterias  umbilicales 
constituunt:  quae  tamen  in  adulto  clauduntur, 
quarum  initio  nihilominus  arteriae  enascuntur, 
quae,  vesicae,  vesiculis  seminalibus,  glandulae 
prostatae,  vaginae,  et  recto,  mittuntur. 

Q.  Ubi  currit  iliaca  externa  et  quas  arterias 
emittit  ? 

R.  Arteria  iliaca  externa  super  musculos 
psoas  et  iliacum  internum  ad  arcum  cruralem 
usque  descendit,  et  sub  ligamento  Poupartii 
epigastricam,  et  circumflexam  ossis  ilii  emittit, 

deinde  ex  abdomine  arcu  crurali  exit,  arteria- 
que femoralis  sive  cruralis  nominatur. 

Q.  Quo  cursum  arteria  epigastrica  dirigit  ? 

R.  Epigastrica  oblique  sursum  tendit  pone 
funiculum  spermaticum,  cum  quo  in  viris,  et 
cum  ligamento  rotundo  in  foeminis,  crucem  si- 
militudine literae  X constituit ; deinde  in  parte 
interna  musculi  recti  abdominis  ascendit,  mus- 
culisque abdominis  ramulos  dat,  atque  cum 
lumbaribus,  suo  pare,  et  mammaria  interna, 
utroque  latere  communicat. 

Q.  Quo  distribuitur  arteria  circumflexa  ilii  ? 

R.  Musculis  psois,  iliaco  interno,  transver- 
so et  obliquo  interno  abdominis  distribuitur, 
et  cum  ramulis  ilio-lumbaris,  epigastricae,  glu- 
taeae,  committitur. 

Q.  Ubi  cursum  habet  femoralis,  quasque 
arterias  emittit  ? 

R.  Arteria  femoralis  in  descensu  ejus  a liga- 
mento Poupartii  adversus  trochantera  mino- 
rem usque  emittit  inguinales,  circumflexas  du- 
as, et  profundam  femoris ; quae  glandulis  in- 
guinis, genitalibus,  et  musculis  femoris  sangui- 
nem vehunt ; deinde  femoralis  se  deorsum  in- 
sinuat atque  in  poplitem  vertit,  ubi  arteria  pop- 
litciea  vocatur. 

Q.  Quibus  arteriis  poplitaea  originem  dat  ? 

R.  Poplitaea  articularibus,  deinde  paulo  in- 

ferius  in  tibialem  anticam  et  posticam  dividi- 
tur. 

Q.  Ubi  currit  tibialis  antica  ? 

R.  Ante  ligamentum  inter  ossa  descendit  ad 
tarsum  usque,  sub  tendinum  ligamento  transit, 
et  tum  inter  ossa  metatarsalia  pollicis  et  indicis 
pedis,  quorum  lateribus  ramos  mittit,  et  deni- 
que cum  plantari  committitur. 

Q.  Ubi  cursum  tendit  tibialis  postica  ? 

j R.  Tibialis  postica  brevi  spatio  peronaeam 
emittit,  quae  musculis  cruris  distribuitur,  et 
sub  musculo  solaeo  et  post  malleolum  internum 
ad  os  calcis  usque  descendit,  cujus  in  sinu  di- 
ducitur in  plantarem  externam  et  internam,  quae 
iterum  in  digitales  desinunt. 


DE  VENIS,  QUAE  SANGUINEM  CORDI  REVEHUNT, 
A PARTIBUS,  QUIBUS  AORTA  DESCENDENS 
EUM  MISISSET. 

Q.  Quae  venae  praecipuae  sanguinem  in 
thorace  recipiunt  ? 

R.  Vena  azygos,  venae  intercostales  et  bron- 
chiales. 

Q.  Quae  venam  azygon  constituunt  ? 

R.  Venae  intercostales  inferiores  sinistri  la- 

teris  se  conjungunt  venamque  azygon  consti- 
tuunt. 

Q.  Ubi  cursum  habet  ? 

R.  Vena  azygos  circiter  medium  thoracem 
plerumque  pone,  sed  interdum,  ante  aortam 
transit  dextrorsum,  atque  ad  latus  aortae  dex- 
trum super  vetebrarum  corporibus  ascendit,  et 
intercostales  atque  bronchiales  dextras  suo  in 
cursu  recipit ; deinde  supra  vasa  magna  pul- 
monis dextri  antrorsum  flectitur,  atque  in  cava 
descendente  terminat.  Vena  azygos  tamen 
parte  sua  inferiore  cum  vena  renali,  vel  lumba- 
ri, vel  haud  raro  cava  ipsa  ascendente,  commu- 
nicat. 

Q.  An  valvulas  vena  azygos  habet  ? 

R.  Ita,  multas  semper  habet. 

Q.  Quae  venae  constituunt  venam  intercos- 
talem et  bronchialem  sinistram  superiorem  ? 

R.  Venae  intercostales  sinistrae  superiores, 
et  etiam  bronchiales,  et  oesophageae,  in  unam 
conjunguntur,  quae  vena  intercostalis  et  bron- 
chialis sinistra  superior  vulgo,  interdum  vena 
azygos  sinistra  nominatur,  quae  in  venam  sub- 
claviam desinit. 

Q.  Nonne  sunt  aliae  venae  exiguae  ? 

R.  Nonnullae  venae  perexiguae  a diaphrag- 
mate, pericardio,  vel  glandula  thymo  abeuntes, 

aut  in  subclavia  aut  cava  ipsa  descendente  ter- 
minant. 

Q.  Ubi  venae  cordis  ipsius,  seu  coronariae, 
desinunt  ? 

R.  Venae  cordis  ipsius  inter  se  conjungun- 
tur, et  tandem  venam  cordis  coronariam  faci- 
unt, quae  in  sinu  dextro  terminat,  ubi  os  ejus 
valvula  propria  clauditur. 

Q.  Quae  venae  in  abdomine  sanguinem  re- 
vehunt ? 

R.  Venae  diaphragmaticae,  vena  portae,  re- 
nales, et  spermaticae. 

Q.  Ubi  venae  diaphragmaticae  sive  phrenicae 
terminant  ? 

R.  Rami  alii  in  alios  iterum  iterumque  con- 
junguntur, et  tandem  truncos  duos  constitu- 
unt, qui  pone  hepar  in  vena  cava  ascendente 
terminant. 

Q.  Quae  est  vena  portae  ? 

R.  rena  portae  composita  est  ex  venis  a 
ventriculo,  intestinis  tam  tenuibus  quam  cras- 
sis, mesenterio,  omento  majore  et  minore, 
splene,  et  pancreate,  quae  omnes  in  truncum 
unum  conjunguntur,  a quibusdam  sinum  ve- 
nae portae  nominatum. 

Q.  Quo  distribuitur  vena  portae  ? 

R.  In  porta  hepatis  vena  portae  in  duos  ra- 

mos  dividitur,  quorum  unus  per  lobum  dex- 
trum, et  alter  per  sinistrum  hepatis  iterum  ite- 
rumque  ramosus  minutissime  distribuitur,  et 
tandem  ambo  in  acinos  desinunt. 

Q.  Nonne  arteria  hepatica  in  acinos  eosdem 
desinit  ? 

R.  Ramuli  alii  arteriae  hepaticae  cum  extre- 
mitatibus venae  portae  hepaticae  committun- 
tur, alii,  sed  pauci  quidem,  et  interdum  tan- 
tummodo, in  acinos  desinunt. 

Q.  Quid  venae  portae  peculiare  est  ? 

R.  Ramuli  venae  portae  in  jecinore  sive  ve- 
nae portae  hepaticae  sanguinem  per  jecur  arte- 
riis simillimae  in  officio  dispergunt,  etiamsi  non 
micent,  atque  in  acinis  denique  finiunt. 

Q.  Quid  in  acinis  fit  ? 

R.  In  acinis  venae  portae  hepaticae  extremae, 
et  interdum  quoque  pauci  ramuli  extremi  ar- 
teriae hepaticae,  bilem  a sanguine  secernunt : 
deinde,  bile  secreta,  sanguinem  venae  hepati- 
cae recipiunt,  quae  truncos  majores  majoresque 
faciunt,  tandemque  duobus  vel  tribus  in  vena 
cava  ascendente,  ubi  diaphragma  penetrat,  ter- 
minant. 

Q.  Habentne  venae  viscerum  abdominis  val- 
vulas ? 

R.  Omnes,  spermaticis  exceptis,  valvulis  ca- 
rent. 


o 


14.6'  DE  VENIS  ABDOMIMIS. 

Q.  Quid  de  venis  renalibus  sive  emulgenti- 
bus notandum  est? 

R.  Extremitates  venae  renalis  in  substantia 
corticali  renis  sanguinem,  urina  prius  in  cor- 
pusculis secreta,  recipiunt,  iterum  iterumque 
sese  conjungunt,  atque  in  truncum  unum  desi- 
nunt; qui  transversim  currit  in  venam  cavam 
ascendentem;  sinistra  vero  longior  ante  aortam 
transit,  quam  dextra,  quae  in  cavam  direite 
intrat. 

Q Quae  de  venis  spermaticis  observanda 
sunt  ? 

R.  Venae  spermaticae  in  maribus  sanguinem 
a testibus ; in  foeminis  vero  ab  ovariis  et  fundo 
uteri,  revehunt,  arterias  spermaticas  comitan- 
tur ; sinistra  in  vena  renali,  dextra  in  vena  ca- 
va terminat. 

Q.  Nonne  valvulas  habent  venae  spermati- 
cae ? 

R.  Extra  abdomen  semper  plurimas ; intra 
abdomen  pauciores  valvulas  habent ; inter- 
dum, sed  raro,  ibi  desunt. 

Q.  Quae  venae  sanguinem  ab  extremitate 
inferiore  revehunt  ? 

R.  Vena  saphaena  major  et  minor,  profun- 
dae sive  satellites  arteriarum,  femoralis,  et  ilia- 
ca externa. 

Q.  Ubi  cursum  habet  vena  saphaena  major? 

R.  In‘pede  venae  innumerae  inter  se  con- 
junguntur, atque  in  parte  superiore  pedis  ve- 
nam saphaenam  majorem  constituunt,  quae 
sub  integumentis  ante  malleolum  internum  at- 
que ad  latus  tibiae  et  genu  internum  ascendit, 
inque  suo  cursu  venas  alias  recipit,  major  ma- 
jorque  fit,  donec  in  venam  femoralem  prope  li- 
gamentum Poupartii  desinit. 

Q.  Ubi  currit  vena  saphaena  minor  ? 

R.  Vena  saphaena  minor  ramulos  a planta 
recipit,  post  malleolum  externum,  et  in  parte 
posteriore  cruris,  sub  cute  ascendit,  atque  pau- 
lulum supra  poplitem  in  vena  poplitaea  termi- 
nat. 

Q.  Ubi  venae  profundae  sive  satellites  ascen- 
dunt ? 

R.  Venae  profundae  in  numero  duae  vel  tres 
omnem  arteriam  praecipuam  sequuntur,  et  iis- 
dem nominibus,  ac  arteriae,  vocantur.  Tibia- 
lis anterior  et  posterior,  et  peronaea  prope  po- 
plitem conjunguntur,  venamque  poplitaeam  fa- 
ciunt, quae  in  femore  femoralis  sive  cruralis 
appellatur. 

Q.  Dic  mihi  cursum  venae  femoralis  ? 

R.  Vena  femoralis  arteriam  comitatur,  sub 
qua  ascendit  ad  trochantera  minorem  versus, 
ubi  venas  profundas  et  circuinflexas  femoris  re- 
cipit, apud  latus  arteriae  internum  sub  liga- 

mento  Poupavtii  in  abdomen  ingreditur,  et 
iliaca  externa  nominatur. 

Q.  Quas  venas  iliaca  externa  recipit  ? 

R.  Iliaca  externa  venam  epigastricam  et  cir- 
cumflexam ossis  ilii  recipit,  dein  iliacam  inter- 
nam, que  ex  venis  pelvis  constat,  tum  iliaca 
communis  nominatur. 

Q.  Ubi  cursum  dirigunt  iliacae  communes? 

R.  Iliacae  communes  ad  latus  arteriarum 
dextrum  vertunt,  et  circiter  lumborum  verte- 
bram ultimam  conjunguntur,  venamque  cavam 
formant,  quae  apud  latus  aortae  dextrum  a- 
scendit. 

Q.  Enumera  mihi  venas,  quas  vena  cava  in 
ascensu  ejus  recipit? 

R.  Vena  cava  in  suo  ascensu  primo  venam 
sacram,  deinde  lumbares,  quae  in  latere  sinistro 
pone  aortam  transeunt,  tum  spermaticam  dex- 
tram tum  venas  renales,  quarum  sinistra  sper- 
maticam sinistram  recipit,  et  ante  aortam  trans- 
versim,  ut  jam  dictum  est,  in  venam  cavam  as- 
cendentem currit.  Cava  inferior  per  diaphrag- 
ma ascendit,  ubi  venas  diaphragmaticas  atque 
hepaticas  recipit,  atque  in  sinu  cordis  dextro 
simul  cum  vena  cavfi  superiore  terminat. 

I)E  CIRCUITU  SANGUINIS  IN  FOETU. 

Q.  Dic  mihi  res  peculiares  circuitui  sangui- 
nis foetus  ? 

R.  Arteriae  iliacae  internae  aliter  in  foetu 
quam  in  adulto  distributae,  ductus  venosus,  fo- 
ramen ovale  in  septo  cordis,  et  canalis  arterio- 
sus, peculiaria  sunt. 

Q.  Quo  modo  arteriae  iliacae  internae  foetus 
distribuuntur? 

R.  In  foetu  arteriae  iliacae  internae  ad  late- 
ra vesicae  urinae  reflexae  versus  umbilicum  as- 
cendunt, ubi  simul  cum  vena  in  funiculo  um- 
bilicali involvuntur,  atque  in  placentam  proce- 
dunt, ubi  ramosae  fiunt,  atque  sub  forma  ra- 
diorum per  eam  minutissime  disperguntur. 
Sanguis  foetus  in  earum  ramulis  minutis,  qui 
cellulas,  in  quas  sanguis  maternus  infunditur, 
circundant,  mutationem  subit,  aptusque  foe- 
tui  nutrimentum  dando  redditur. 

Q.  Ubi  vena  umbilicalis  cursum  tenet  ? 

R.  Ab  extremitatibus  arteriarum  umbilica- 
lium in  placenta  venae  exiguae  innumerae  san- 
guinem excipiunt,  quae,  post  junctiones  pluri- 
mas, tandem  in  venam  umbilicalem  conjun- 
guntur. Vena  umbilicalis  sanguinem  matre 
renovatum  in  abdomen  revehit,  et  extra  peri- 
tonaeum ab  umbilico  in  sinu  ligamenti  lati  ad 

portam  jecoris  usque  ascendit,  et  in  ramo  sinis- 
tro venae  portae  hepaticae  terminat. 

Q.  Nonne  vasa  sanguinea  foetus  cum  vasis 
matris  communicant  ? 

R.  Sanguis  foetus  non  sanguine  matris  mis- 
cetur ; extremitates  autem  arteriarum  vena- 
rumque foetus  cellulas  placentae,  in  quibus  est 
sanguis  matris,  circundant,  atque  ex  sanguine 
materno  nutrimentum  foetus,  non  vero  sangui- 
nem rubrum,  ut  putatum  est,  hauriunt. 

Q.  Ubi  est  ductus  sive  canalis  venosus  ? 

R.  Apud  portam  hepatis  vena  umbilicalis 
ductum  venosum  emittit,  qui  oblique  ascendit, 
atque  in  venam  cavam  ascendentem  infundit 
suum  sanguinem. 

Q.  Ubi  est  foramen  ovale  cordis  ? 

R.  In  septo  inter  auriculas  cordis  foramen 
ovale  est,  quod  sanguinem  fluere  e dextra  in 
auriculam  sinistram  patitur. 

Q.  Ubi  canalis  arteriosus  positus  est  ? 

R.  Ex  initio  arteriae  pulmonalis  oritur  cana- 
lis arteriosus  oblique  sinistrorsum  ascendit,  at- 
que in  aorta  descendente  prope  originem  arte- 
riae subclaviae  sinistrae  terminat. 

Q.  Quae  ratio  est,  cur  foramen  ovale  cordis 
et  canalis  arteriosus  in  foetu  existant  ? 

R.  In  foetu  ante  partum  pulmones  pene  col- 
lapsi parum  sanguinis  admittere  valent;  pars 

sanguinis  igitur  una,  exempli  gratia,  in  auri-  * 
culam  sinistram  per  foramen  ovale  directe  fluit, 
dum  partes  duae  in  ventriculum  dextrum  tran- 
seunt, cujus  contractione  altera  pars  in  arteri- 
am pulmonalem  propellitur,  ut  transeat  per 
pulmones  in  auriculam  sinistram,  et  altera  in 
canalem  arteriosum,  quo  in  aortam  vehitur. 
Hoc  modo  ambo  ventriculi  duas  partes  acci- 
piunt, et  ambae  auriculae  duas  etiam,  quo 
aequilibrium  sanguinis  inter  latera  duo  cordis 
teneatur. 

Q.  Cui  usui  inserviunt  illa  peculiaria  ? 

R.  Ductus  venosus  partem  sanguinis  foetus 
in  placenta  renovati  directe  in  cor  transmittit, 
quem  sanguinem  foramen  ovale  et  canalis  arte- 
riosus in  latus  sinistrum  cordis  et  aortam  sta- 
tim  immittunt ; sanguine  foetus  enim,  qui  in 
placenta  materno  sanguine  renovatus  esset,  ut 
mutationem  in  pulmonibus  subeat,  sicut  in  a- 
dulto,  nihil  opus  est. 

Q.  Nonne  ille  apparatus  vi  majore  sangui- 
nem impellit  ? 

R.  Certe,  ventriculus  dexter  cordis  partem 
ejus  sanguinis  directe  per  canalem  arteriosum 
in  aortam  transmittit,  nam  pars  exigua  tantum 
per  pulmones  transire  potest ; sanguis  foetus 
igitur  viribus  amborum  cordis  ventriculorum 
in  aortam  impellitur,  ut  inde  in  omnes  mem- 
brorum partes  digeratur. 

DE  CHEMICIS  SANGUINIS  PRINCIPIIS. 

Q.  Quid  sanguini  accidit,  postquam  e cor- 
pore emissus  est  ? 

11.  Sanguis  e corpore  missus,  si  non  agite- 
tur, in  massam  coit  rubram  tremulam,  quae 
brevi  in  serum  et  cruorem  separatur. 

Q.  Quid  de  sero  generaliter  observas  ? 

R.  Colore  est  subflavo,  sapore  et  odore  san- 
guinis, syrupum  violarum  in  viridem  convert- 
it, ad  gradum  caloris  centesimum  sexagesi- 
mum Fahrenheitii  calefactum,  in  massam  sub- 
albidam coit  albo  ovi  decocti  haud  absimilem, 
e qua  secta  exprimi  potest  serosilas  ; residuum 
aqua  fervente  bene  elotum  albumini  coagulato 
simillimum  est. 

Q.  Quot  chemica  principia  in  sero  sanguinis 
detecta  sunt  ? 

R.  Albumen,  Murias  Potassae,  Sulphas  Po- 
tassae,  Murias  Sodae,  Lactas  Sodae,  Phosphas 
Sodae,  Sub-Carbonas  Sodae,  Materia  Animalis 
seu  Muco- Extracti va,  et  Sulphur. 

Q,  Quid  de  crassamento  observas? 

R.  Crassamentum  parte  horae  sexta  sua 
sponte  coagulat ; rubros  globulos,  in  quibus 
color  nititur;  et  Fibrinam  continet,  quae  causa 
est  coagulationis. 

Q.  Nonne  coagulatio  Fibrinae  plurimum  affi- 
citur ? 

R.  Ita ; in  morbis  inflammatoriis,  in  febri- 
bus diathesi  phlogistica  comitatis,  fibrina  su- 
pernatat, cito  coit,  et  superficiem  coriaceam 
albam  ostendit. 

Q.  Quibus  in  conditionibus  fibrina  non  coit? 

R.  In  exemplis  circuitus  sanguinis  subito 
cessantis  per  totum  systema,  velut  in  Syncope, 
in  suffocatione  sub  aqua,  vel  a suspensione; 
in  hominibus  electricitate,  fulmine,  ictu  in  ven- 
triculum vehementi,  veneno  viperae,  et  affec- 
tionibus animi  immodicis,  interemptis,  san- 
guis, vel  fibrina  ejus  non  coagulat. 

Q.  Quot  principia  chemica  in  crassamento 
detecta  sunt  ? 

R.  Fibrina,  Materia  colorans,'  Oxidum  Fer- 
ri, Sub-Phosphas  Ferri,  Phosphas  Calcis  cum 
Magnesia,  et  Carbonas  Calcis. 

Q.  Quid  sanguini  colorem  rubrum  dat  ? 

R.  Diu  putatum  est  Ferrum  sub  conditione 
Sub-Phosphatis ; a chemicis  hodiernis  tamen 
in  aliqua  materia  colorante  peculiari  niti  exis- 
timatur. 

Q.  Nonne  ferrum  in  aliis  rebus  animalibus 
coloratis  etiam  existit  ? 

R.  Ita ; in  crinibus,  lacte,  bile,  et  chylo, 
ferrum  continetur;  itaque  haud  absimile  est 
ferrum  iis  rebus  colorem  proprium  impertire. 

Q.  Quid  Albumen  in  solutione  tenet  ? 

11.  Soda  in  excessu. 

Q.  Quid  Fibrinam  liquidam  in  sanguine 
servat  ? 

R.  Haud  facile  est  dictu  ; sed  effectus  Sodae 
liberae,  ej usque  cum  Acidis  conjunctae,  quae 
disjunctionem  ejus  prohibeant,  esse  videatur. 

Q.  Nonne  est  Sulphur  in  sero  ? 

11.  Ita ; Sulphur  argenteum  vas,  in  quo  se- 
rum agitatum  est,  in  colorem  nigrum  mutat. 

DE  SANGUINE  FOETUS. 

Q.  Quibus  in  rebus  sanguis  foetus,  qui  non 
spiraverat,  sanguine  adulti  differt  ? 

Q.  Sanguis  foetus  parum,  si  aliquid.  Fibri- 
nae; plus  vero  Albuminis,  quam  sanguis  adulti, 
continet : purpurae  similior  est,  et  aeri  subjec- 
tus nihilo  rubrior  fit : Phosphates  quoque  de- 
sunt. 


COLLOQUIUM  UNDECIMUM. 

DE  NERVIS  PARTIUM  SUPERIORUM. 

Q.  Dic  mihi  originem  cursumque  nervorum 
sub-oceipitalium  ? 


DE  NERVIS  CERVICALIBUS. 


155 


R>  Sub-occipilalis,  sive,  ut  quibusdam  pla- 
cuit, par  decimum  cerebri,  ex  initio  medullae 
spinae  oritur  fasciculo  anteriore  et  posteriore 
nervis  caeteris  spinae  similis,  atque  ganglion, 
sive  amplificationem  nodo  similem,  inter  pro- 
cessus transversos  atlantis  et  os  occipitis  facit, 
antrorsum  procedit,  et  cum  pare  nono  supra, 
nervo  cervicis  primo  infra,  et  cum  ganglio  su- 
premo sympathetici  magni  ante,  communicat, 
dein  in  musculis  terminat. 

Q.  Quid  de  nervo  cervicali  primo  notandum 
est  ? 

jR.  Nervus  cervicis  primus  inter  atlanta  et 
vertebram  secundam  e medulla  spinae  trans- 
versim  exit,  deinde  in  ramos  duos  dividitur ; 
quorum  major  retrorsum  reflectitur,  occipiti- 
um ascendit,  musculis  et  integumentis  suo  in 
cursu  ramulos  distribuit,  et  tandem  cum  ra- 
mulis quinti  et  septimi  paris  conjungitur  ; mi- 
nor ramus  antrorsum  currit,  nervumque  acces- 
sorium arcus  forma,  par  nonum  surculis,  et 
ganglion  supremum  sympathetici,  conjungit, 
ramulum  demittit  ad  par  secundum  cervicis 
jungendum,  deinde  in  musculis,  aure  exter- 
na, glandula  parotide,  et  integumentis,  eva- 
nescit. 

Q.  Dic  mihi  distributionem  nervi  cervicalis 
secundi  ? 

R.  Nervus  cervicis  secundus  ramum  alium 
utroque  latere  emittit  ad  ganglion  medium 
sympathetici,  alium  deorsum  ad  tertium  par 
cervicis  jungendum,  alios  exiguos  musculis  et 
nervo  accessorio  distribuit,  deinde  in  surculos 
diducitur,  quorum  unus  arcum  cum  descen- 
dente noni  format,  alter  originem  nervo  dia- 
phragmatico partim  dat,  tum  surculi  in  mus- 
culis et  integumentis  disperguntur. 

Q.  Quae  est  distributio  cervicalis  tertii  ? 

R.  Nervus  cervicis  tertius  pari  quarto  deor- 
sum ramulum  mittit,  alium  ad  nervum  praeci- 
puum diaphragmaticum  formandum,  alium  ad 
ganglion  medium  sympathetici,  surculos  etiam 
exiguos  ad  descendentem  noni,  et  ad  accesso- 
rium, jungendum ; deinde  in  musculis  et  in- 
tegumentis evanescit. 

Q.  Dic  mihi  quid  de  nervo  cervicali  quarto 
notatu  dignum  sit  i 

II.  Nervus  cervicis  quartus  ramulum  ad  gan- 
glion medium  sympathetici,  unum  vel  alterum 
ad  diaphragmaticum  jungendum,  deinde  sese 
cervicali  quinto  applicat. 

Q.  Quid  de  aliis  nervis  cervicalibus  observas? 

R.  Nervi  cervicis  quinti  quartis  conjuncti, 
sexti,  et  septimi,  et  primus  etiam  dorsi,  paula- 
lim  oblique  descendunt,  et  conjunguntur,  in 

axilla  iterum  separantur,  iterumque  conjun- 
guntur, eoque  plexum  axillarem  formant. 


DE  NERVIS  EXTREMITATUM  SUPERIORUM. 

Q.  Dic  mihi  breviter  nervos,  qui  plexu  axil- 
lari oriantur,  eorumque  distributionem  ? 

R.  E plexu  axillari  aliqui  nervi  exigui  mus- 
culis integumentisque  humeri  et  thoracis  mit- 
tuntur; nervi  etiam  magni  inde  oriuntur,  scili- 
cet, scapularis  et  articularis,  qui  musculis  circa 
articulum  humeri  distribuuntur ; cutaneus,  qui 
integumentis  brachii  dispergitur;  musculo-cu- 
taneus  sive  perforans  Casseri,  qui  ad  pollicem 
usque  descendit,  atque  musculis  et  integumen- 
tis ramulos  suo  in  cursu  mittit ; spiralis,  qui 
musculis  humeri,  brachii,  pollicis,  et  digitorum 
trium,  ramulos  distribuit ; medianus  sive  radi- 
alis, qui  suo  in  cursu  musculis  ramulos  dat,  et 
in  palma  terminat ; ulnaris,  qui  musculis  eti- 
am brachii  et  digitorum,  praesertim  minimi  di- 
giti, et  palmae,  dispergitur. 


DE  NERVIS  THORACIS. 

Q.  Dic  mihi  originem  cursumque  nervorum 
diaphragmatis  ? 

J5S  DE  NERVIS  THORACIS. 

R.  Nervus  diaphragmaticus  hoc  et  illo  latere 
cervicis,  ex  surculo  secundi,  praecipue  vero  ex 
ramulo  tertii,  atque  ex  uno  vel  altero  quarti 
cervicalis  paris,  oritur,  in  thoracem  descendit 
pone  extremitatem  anteriorem  costae  primae 
inter  venam  et  arteriam  subclaviam,  super 
bronchia  et  pericardium  decurrit,  deinde  ra- 
mulos forma  radiorum  per  diaphragma  disper- 
git. 

Q.  Quos  ramos  par  vagum  nervorum  apud 
summum  thoracem  emittit  ? 

R.  Nervus  octavus  sive  par  vagum,  apud 
summum  thoracem  ramulum  unum  vel  alterum 
mittit  ad  ramulum  cardiacum  sympathetici 
jungendum,  atque  in  thoracem  inter  venam  et 
arteriam  subclaviam  intrat,  ibi  recurrentem  re- 
flectit ; dexter  circa  arteriam  subclaviam,  si- 
nister autem  recurrens  circa  arcum  aortae  tran- 
sit. 

Q.  Quibus  organis  nervus  recurrens  distri- 
buitur. 

Q.  Recurretis  unum  vel  alterum  ramulum 
ganglio  sympathetici  imo  emittit,  surculosque 
ramulis  cardiacis  ejusdem  nervi,  aliosque,  qui 
ramulis  paris  octavi  conjunguntur  ad  plexum 
pulmonis  anteriorem  constituendum  ; tum  as- 
cendit, et  tracheae,  oesophago,  glandulae  thy- 

roidcac,  laryngi,  et  pharyngi,  surculos  distri- 
buit. 

Q.  Qui  nervi  plexum  pulmonum  anteriorem 
constituunt  ? 

R.  Surculi  paris  octavi,  et  recurrentium,  ct 
ramuli  cardiaci  sympathetici  magni  plexum 
pulmonum  anteriorem  super  bronchia-faciunt, 
qui  pulmonibus  et  pericardio  surculos  distri- 
buit. 

Q.  Qui  nervi  plexum  oesophageum  exiguum 
faciunt  ? 

R.  Surculi  a recurrentibus,  et  pare  vago, 
plexum  oesophageum  exiguum  constituunt. 

Q.  Qui  nervi  plexum  pulmonum  posteriorem 
constituunt  ? 

R.  Paria  vaga  pone  bronchia  ramos  quos- 
dam transversos  inter  se  emittunt,  qui  plexum 
pulmonum  posteriorem  constituunt ; quo  nervi 
oriantur,  qui  ramos  bronchiorum,  vasaque  san- 
guinea comitantur,  et  denique  per  membranam 
internam  cellularum,  in  quibus  aer  est,  disper- 
guntur. 

Q.  Quomodo  plexus  oesophageus  magnus  for- 
matur ? 

R.  Paria  vaga  post  emissionem  plexus  pul- 
monum posterioris  in  fila  quaedam  separantur, 
quae  plexum  formant  oesophageum  magnum, 
qui  oesophago  et  partibus  vicinis  ramulos  dis- 

tribuit.  Par  octavum  denique  in  abdomen  de- 
scendit. 

Q.  Quibus  nervis  ramus  cardiacics  supremus 
formatur  ? 

it.  E ganglio  sympathetici  magni  supremo 
et  medio  surculi  aliqui  demittuntur,  qui  simul 
cum  surculis  laryngei  superioris  paris  octavi 
ramum  cardiacum  supremum  faciunt. 

Q.  Quibus  ex  nervis  cardiacus  magnus  pro- 
fundus oritur  ? 

R.  E ganglio  medio  sympathetici  praecipue, 
surculo  etiam  uno  vel  altero  a cardiaco  supre- 
mo, et  cardiaco  superficiali  paris  octavi  oriun- 
tur surculi,  qui  cardiacum  magnum  profundum 
componunt. 

Q.  Ubi  cursum  habet  ? 

R.  Inter  venam  cavam  descendentem,  et 
aortam  ascendentem  ad  cor  usque  descendit, 
ramosque  cardiacos  lateris  alterius  conjungit, 
plexumque  ita  cardiacum  magnum  facit,  cui 
etiam  cardiacus  minor,  qui  e ganglio  sympa- 
thetici imo  oritur,  et  cardiacus  supremus  ac- 
cedunt. 

Q.  An  plexus  cardiacus  magnus  cum  plexu 
pulmonum  anteriore  communicat  ? 

R.  Certe,  inter  sese  libere  communicant ; 
hinc  consensus  inter  pulmones  et  cor  maximus 
est. 


DE  NERVO  SYMPATHETICO,  &C.  l6’l 

Q.  Ubi  descendit  sympatheticus  magnus  ? 

R.  Sympatheticus,  ramulis  jam  dictis  emis- 
sis, descendit  atque  in  duos  ramos  se  diducit, 
quorum  alter  ante,  alter  pone  arteriam  subcla- 
viam transit,  et  postea  inter  se  iterum  conjun- 
guntur ; in  thorace  descendit,  atque  ad  caput 
omnis  costae  ganglion  format,  e quo  ramuli  duo 
vel  tres  enascuntur,  qui  cum  nervis  intercosta- 
libus committuntur  ; inde  etiam  surculi  tunicis 
aortae  mittuntur. 

Q.  Unde  oritur  nervus  splanchnicus  ? 

R.  E ganglio  dorsi  sexto,  septimo,  et  octa- 
vo, ramuli  aliqui  emittuntur,  qui  oblique  super 
vertebras  descendunt,  nervumque  splanchni- 
cum constituunt,  qui  inter  crura  diaphrag- 
matis descendit,  atque  in  ganglio  semilunari 
magno  terminat.  E gangliis  dorsi  inferioribus 
splanchnicus  secundarius  sive  accessorius  inter- 
dum oritur,  et  in  idem  ganglion  desinit. 

Q.  Quid  de  nervis  inter  costas  notandum  ? 

R.  Nervi  intercostales  e medulla  spinae  ori- 
untur, inter  vertebras  transversim  exeunt,  ra- 
mulos breves  ex  gangliis  sympathetici  magni 
excipiunt,  musculis  dorsi  ramulos  reflectunt, 
in  sulco  marginis  inferioris  omnium  costarum 
simul  cum  arteriis,  currunt,  atque  musculis  in- 
ter costas,  thoracis,  pleurae,  mammis,  muscu- 

lis  abdominis,  et  integumentis,  ramulos  distri- 
buunt. 


COLLOQUIUM  DUODECIMUM. 

DE  ABDOMINE. 

Q.  Quibus  rebus  abdomen  continetur? 

R.  Abdomen  supra  diaphragmate,  infra  pel- 
ve, in  aliis  partibus  musculis  et  ossibus,  conti- 
netur ; atque  cavitas  totius  corporis  amplissima 
est. 

Q.  Ut  situs  viscerum  multo  accuratius  notes- 
cat, abdomen  in  regiones  plerumque  signatum 
est ; in  quot  igitur  divisum,  et  quomodo  illas 
designas  ? 

R.  In  regiones  novem  dividitur  ; linea  trans- 
versa inter  extremitates  costarum  inferiorum 
ducta  supra  umbilicum  tres  circiter  digitos,  re- 
giones tres  superiores  denotat,  epigastrium  in 
media  parte,  utrinque  hypochondrium  dextrum 
et  sinistrum.  Linea  altera  inter  processus  an- 
teriores et  superiores  spinosos  ossis  ilii  ducta 

regiones  tres  medias  definit,  umbilicalem  nimi- 
rum, et  utroque  latere  lumbarem  dexLram  et 
sinistram.  Inter  hanc  lineam  et  pelvem  tres 
infimae  regiones  sunt,  hypogastrium  in  media, 
utrinque  regio  iliaca  dextra  et  sinistra. 


DE  PERITONAEO. 

Q.  Quid  est  peritonaeum  ? 

R.  Membrana  tenuis  densaque  est,  in  for- 
mam sacci  ampli  conversa. 

Q.  Dic  mihi  modum,  quo  peritonaeum  fa- 
ciem internam  abdominis  et  viscera  eius  obte- 
Sat> 

R.  Peritonaeum  sacco  amplo  simile  est,  cu- 
jus pars  anterior  faciem  internam  musculorum 
abdominalium  obducit ; pars  superior  faciem 
inferiorem  diaphragmatis  ; posterior  hepar,  cui 
ligamenta  dat,  ventriculum,  lienem,  intestina 
omnia  involvit,  atque  duplex  mesenterium  fa- 
cit ; renes  etiam,  fundum  uteri  in  foeminis, 
fundumque  vesicae  urinae  utriusque  sexus  te- 
git ; hisque  omnibus  tunicam  externam  liga- 
mentaque dat,  quibus  in  situ  teneantur. 

Q.  Quae  est  fabrica  peritonaei  ? 

R.  Peritonaeum  vi  maxima  distendendi  at- 

1 

que  resiliendi  praeditum  est;  facies  ejus  ex- 

terna  cellularis  partibus  circumjacentibus  ad- 
haeret; interna  laevis,  lubrica,  et  humida  est 
liquore,  quem  arteriae  ejus  extremae  exhalant. 

Q.  Cui  usui  inservit  peritonaeum  ? 

R.  Peritonaeum  faciem  internam  abdominis 
universam  obtegit ; mesenterium,  omenta,  at- 
que ligamenta  constituit,  quibus  intestina  alia- 
que viscera  in  situ  retinentur,  et  plerisque  eo- 
rum tunicam  externam  dat. 


DE  OMENTO. 

Q.  Quid  est  omentum  mimis  ? 

R.  Omentum  peritonaeo  derivatum  a parte 
hepatis  concava  ad  arcum  ventriculi  minorem 
tendit,  ibique  omentum  minus,  sive  omentum 
hepato-gastricum  format,  quod  duplex  est,  cu- 
jus laminae  sejunguntur,  ut  ventriculum  inclu- 
dant, deinde  apud  curvaturam  ejus  majorem 
iterum  conjunguntur. 

Q.  Quid  est  omentum  majus  ? 

R.  Omentum  majus  a curvatura  majore 
ventriculi,  splene  ad  pylorum  usque,  incipit; 
duplex,  infra  umbilicum  descendit,  omentum- 
que gastro- colicum  nominatur;  tum  retro  sur- 
sum reflectitur,  cumque  arcu  coli  transverso 
vasisque  lienis  committitur,  ibique  iterum  se« 

jungitur  ; laminae  ejus  hinc  et  illinc  arcum 
coli  includunt,  tumque  inter  se  conjunguntur, 
ut  meso-colon  constituant,  quod  colon  ibi  in 
situ  retinet. 

Q.  Quid  est  omentum  colicum  ? 

R.  Omentum  colicum  ex  arcu  coli  transverso 
dextrorsum  oritur,  cunei  forma  descendit,  ca- 
pitique caeco  coli  adhaeret. 

Q.  Ubi  est  foramen  de  Winslow  ? 

R.  Pone  vasa  magna,  quae  intrant  in  jecur, 
foramen  de  Winslow  est,  quod  in  saccum  o- 
menti  viam  aperit. 

Q.  Cui  usui  omentum  inservit  ? 

R.  Omentum  inter  laminas  suas  semper 
adipem,  interdum  quidem  plurimum,  continet, 
qui  e cellulis  exudans  viscera  lubricat,  quo 
minus  inter  se  adhaereant,  vel  injuriis  externis 
afficiantur. 


DE  MESENTERIO. 

Q.  Quid  est  mesenterium  ? 

R.  Mesenterium  peritonaeo  formatum  e la- 
minis duabus  constat,  quas  substantia  cellularis 
inter  se  conjungit,  telamque  constituit  pulcher- 
rimam, quae  apud  finem  duodeni  incipit,  obli- 
que dextrorsum  descendens  flexiones  intesti- 

norum  sequitur,  et  prope  ad  caput  caecum  coli 
angustior  fit,  ubi  meso-colon  vocatur. 

Q.  Quibus  rebus  mesenterium  inservit  ? 

R.  Mesenterium  jejunum,  et  ileum  huc  at- 
que illuc  sinuata  involvit,  iis  tunicam  externam 
dat,  vertebris  superioribus  tribus  lumborum  ea 
intestina  laxe  connectit,  atque  in  situ  proprio 
tenet ; vasa  etiam  sanguinea,  lactea  vel  absor- 
bentia, glandulas,  nervos,  et  adipem,  inter  la- 
minas suas  includit,  atque  sustentat,  ut  proprie 
per  canalem  intestinorum  distribuantur. 

Q.  Nonne  colon  etiam  includit  ? 

R.  Certe,  ibi  tamen  non  mesenterium,  sed 
meso-colon  nominatur,  quod  colon  in  situ  ligat. 


DE  HEPATE. 

Q.  Ubi  situm  est  hepar  ? 

R.  In  hypochondrio  dextro  praecipue,  par- 
tim  in  epigastrio,  et  partim  etiam  in  hypochon- 
drio sinistro  plerumque  sub  costis  conditur. 

Q.  Quae  figura  et  color  hepatis  sunt  ? 

R.  Superficies  ejus  superior  diaphragmati 
proxima  gibba  et  laevis,  inferior  inaequalis  est 
atque  concava,  color  ejus  rubicundulus  est. 

Q.  E quot  fibris  sive  lobis  constat  hepar  ? 

R.  E quinque ; duobus  praecipuis,  dextro  sci- 

licet  et  sinistro;  his  lobuli  tres,  lobulus  nimirum 
Spigelii,  lobulus  caudatus,  et  lobulus  anonymus 
sive  quadratus,  accedunt. 

Q.  Quid  dicis  de  lobo  dextro  et  sinistro  ? 

R.  Lobus  dexter  major  sinistro  est,  in  hypo- 
chondrio dextro  situs,  supra  diaphragmati  ad- 
haeret, infra  pylorum,  partem  dextram  arcus 
coli  transversi,  et  renem  contingit.  Lobus  si- 
nister praecipue  in  regione  epigastrica,  et  par- 
tim  in  hypochondrio  sinistro  situs  est,  a lobo 
dextro  diducitur  ligamento  lato  seu  suspenso- 
rio. 

Q.  Ubi  alii  lobuli  tres  siti  sunt  ? 

R.  Lobulus  Spigelii  prope  vertebras  dorsi  in 
parte  sinistra  lobi  dextri  situs  est.  Lobidus 
caudatus  tantummodo  lobuli  prioris  angulus 
est,  qui  partem  versus  mediam  lobi  dextri  pro- 
minet. In  lobo  etiam  dextro  inter  ligamentum 
rotundum  atque  vesiculam  fellis  lobidus  anony- 
mus est,  a quo  pons  sive  isthmus  hepatis  ple- 
rumque trans  ligamentum  rotundum  tendit, 
lobumque  sinistrum  jungit. 

Q.  Quot  fossae  hepatis  sunt  ? 

R.  Quatuor,  fossa  scilicet  umbilicalis,  sulcus 
transversus,  fossa  venae  cavae,  et  fossa  ductus 
-venosi. 

Q.  Ubi  illae  fossae  positae  sunt  ? 

R.  Inter  lobum  dextrum  ac  sinistrum  ante 

et  infra  Jossa  est  umbilicalis  : sulcus  transversus 
sive  sinus  portarum  est  inter  lobulum  anonv- 
raum  ante  lobulumque  Spigelii  pone  a dextro 
ad  sinistrum  lobum  transversim  situs ; Jossa 
sive  canalis  venae  cavae  est  inter  lobum  dex- 
trum et  lobulum  Spigelii  : inter  lobum  sinis- 
trum lobulum  que  Spigelii  fossa  interponitur 
ductus  venosi. 

Q.  Quot  ligamenta  habet  jecur  ? 

R.  Quinque,  nimirum,  ligamentum  corona- 
rium, latum  sive  suspensorium,  rotundum, 
dextrum,  et  sinistrum. 

Q.  Quibus  in  locis  illa  ligamenta  sunt  ? 

R.  Ligamentum  coronarium  partem  hepatis 
crassissimam  tendini  diaphragmatis  per  sub- 
stantiam cellularem  conjungit.  Ligamentum 
latum  sive  suspensorium  a diaphragmate  et  car- 
tilagine ensiformi  ad  partem  hepatis  gibbam 
proficiscitur,  lobumque  dextrum  a sinistro  di- 
ducit, deinde  vaginae  musculi  recti  abdominis 
dextri  adhaerens  oblique  ad  umbilicum  usque 
descendit.  Ligamentum  rotundum,  in  foetu 
autem  vena  umbilicalis,  in  duplicatione  poste- 
riore et  inferiore  ligamenti  lati  situm  est.  Li- 
gamentum dextrum  diaphragmati  lobum  jecoris 
dextrum  ; ligamentum  sinistrum  contra  lobum 
sinistrum  connectit. 

Q.  Nonne  sunt  alia  ligamenta  ? 

R.  Sunt  hepatico-rcnale  quod  hepar  reni 
dextro  connectit : et  liepalico-colicum,  quod  a 
vesicula  fellis,  sinuque  portarum  trans  duode- 
num descendit,  cumque  intestino  colo  commit- 
titur. 

Q.  Quid  omnia  illa  ligamenta  constituit  ? 

R.  Peritonaeum  omnia  praeter  coronarium, 
quod  membrana  cellularis,  constituit. 

Q.  Quae  est  structura  hepatis  ? 

R.  Hepar  glandula  magna  conglomerata  est, 
atque  congeries  vasorum  sanguineorum,  absor- 
bentium, biliferorum,  nervorumque  substantia 
cellulari  adipe  destituta  inter  sese  connexorum 
esse  videtur. 

Q.  Quot  tunicas  habet  jecur  ? 

R.  Una  peritonaeo  derivata,  quae  totum  je- 
cur, nisi  apud  ligamentum  coronarium,  tegit. 

Q.  Quomodo  capsula  Glissonii  formatur  ? 

R.  Arteria  hepatica  ramus  coeliacae,  ut  dic- 
tum est ; atque  vena  portae,  ductus  hepaticus, 
vasa  lymphatica,  et  nervi  apud  portam  hepatis 
peritonaeo  sive  capsula  Glissonii  circundata 
funiculum  efficiunt,  in  cujus  parte  sinistra  ar- 
teria est,  in  dextra  vena  portae,  in  antica  duc- 
tus hepaticus,  lymphatica  et  nervi  circum  sita 
sunt. 

Q.  Quo  dispersa  est  arteria  hepatica  ? 

R.  Per  substantiam  hepatis  ct  ejus  tunicam 

Q. 

dispergitur,  et  in  ramulos  innumeros  dividitur, 
qui  interdum  in  acinis  terminant. 

Q.  Cui  usui  arteria  illa  inservit? 

R.  Ad  hepati  nutrimentum  praecipue  sup- 
peditandum, et  partim  etiam  bilem  secernen- 
dum, destinata  est. 

Q.  Ouo  vena  portae  distributa  est  ? 

R.  In  substantia  hepatis  in  ramos  innume- 
ros dividitur,  qui  appellati  sunt  venae  portae 
hepaticae,  hae  iterum  iterumque  in  ramulos 
minutissimos  divisae,  qui  tandem  in  corpuscula 
sive  acinos  desinunt. 

Q.  Quomodo  acini  constructi  sunt  ? 

R.  Extremitates  minutissimae  venarum  por- 
tae hepaticarum,  et  quarundam  arteriae  hepa- 
ticae interdum,  villis  radiatis  similes,  ita  sunt 
convolutae,  ut  acinos  sive  glandulas  exiguas 
constituant. 

Q.  Quid  in  acinis  fit  ? 

R.  Extremitates  venarum  portae  ibi  bilem 
secernunt,  quam  tubuli  biliferi,  qui  illic  ori- 
untur, statim  hauriunt ; in  acinis  quoque  extre- 
mitates venarum  cavarum  hepaticarum  oriun- 
tur, quae  sanguinem,  posteaquam  bilis  secreta 
est,  recipiunt,  venamque  cavam  inferiorem  ver- 
sus revehunt,  et  denique  truncos  duos  tresve 
formant,  qui  in  cava  ascendente  terminant,  ubi 
diaphragma  penetrat. 

Q.  Quo  tendunt  tubuli  biliferi  ? 

R.  Tubuli  sese  conjungunt,  majores  ma- 
joresque truncos  faciunt,  qui  omnes  tandem  in 
ductum  hepaticum  prope  portam  hepatis  desi- 
nunt. 

Q.  Cui  usui  hepar  inservit  ? 

R.  Hepar  sanguinis  magnam  copiam  exci- 
pit, a quo  bilem  copiose  secernit ; et,  ut  veri- 
simillimum  est,  quaedam  insincera  sive  vitiata 
ejiciat,  eoque  sanguinem  purget. 


DE  VESICULA  FELLIS. 

Q.  Ubi  vesicula  sive  cystis  fellis  sita  est  ? 

R.  Lobi  dextri  hepatis  parti  concavae  vesi- 
cula fellis  inhaeret,  atque  a sinu  portarum,  ubi 
cervix  ejus  est,  ad  marginem  hepatis  anterio- 
rem tendit,  qua  fundus  ejus  situs  est. 

Q.  Quae  fabrica  est  vesiculae  fellis  i 

R.  Est  oblonga  atque  ad  figuram  pyri  acce- 
dit, e tunicis  etiam  quatuor  constat ; quarum 
extima,  scilicet  peritonaeum,  partem  vesiculae 
fellis  solum  obtegit,  eamque  simul  cum  sub- 
stantia cellulari  hepati  connectit ; sub  illa  est 
tunica  musculosa  ; deinde  substantia  cellularis, 
quae  tunica  nervea  vocata  est ; tum  intima  est 
villosa,  rugosa,  et  ubique  perforatur  ductibus 

folliculorum,  qui  mucum,  ut  tunicam  intimam 
a stimulo  bilis  defendat,  secernunt. 

Q.  Nonne  ductum  vesicula  fellis  habet  ? 

R.  Cervix  vesiculae  fellis  retorquetur,  dein 
ductum  cysticum  emittit,  qui  mox  ductum  he- 
paticum jungit,  ductumque  communem  cho- 
ledochum constituit. 

Q.  Ubi  ductus  communis  choledochus  termi- 
nat ? 

R.  Ille  ductus  pone  intestinum  duodenum 
pancreas  versus  descendit,  et  oblique  inter  tu- 
nicam duodeni  musculosam  et  intimam  ibique 
ore  aperto  in  duodeno  terminat. 

Q.  An  fluidae  e duodeno  in  ductum  commu- 
nem ingredi  possunt  ? 

R.  Finis  ductus  ita  fabricatus  est,  ut  bilem 
e ductu  in  cavitatem  duodeni  fluere  sinat ; ni- 
hil vero  e duodeno  in  ductum  refluere  ; prop- 
terea  quod  obliquitas  introitus  officio  valvulae 
perfungitur. 

Q.  Quae  fabrica  eorum  ductuum  est  ? 

R.  Ductus  membranacei  sunt,  mucumque 
tunicae  vasis  extremis  internae  exudant,  quo  a 
bile  defendantur  ; vi  etiam  resiliendi  haud  par- 
va praediti  esse  videntur. 

Q.  Dic  mihi  plene  et  distincte  cursum  hilis ? 

R.  Bilis  in  acinis  per  hepar  innumeris  dis- 
persis venae  portae  hepaticae  extremis  ramulis 

praecipue,  partim  etiam  iis  arteriae  hepaticae, 
secernitur ; quam  bilem  tubuli  biliferi  hauri- 
unt, alii  inter  alios  iterum  iterumque  conjun- 
guntur, majores  majoresque  fiunt,  ac  denique 
ductum  hepaticum  faciunt,  qui  bilem  in  duo- 
denum transmittit. 

Q.  Nonne  bilis  in  vesiculam  fellis  transit  P 

R.  Ita ; si  venti*iculus  et  duodenum  pene 
inania  sint  et  collapsa,  bilis  in  duodenum  mi- 
nus commode  influit,  ideoque  ductum  commu- 
nem choledochum  implet,  et  partim  per  duc- 
tum cysticum  in  vesiculam  fellis  refluit,  eamque 
implet. 

Q.  Cui  usui  vesicula  fellis  inservit  ? 

R.  Bilis  receptaculum  est,  ubi  pars  ejus  te- 
nuior vasis  absorbentibus  aufertur,  et  reliqua 
multo  spissior,  amarior,  acriorque  fit.  Cum 
primum  vero  exitus  facilis  est,  ventriculo  et 
duodeno  cibis  moderate  impletis,  cito  bilis  e 
vesicula  fellis  in  duodenum  propellitur  ad  res 
perficiendas,  quibus  destinata  est. 

Q.  Quibus  viribus  bilis  in  vasis  hepaticis 
propellitur  ? 

R.  Vis  sanguinis  a tergo  bilem,  veri  simile 
est,  in  tubulos  biliferos  minutissimos  impellit, 
qui  attractione  sua  capillari,  motibus  diaphrag- 
matis, hepatis,  arteriae  hepaticae,  et  vi  ipsis 
ductibus  insita  paululum  contrahendi,  bilem 

in  truncos  majores  majoresque,  ubi  frictiones 
vasorum  minores  fiunt,  et  demum  in  ductum 
hepaticum,  propellunt.  Praeterea,  ventricu- 
lus cibis  plenus  multo  altius  surgit,  atque  he- 
par haud  parum  premit;  eoque  fluxum  bilis 
promovet,  cui  jam  quoque  exitus  in  duodenum 
facillimus  est. 

Q.  Quibus  viribus  bilis  e vesicula  fellis  ex- 
pellitur ? 

Ii.  Ventriculus  ciborum  plenus  vesiculam 
fellis  contra  hepar  comprimit ; hoc  et  stimulus 
ex  distentione  oriens  fibras  suas  musculosas  in 
actionem  ferunt,  qua  bilis,  ti’ansitu  in  duode- 
num expedito,  facile  propellitur  in  duodenum 
intestinum. 

Q.  Quibus  rebus  bilis  inservit  ? 

R.  Bilis  in  duodeno  chymo  et  liquore  pan- 
creatico miscetur,  chemicis  variis  compositio- 
nibus, solutionibusque  favet,  generationem 
chyli  promovet,  et  intestinis  stimulum  neces- 
sarium dat,  quo  muneribus  suis  rite  perfun- 
gantur ; vasaque  lactea  chylum  celeriter  absor- 
beant. Bilis  quoque  ex  sanguine  venoso  quae- 
dam vitiata  sive  insincera  secum  aufert,  atque 
e corpore  intestinis  demittit,  eoque  sanguinem 
purgat. 

DE  BILE,  ET  EJUS  CHEMICIS  PRINCIPIIS. 

Q.  Quae  notae  bilem  designant  ? 

R.  Bilis  colore  subviridi  et  subflavo  est,  gra- 
vitatis aqua  majoris,  sapore  amai'o,  odore  pecu- 
liari, colorem  violarum  in  viridem  convertit. 

Q.  Quae  chemica  principia  bili  bubulae  in- 
sunt ? 

R.  Aqua,  Resina,  Picromel,  Materia  flava 
albumini  similis,  Soda,  Phosphas  Sodae,  Mu- 
rias Sodae,  Sulphas  Scdae,  Phosphas  Calcis, 
et  parvulum  Oxidi  Ferri. 

Q.  Quomodo  mihi  Albumen  ostendis? 

R.  Alcohol  bile  mistum  statim  albumen  co- 
agulare facit,  quod  in  liquore  viridi  natat,  et 
colando  separari  potest. 

Q.  Quo  modo  resina  bilis  obtinetur? 

R.  Liquor  viridis,  ex  quo  Albumen  Alco- 
hole  separatum  esset,  vaporatus  resinam  viri- 
dem deponit,  inflammabilem,  in  Alcohole  so- 
lubilem, et  aqua  affusa  praecipitatum ; in  Al- 
calinis  solubilem,  et  Acidis  demissum. 

Q.  Quomodo  picromel  sive  materiam  suavem 
et  subacrem  adipisceris  ? 

R.  Quum  sub-Acetas  Plumbi  bili  additur 
Albumen  ejus  et  resina  cum  Oxido  Plumbi 
conjuncta  cadunt;  liquor  colatus,  et  rivulo 

Gasis  Hydrogenii  Sulphurati  objectus,  exces- 
sum Plumbi  demittit,  quo  separato,  et  vapo- 
ratus picromel  relinquit. 

Q.  Quomodo  Picromel  ex  Acetate  Sodae 
purificandum  est  ? 

R.  Picromel  supra  paratum  solvendo  in 
aqua,  idque  cum  Oxido  Plumbi  praecipitan- 
do Sub-Acetate  Plumbi;  praecipitatum  in  A- 
cido  Acetico  solvendo,  deinde  Oxidum  Plum- 
bi Gase  Hydrogenio  Sulphurato  separando, 
Acidumque  vaporando,  picromel  purum  restat. 

Q.  Quomodo  salina  principia  paramus? 

R.  Bilis  ad  siccitatem  vaporata,  deinde  in 
vase  aperto  calefacta  tumet,  ardet,  fumosque 
copiosos  emittit:  residuum  nigrum  igne  com- 
bustum, ct  aqua  bene  lotum  solutioni  Sodam, 
Muriatem  Sodae,  Phosphatem  Sodae,  Phos- 
phatem  Calcis,  et  Sulphatem  Sodae,  dat,  et 
praeterea  signa  Ferri,  ostendit. 

Q.  Quibus  in  rebus  bilis  humana  a bile  bu- 
bula differt? 

R.  Bilis  humana  sapore  est  amarissimo,  ct 
colore  vario,  modo  viridi,  modo  flavo  ad  fus- 
cum spectante ; cocta  paulisper  turbida  fit,  et 
vaporata  massam  fuscam  relinquit,  quae  com- 
busta salina  principia  eadem,  ac  bilis  bubula, 
praebet.  Acida  omnia  Albumen  et  ejus  Re- 
sinam demittunt.  Acetas  Plumbi  bili  mistus 

eam  in  liquorem  subflavum  mutat ; in  quo  pi- 
cromel  non  detectum  est,  sed  Acetas  Sodae  et 
signa  Materiae  Animalis  se  ostendunt.  Hinc 
bilis  humana  picromelle  caret,  cujus  in  loco 
Materiam  Flavam  insolubilem  habet,  multo 
plus  Albuminis,  plus  quoque  Resinae,  et  sali- 
norum, quam  bilis  bubula,  continet. 

Q.  Enumera  mihi  principia  bilem  humanam 
constituentia  ? 

R.  E partibus  mille  et  centum  continet  a- 


quae  .....  1000.  0 

Materiae  flavae  insolubilis  2 ad  10.  0 

Albuminis  ....  42.  0 

Resinae  . . . . 41.  0 

Sodae  .....  5.  6 


Phosphatis  Sodae,  et  Calcis,  Sulphatis*) 
et  Muriatis  Sodae,  et  Oxidi  Ferri,  sin-  > 4.  5 
gulorum,  . . . J 

Q.  Quae  fundamentum  calculorum  bilis  ja- 
cere videntur  ? 

R.  Bilis  spissata  in  adipoceram  conversa  ple- 
rumque omnibus  calculis  nucleum  dare  vide- 
tur, circa  quem  plus  materiae  paulatim  col- 
ligitur. 

Q.  In  quot  classes  calculi  a bile  orti  divisi 
sunt  ? 

R.  In  quatuor  classes. 

Q.  Enumera  mihi  characteras  primae? 

R.  Classis  prima  calculos  coloris  subalbidi, 
structurae  crystallinae  fulgidae  in  lamellis  vel 
striis  dispositae,  atque  gravitatis  aqua  minoris, 
comprehendit.  Quorum  materia  inter  adipem 
et  ceram  intermedia  videtur,  itaque  adipoccra 
nominatur. 

Q.  Enumera  quoque  characteras  secundae? 

R.  Secunda  calculos  multangulos  coloris  sub- 
fusci,  extrinsecus  e laminis  tenuibus  ad  cen- 
trum vergentibus,  intus  e materia  coagulati 
mellis  simili  compositos,  continet.  Calculi  hu- 
jus classis  ex  adipocera  quoque  et  bile  spissata 
constare  videntur. 

Q.  Tertia  classis  multo  rarior  est,  sed  enu- 
mera ejus  characteras? 

R.  Tertia  calculos  coloris  fusci  atque  bile 
spissatu  compositos  comprehendit. 

Q.  Quibus  rebus  calculi  harum  classium  sol- 
vi possunt  ? 

R.  Potassa  aut  Soda. 

Q.  Classis  quarta  rarissima  est,  quid  vero 
de  hac  notabile  est  ? 

R.  Quarta  calculos  continet  in  Alcalinis, 
Alcoholc,  et  oleo  terebinthinae  frigido  insolu- 

biles,  qui  flammam  non  emittunt,  et  tarde  con- 
sumuntur. 


DE  PANCREATE. 

Q.  Quae  de  situ  atque  figura  pancreatis  no- 
tanda sunt  ? 

It.  Pancreas  in  regione  epigastrica  pone  ven- 
triculum, verum  ante  aortam,  venam  cavam, 
partem  duodeni  transversam,  vasorumque  lie- 
nis, transversim  jacet.  Figura  ejus  plana  est, 
et  fere  digitis  transversis  lata  duobus,  longa- 
que  octo,  et  linguae  caninae  subsimilis.  Pars 
dextra  latior  est,  atque  curvaturae  duodeni  in- 
haeret, ubi  pancreas  minus  sive  caput  demit- 
tit, quod  brevi  spatio  duodenum  sequitur : si- 
nistra angustior  est,  atque  ad  splenem  usque 
tendit.  Pancreas  partibus  posticis  substantia 
cellulari  adhaeret,  atque  peritonaeo  apud  ini- 
tium meso-coli  tegitur. 

Q.  Quae  pancreatis  structura  est  ? 

R.  Pancreas  glandula  est  conglomerata,  at- 
que ex  innumeris  lobulis  minutis  componitur, 
quos  substantia  cellularis  inter  sese  connectit. 
Ex  lobulis  oriuntur  ductus  exigui,  qui  paula- 
tim  aliis  junguntur,  majores  fiunt,  et  tandem 
media  in  parte  pancreatis  ductum  pancreaticum 


180  DE  LIQUORE  PANCREATIS. 

constituunt,  qui  ipse  suo  in  cursu  a parte  si- 
nistra ad  dextram  innumeros  alios  ductus  mi- 
nores excipit,  eonue  major  fit. 

Q.  Quae  de  ductu  pancreatico  in  memoria  te- 
nenda sunt  ? 

Ii.  Ductus  est  tener,  albidus,  atque  semipel- 
lucidus,  et  a fine  pancreatis  sinistro  incipit, 
major  majorque  fit,  media  in  parte  ejus  ad 
dextram  versus  currit,  ubi  ductum  pancreatis 
minoris  praecipuum  excipit,  atque  inter  tuni- 
cas duodeni  oblique  ingreditur,  simulque  cum 
ductu  communi  choledocho  in  duodeno  termi- 
nat. 

Q.  Cuinam  usui  pancreas  inservit  ? 

JR.  Pancreas  glandula  videtur  ad  liquorem 
secernendum  destinata,  quem  ductus  pancrea- 
ticus in  duodenum  infundit. 

Q.  Quae  est  natura  liquoris  pancreatici  ? 

Ji.  Liquor  est  serenus,  aquosus,  insipidus, 
tenuis,  atque  salivae  simillimus. 

Q.  Quibus  viribus  hic  liquor  in  ductibus 
propellitur  ? 

Ii.  Primo  videtur  vis  sanguinis  a tergo  in 
ramulos  ductus  perexiguos  liquorem  impellere, 
motusque  ille  pulsibus  aortae  et  arteriarum, 
pressu  viscerum  incumbentium,  et  vi  fortasse 
insita  ductus  ipsius  non  continuatur  solum,  ve- 
rum etiam  multo  celerior  redditur. 

Q.  Quibus  rebus  liquor  pancreatis  inservit  ? 

R.  Is  tenuis  est  atque,  veri  est  simile,  co- 
piosus, et,  ubi  in  duodenum  influit,  dein  bile 
et  massa  alimentaria  quam  maxime  miscetur, 
quam  massam  facit  multo  tenuiorem,  solutio- 
nemque ejus  promovet,  eodemque  tempore 
concoctioni  atque  chyli  formationi  favere  vide- 
tur. 

Q.  Quae  liquoris  pancreatici  chemica  prin- 
cipia sunt  ? 

R.  Iste  liquor  paratu  difficillimus  est  adeo 
purus  atque  copiosus,  ut  proprietates  ejus  che- 
micae  accurate  explorentur  : experimentis  au- 
tem novissimis  is  principia  salivae  simillima 
habere  repertus  est. 


DE  SPLENE. 

Q.  Ubi  splen  situs  est  ? 

R.  In  hypochondrio  sinistro. 

Q.  Quibus  partibus  adhaeret  ? 

R.  Splen  cum  ventriculo  vasis  brevibus,  cum 
pancreate  vasis  sanguineis  et  omento,  cum  dia- 
phragmate, cum  rene  sinistro,  atque  cum  colo, 
peritonaeo  et  substantia  cellulari,  committitur. 

Q.  Quae  figura  splenis  est  ? 

R.  Figurae  ovalis  est,  et  aliquantulum  pla- 

R 

nae,  costas  vtrsus  convexus,  atque  laevis  ; ver- 
sus ventriculum  paulo  concavus  est,  atque  in- 
aequalis, motus  diaphragmatis  sequitur,  et  plus 
minusve  pro  cibis  in  ventriculum  sumptis  com- 
primitur, eoque  in  magnitudine  varius  est. 

Q.  Quot  tunicas  habet  splen  ? 

R.  Duas,  scilicet  tunicam  peritonaeo  et  alte- 
ram sibi  propriam  a substantia  cellulari  deriva- 
tam ; ambae  autem  inter  se  ita  arcte  adhaerent, 
ut  una  esse  videantur. 

Q.  Quae  textura  splenis  est  ? 

R.  Splen  spongiosus  est,  atque  omnium  vis- 
cerum abdominis  mollissimus,  vasis  refertus, 
atque  colore  purpureo  tinctus.  E congerie  va- 
sorum nervorumque  inter  se  substantia  cellula- 
ri nexorum  constat ; et  haud  raro  ex  quibusdam 
appendicibus  componitur,  quae  substantia  cel- 
lulari etiam  annectuntur,  glandulisque  similli- 
mae videntur. 

Q.  Nonne  est  glandula  ? 

R . Non  videtur  esse  glandula,  quia  ductus 
nunquam  adhuc  inde  exiens  detectus  est. 

Q.  Si  non  glandula  est,  cui  usui  splen  inser- 
vit? 

R.  Usus  ejus  conjecturalis,  et  parum  adhuc 
cognitus;  videtur  tamen  ventriculo  in  officio 
ejus  perfungendo  auxiliari. 

Q.  Quomodo  splen  ventriculi  officium  adju- 
vare possit? 

R.  Arteria  splenica  pro  magnitudine  lienis 
plurimum  sanguinis  ad  eum  versus  vehit,  in 
itinere  ejus  tamen  vasa  brevia  et  gastro-epiplo- 
icam  sinistram  ventriculo,  aliasque  minores 
pancreati  emittit,  deinde  in  splene  terminat. 
Ventriculo  inani  sive  collapso,  sanguis  circui- 
tum ejus  sine  impedimento  per  splenem  tenet ; 
ventriculus  autem  cibis  impletus  surgit,  sple- 
nem costis  comprimit,  eoque  circuitum  ejus 
minuit  et  quodammodo  impedit,  et  eodem  tem- 
pore fluxum  sanguinis  in  vasis  brevibus,  et  gas- 
tro-epiploica  sinistra,  multo  copiosiorem  et  ex- 
peditiorem reddit,  quarum  extremitatibus  suc- 
cus gastricus  multo  copiosior  secernitur. 

Q.  Nonne  splen  ventriculo  idem  officium,  ac 
vesicula  fellis  hepati,  quodammodo  perficit  ? 

R.  Certe,  ut  enim  vesicula  fellis  bilem  in  se 
quasi  receptaculum,  ventriculo  et  duodeno  col- 
lapsis, recipit;  et  his  impletis  illam  expellit  in 
duodenum ; ita  splen  sanguinem  pene  omnem 
facile  per  se  transire  admittit,  ventriculo  inani 
et  collapso,  quod  nunc  parum  sanguinis  in  gas- 
tro-epiploicam  sinistram  et  A^asa  brevia  fluere 
sinit ; contra  autem  ventriculo  cibis  impleto, 
splen  inter  ventriculum  et  costas  multum  pres- 
sus multo  minus  sanguinis  nunc,  quam  antea, 

recipere  potest;  hinc  sanguis  in  gastro-epiploi- 
cam  sinistram  et  vasa  brevia  ventriculi  copiose 
et  libere  fluit,  unde  succus  gastricus  copiosis- 
sime possit  secerni. 


COLLOQUIUM  DECIMUM  TERTIUM. 

DE  CANALI  ALIMENTARIO. 

Q.  Quot  variis  nominibus  canalis  alimenta- 
rius designatur. 

II.  Gula  sive  oesophago,  ventriculo,  intesti- 
no duodeno,  jejuno,  ileo,  capite  caeco  coli,  colo, 
et  recto. 


DE  OESOPHAGO. 

Q.  Dic  mihi  breviter  positum  oesophagi. 

R.  Oesophagus  a pharynge  incipit,  inter  tra- 
cheam atque  vertebras  cervicis  descendit,  cur- 
sumque habet  in  thorace  inter  laminas  medias- 
tini posterioris  juxta  partem  anticam  atque 
dextram  aortae,  circiter  vertebram  thoracis  sep- 

fcimam  sinistrorsum  inclinat,  moxque  diaphrag- 
ma penetrat,  deinde  in  ventriculum  desinit. 

Q.  Quot  tunicas  habet  oesophagus? 

R.  Quatuor,  scilicet,  cellularem , musculosam, 
nerveam , et  intimam  sive  villosam. 

Q.  Dic  mihi,  quae  de  illis  tunicis  notanda 
sint? 

R.  Tunica  cellularis  tubum  partibus  vicinis 
annectit ; musculosa  ex  stratis  fibrarum  duobus 
constat,  quorum  externum  fibras  validas  in  lon- 
gitudine, internum  vero  priore  tenuius  fibras 
transversim  in  orbes  ordinat ; nervea  est  sub- 
stantia cellularis,  quae  musculosam  tunicae  in- 
timae annectit,  atque  folliculos  mucum  secer- 
nentes continet ; intima  tenuis  est,  et  plicas  in 
longitudine  ordinatas  habet,  quae,  bolo  descen- 
dente, explicantur,  facilemque  descensum  ei 
in  ventriculum  dant. 

Q.  Nonne  tunica  intima  muco  oblinitur  i 

R.  Folliculi  inter  tunicam  musculosam  et  in- 
timam siti  mucum  secernunt,  qui  in  faciem  in- 
ternam oesophagi  infunditur,  eamque  humec- 
tat,  atque  lubricat,  descensumque  boli  facilio- 
rem reddit. 

Q.  Cui  usui  oesophagus  inservit? 

R.  Oesophagus  dibos  ab  ore  et  pharynge  ex- 
cipit, tum  fibrae  ejus  musculosae  transversae 
supra  primo  stimulatae  sese  contrahunt,  reli« 

quae,  aliae  post  alias,  in  contractionem  velocis- 
sime cientur,  atque  ope  fibrarum  in  longitu- 
dine dispositarum  cibos,  sine  imperio  volunta- 
tis, in  ventriculum  detrudunt. 


DE  VENTRICULO. 

Q.  Ubi  situs  est  ventriculus  ? 

R In  hypochondrio  sinistro  et  epigastrio  ob- 
lique transversus  sub  diaphragmate  situs  est. 

Q.  Quot  orificia  habet  ? 

7t.  Duo,  cardiam  nimirum  sive  sinistrum,  et 
pylorum  sive  dextrum  orificium. 

Q.  Cujus  formae  est  ventriculus? 

Ii.  Saccus  est  membranaceus  teres  et  curvus 
cornu  similis,  sinistrorsum  major,  magis  autem 
magisque  angustus  dextrorsum  fit. 

Q.  Ubi  sita  sunt  cardia  et  pylorus  ? 

R.  Ubi  oesophagus  vertebris  spinae  opposi- 
tus et  infra  crura  diaphragmatis  in  ventriculo 
desinit,  cardia  nominatur  ; apud  latus  dextrum 
venae  cavae  in  apice  ventriculi  pylorus  situs 
est,  qui  ventriculum  a duodeno  diducit. 

Q.  Quibus  partibus  ventriculus  in  situ  te- 
netur ? 

R.  Oesophago  firmiter  apud  cardiam,  duo- 


EJUSQUE  STRUCTURA. 


187 


deno  laxe  apud  pylorum  inter  quem  et  cardi- 
am  omento  minore  vasisque  sanguineis,  'ad 
splenem  peritonaeo  et  vasis  sanguineis,  ad  ar- 
cum coli  transversum  omento  majore  solute  et 
peritonaeo. 

Q.  Qui  motus  ventriculi  sunt  ? 

Ii.  Curvatura  minor  ventriculi  in  situ  fixa 
est,  dum  curvatura  major  libere  surgit,  ventri- 
culo impleto  ; et,  hoc  inani,  illa  iterum  descen- 
dit; ventriculus  igitur  apud  cardiam  et  pylo- 
rum, ut  cum  cardine,  movet  sursum  deorsum- 
que,  et  omnimodis  sese  contrahere  potest. 

Q.  Quae  ventriculi  structura  est  ? 

R.  Structura  ejus  oesophago  simillima  est, 
atque  ex  tunicis  quatuor  etiam,  sed  multo  for- 
tioribus, componitur.  Quarum  externa  perito- 
naeo formatur,  sub  ea  est  substantia  cellularis, 
quae  interdum  vocatur  tunica  cellulosa  Ruy- 
schiana  : deinde  tunica  musculosa  est,  quae  ex 
stratis  fibrarum  duobus  constat,  fibrae  strati 
externi  ab  oesophago  continuatae  videntur,  at- 
que in  longitudinem  currunt,  fibrae  autem 
strati  interni  prioribus  validiores  transversim 
dispositae  ventriculum  annulis  similes  quasi 
complectuntur  ; tunica  tertia  nervea  vel  potius 
cellularis  est,  quae  vasa  bene  sustinet,  ut  accu- 
rate in  tunicam  internam  ingrediantur : tunica 

intima  plerumque  villosa  nominatur,  quia  villis 
innumeris  referta  est,  in  quibus  ora  vasorum 
tam  secernentium  quam  absorbentium  plurima 
hiant. 

Q.  Nonne  ventriculo  rugae  adsunt  ? 

R.  Tunicae  duae  intimae  in  ventriculo  rugas 
transversas  et  obliquas  innumeras  faciunt,  quae, 
ventriculo  cibis  impleto,  pene  evanescunt;  at- 
tamen vix  adeo  unquam  tenduntur,  ut  vasa  ac 
nervos  in  iis  dispersa  rumpi  vel  laedi  patiantur. 

Q.  Quomodo  pylorus  formatur  ? 

R.  Tunicae  duae  intrinsecus  inter  ventricu- 
lum atque  duodenum  duplices  transversim  pro- 
minent, et,  fibris  musculosis  circularibus  inter 
eas  inclusis,  sphinctera  pylori  constituunt,  qui 
munere  valvulae  perfungitur,  cibosque  crudos 
tardat,  ne  ex  ventriculo  intempestive  demittan- 
tur. 

Q.  Quomodo  formatur  cardia  ? 

R.  Apud  finem  oesophagi  fibrae  musculosae 
ventriculi  variis  modis  dispositae,  et  oblique 
curvae  sphinctera  constituere  videntur ; ab 
anatomicis  autem  creditur  obliquitatem  finis 
oesophagi  munere  valvulae,  ventriculo  imple- 
to, perfungi ; et  sphinctera  non  ibi  constitui. 

Q.  Quae  arteriae  ventriculo  mittuntur  ? 

R.  Gastrica  superior  coeliaca  orta,  gastro- 
epiploica dextra  hepatica,  gastro-epiploica  si- 

nistra  et  vasa  brevia  splenica,  ventriculo  mit- 
tuntur. 

Q.  Qui  nervi  in  ventriculo  distribuuntur  ? 

R.  Rami  paribus  vagis  sive  octavis  praeci- 
pue, alii  quoque  sympatheticis  magnis,  derivati. 

Q.  Habetne  ventriculus  vasa  absorbentia  ? 

R.  E rugis  tunicae  intimae  vasa  innumera 
et  magna  absorbentia  oriuntur,  quae  in  glan- 
dulas exiguas  in  curvaturis  ventriculi  sitas  in- 
grediuntur, deinde  in  ductum  thoracicum  abe- 
unt. 

Q.  Nonne  sunt  glandulae,  inter  tunicam  mus- 
culosam ventriculi  et  villosam,  sitae  ? 

R.  Olim  ibi  glandulas  esse  putatum  est,  re- 
centiores  autem  scrutores  anatomici  non  videre 
illas  potuissent : veri  est  simile  tamen  follicu- 
los mucosos  ibi  existere,  et  pro  glandulis  habi- 
tos esse. 

Q.  Quibus  vasis  succus  gastricus  secernitur, 
si  glandulae  in  ventriculo  non  existant? 

R.  Extremitatibus  minutissimis  arteriarum. 

Q.  Cui  usui  ventriculus  inservit? 

R.  Ventriculus  ab  oesophago  cibos  excipit, 
eosque  per  horas  duas  tresve  continet,  agitat, 
solvit,  mutat,  atque  tandem  in  duodenum  de- 
mittit. 

DE  INTESTINO  DUODENO. 

Q.  Quid  de  situ  duodeni  notari  debet  ? 

R.  Duodenum  a pyloro  initium  capit,  ar- 
cumque prope  cervicem  vesiculae  fellis  et  ante 
vasa  magna  hepatis  atque  renis  dextri  facit,  de- 
inde adversus  partem  renis  inferiorem  currit 
transversim  renem  versus  sinistrum  in  origine 
communi  meso-coli  et  mesenterii  involutum  at- 
cue  in  situ  fixum,  donec  ad  latus  sinistrum  ver- 
tebrae  dorsi  infimae  laxius  fit,  surgit,  nomen- 
que jejunum  accipit. 

Q.  Quae  structura  duodeni  est  ? 

R.  Duodenum  peritonaeo  partim  solummodo 
tegitur,  caeteras  tunicas  easdem,  ac  ventricu- 
lus, habet ; tunica  vero  nervea  atque  villosa 
rugas  majores  ac  in  ventriculo  formant,  quae 
transversim  in  cavo  intestini  dispositae  sunt, 
atque  in  longitudine  variae  partes  circuli  fa- 
ciunt. Villi  quoque  tunicae  internae  multo 
magis  evidentes,  quam  in  ventriculo,  sunt ; at- 
que non  solum  arterias  extremas  et  nervos,  ve- 
rum etiam  ora  vasorum  lacteorum  plurima, 
continent.  Sub  tunica  villosa,  praecipue  prope 
pylorum,  folliculi  sive  glandulae  numerosae 


DE  STRUCTURA  DUODENI.  1 9 1 

perexiguae,  quae  mucum  secernunt  atque  in 
duodenum  ductibus  infundunt,  sitae  sunt. 

Q.  Nonne  valvulae  conniventes  in  duodeno 
existunt  ? 

Ii.  In  medio,  praesertim  vero  versus  finem 
duodeni  sinistrum  rugae  multo  longiores  fiunt, 
atque  in  valvulas  conniventes  gradatim  transe- 
unt. 

Q.  Nonne  duodenum  ductum  choledochum 
communem  et  pancreaticum  recipit? 

R.  Certe,  sub  partem  duodeni  mediam  et 
posteriorem  ductum  communem  choledochum 
atque  ductum  pancreaticum  excipit,  qui  obli- 
que inter  tunicam  musculosam  atque  villosam 
cursum  habent,  demumque  simul  in  duodeno 
hiant. 

Q.  Quid  massam  alimentariam  sive  chymum 
impedit,  ne  in  ductus  illos  influat? 

R.  Ductus  choledochus  communis  ductusque 
pancreaticus  tunicas  duodeni  ita  oblique  pene- 
trant, ut  obliquitas  ipsa  officio  valvulae  perfun- 
gatur, ingressumque  chymi  impediat. 

Q.  Cui  usui  duodenum  inservit  ? 

R.  Duodenum  massam  alimentariam  a ven- 
triculo excipit,  ac,  in  situ  suo  fixum,  introitum 
facilem  ductui  communi  choledocho  atque  duc- 
tui pancreatico  dat ; ut  humores  utriusque  pro- 

prios  in  duodenum  infundant,  quibus  massa 
alimentaria  misceatur.  Duodenum  quoque  ini- 
tium vasis  lacteis  dat. 

DE  JEJUNO. 

Q.  Ubi  situm  est  Jejunum? 

R.  In  parte  superiore  umbilici  regionis  flex- 
us huc  et  illuc  plurimos  facit. 

* * 

Q.  Quo  in  loco  incipit  jejunum  ? 

72.  A fine  duodeni,  ubi  mesenterium  incipit, 
intestinumque  movere  sinit  ad  latus  vertebra- 
rum sinistrum,  initium  est  jejuni. 

Q.  Quot  tunicae  jejuni  sunt  ? 

R.  Quatuor,  scilicet,  peritonaealis,  musculo - 
sa,  nervea  sive  cellularis,  et  villosa. 

Q.  Quid  in  facie  jejuni  interna  dignum  me- 
moria est  ? 

R.  Tunicae  nervea  et  villosa  ampliores  laxi- 
oresque  sunt,  et  duplices  in  intestinum  pen- 
dent, ibique  valvulas  plurimas  connivcntes  for- 
mant ; quae  transversim  dispositae  circulorum 
partes  faciunt,  quorum  fines  adeo  inter  sese 
insinuantur,  ut  alii  aliis  in  spatiis  alternis  suc- 
cedant. 

Q.  Num  multum  chyli  in  jejuno  absorbetur? 

R.  Ibi  sunt  plurimae  et  maximae  valvulae 
connivcntes,  in  quibus  ora  vasorum  lacteorum 

innumera  conspicua,  forma  villorum,  incipi- 
unt, plurimumque  chyli  jam  jam  formati  ab- 
sorbent. 

Q.  Cui  usui  inserviunt  valvulae  conniventes  ? 

it.  Superficiem  intestinorum  internam  mul- 
to ampliorem  reddunt,  quo  extremitates  sive 
initia  vasorum  lacteorum  in  contactum  chyli 
iacilius  veniant.  Valvulae  conniventes  etiam 
massam  alimentariam  in  ejus  descensu  paulu- 
lum tardant  impediuntque,  ut  concoctio  per- 
fectior fiat,  et  lactea  ad  chylum  absorbendum 
satis  temporis  habeant. 


DE  INTESTINO  ILEO. 

Q.  Quae  praecipue  de  ileo  notanda  sunt  ? 

Ii.  Ileum  incipit  ubi  jejunum  desinit,  locus 
vero  parum  accurate  definitur;  ileum  tamen  in 
diametro  minus  et  jejuno  pallidius  est;  valvu- 
las conniventes  pauciores  atque  breviores,  vix- 
que  tandem  conspicuas  habet,  eoque  vasa  lac- 
tea etiam  pauciora;  ad  partem  versus  imam 
tamen  glandulas  numerosas  evidentesque  mu- 
cum secernentes  continet. 

Q.  Qua  in  regione  abdominis  ileum  situm 
est  ? 

R.  Ileum  in  sinus  huc  illuc  vehementer  im- 

plicitura  est,  et  praecipue  in  parte  regionis 
umbilicalis  inferiore,  partim  in  regionibus  hy- 
pogastrica et  iliaca  dextra  atque  sinistra,  par- 
tim etiam  in  foeminis  interdum  in  pelve,  si- 
tum est ; atque  in  caput  caecum  coli  desinit. 

Q.  Quomodo  fit,  ut  nihil  ex  capite  caeco  coli 
in  ileum  redeat? 

B.  Quia  valvula  ibi  posita  est,  quae  forma 
labiorum  res  facile  ex  ileo  in  caput  caecum  coli 
transire  patitur,  viam  autem  claudit,  et  integra 
nihil  exinde  sinit  redire. 

Q.  Quae  est  fabrica  illius  valvulae  coli  sive 
ilei  ? 

R.  Tunicae  ilei  nervea  et  villosa  in  parte 
anteriore  atque  posteriore  in  colon  duplices 
prominent,  sinusque  duos  fibras  musculosas  in- 
cludentes faciunt,  qui  labris  similes,  alius  alii, 
adeo  aptantur,  ut,  quod  ex  intestino  ileo  in 
colon  expellitur,  id  redire  nequeat.  Labra  val- 
vulae in  situ  proprio  retinaculis  sive  fraenis 
Morgagnii  tenentur. 

DE  INTESTINO  COLO. 

Q.  Dic  mihi  breviter  situm  intestini  coli  ? 

B.  Colon,  quod  saepe  intestinum  crassius 
sive  plenius  vocatur,  in  regione  iliaca  dextra 
incipit,  renem  ante  dextrum  ascendit,  contin- 

git,  jecur,  vesiculam  fellis  atque  ventriculum, 
deinde  arcum  magnum  facit  transversum,  sub 
liene  lateri  sinistro  innectitur,  tum  descendit 
ante  renum  sinistrum,  flexuramque  sigmoideam 
format,  et  denique  in  recto  terminat.  Colon 
igitur  in  omni  regione  abdominis,  umbilicali 
excepta,  situm  habet. 

Q.  Quibus  partibus  colon  connectitur  ? 

Tt.  Cum  osse  ilii,  rene  dextro,  jecore,  ven- 
triculo, splene,  rene  sinistro,  atque  osse  sacro, 
peritonaeo  committitur. 

Q.  Quid  de  capite  caeco  coli  intelligis  ? 

R.  Infra  finem  ilei  colon  non  longius  digitis 
tribus  vel  quatuor  transversis  pervium  est, 
itaque  id  plerumque  caput  caecum  coli  nomi- 
natur. 

Q.  Qua  in  parte  appendix  vermiformis  est? 

R.  Pendet  ab  ima  parte  coli,  etiamsi  partim 
pervia  sit,  materiam  tamen  faeculentam  nun- 
quam excipere  videtur,  quia  in  caecum  oblique 
patescit. 

Q.  Quid  de  ligamentis  coli  intelligis  ? 

R.  Fibrae  externi  strati  musculosae  per  to« 
tam  coli  longitudinem  dispositae  in  fasciculos 
tres  colliguntur,  qui  utpote  breviores,  partes 
caeteras  corrugant,  atque  ligamenta  vulgo  coli 
vocantur. 

Q.  Nura  valvulae  conni ventes  in  colo  sunt  ? 

R.  Non,  sed  inter  ligamenta  intervallis  bre- 
vibus septa  transversa  valvulis  conniventibus 
subsimilia  interponuntur,  quae  cellulas  coli  con- 
stituunt, massamque  alimentariam  in  transitu 
paululum  impediunt. 

Q.  An  septa  transversa  in  recto  intestino 
sunt,  necne  ? 

R.  Non,  in  recto  enim  fibrae  musculosae 
aequaliter  disponuntur,  atque  in  imo  sphinc- 
tera  internum  formant,  cellulae  igitur  ibi  de- 
sunt ; rugae  autem  abundant. 

Q.  Nonne  sunt  villi  et  glandulae  mucosae  in 
colo  ? 

R.  Ita ; villi  innumeri  breves,  et  glandulae 
haud  paucae  perexiguae  mucum  secernentes 
passim  collocatae,  in  colo  sunt;  et  in  recto 
praecipue  prope  anum  valde  numerosae  viden- 
tur. 

Q.  Ubi  sitae  sunt  appendiculae  adiposae  ? 

R.  A parte  externa  coli  in  cavitate  abdomi- 
nis pendent. 

Q.  Cui  usui  sunt  ? 

R.  Appendiculae  adiposae  humorem  oleosum 
exudare  videntur,  quo  superficies  externa  in- 
testini crassioris  lubrica  fit,  eoque  alia  intesti- 
na tenuiora  actionibus  suis  sine  impedimento 
perfunguntur. 

Q.  Quis  usus  coli  est? 

R.  Colon  massam  alimentariam  pro  tempore 
multo  longiore,  ac  intestina  tenuiora,  tardat 
detinetque  ; quo  processum  concoctionis  atque 
digestionis  ultimum  perficiat,  spatiumque  det 
amplum  vasis  absorbentibus  ad  partem  chyli 
reliquam,  si  ibi  adsit,  hauriendam.  Ibi  quoque 
res  corruptae  et  noxiae,  verisimile  est,  ex  san- 
guine vasis  exhalantibus  excernuntur  ; cui  re- 
mora  in  colo  haud  parum  favet. 

Q.  Enumera  mihi  breviter  partes  canalis  ali- 
mentarii diversas. 

R.  Oesophagum,  ventriculum,  duodenum, 
jejunum,  ileum,  colon  et  rectum. 

Q.  Quae  actiones  in  oesophago  fiunt  ? 

R.  In  oesophago  fibrae  in  circulis  dispositae 
aliae  aliisi  n sese  contrahendo  superveniunt, 
dum  fibrae  n longitudine  ordinatae  bolo  sti- 
mulatae sese  etiam  contrahunt  eo  in  loco,  ubi 
bolus  est,  eumque  quodammodo  deorsum  vel- 
lunt, et  tandem  in  ventriculum  ferunt. 

Q.  Quae  actiones  quoque  in  ventriculo  fiunt? 

R.  In  ventriculo  fibrae  musculosae  validis- 
simae sunt ; aliae  diametrum,  aliae  vero  longi- 
tudinem ejus  contrahunt.  Ventriculus  igitur, 
cibis  receptis  stimulatus,  suorum  motibus  mus- 
culorum vehementer  agitatus,  succum  gastri- 
cum copiose  secernit,  quo  cibi  solvantur,  atque 

in  chymum  convertantur,  quem  per  pylorum 
propellit. 

Q.  Quid  fit  in  duodeno? 

R.  In  duodeno  fibrae  musculosae  multo  in- 
firmiores sunt,  satis  validae  tamen,  ut  sese  con- 
trahant et  chymum  transmittant ; hic  quoque 
chymus  bilem  et  liquorem  pancreaticum  acci- 
pit. 

Q.  Quae  actiones  in  jejuno  et  ileo  perficiun- 
tur ? 

R.  In  jejuno  et  ileo  fibrae  musculosae  adhuc 
infirmiores  et  tenuiores  sunt,  quas  sinus  sive 
flexus  intestinorum,  et  longitudo  mesenterii 
haud  parum  adjuvant  in  facile  muneribus  suis 
fungendo  : et  praeterea,  plurimum  chyli  vasis 
lacteis  ibi  absorbetur. 

Q.  Quid  in  colo  fit  ? 

R.  In  intestino  colo  fibrae  musculosae  ite- 
rum multo  validiores  fiunt,  ut  massam  materiae 
faeculentae  crassiorem  gravioremque  in  rectum 
transmittendo  habiles  sint. 

Q.  Quid  in  intestino  recto  fit  ? 

R.  Intestinum  rectum  receptaculum  est,  in 
quod  faeces  transeunt  atque  pro  tempore  rema- 
nent, donec  massa  earum  sphinctera  stimulat, 
cogitque  sibi  exitum  dare. 

Q*  Quae  actio  totius  canalis  est  intestino- 
rum ? 

II.  Contractione  fibrarum  musculosarum  de 
more  circulorum,  et  relaxatione  earum  vicissim 
in  longitudinem  dispositarum,  intestina  tenuia 
potissimum,  atque  crassa  etiam,  motibus  per- 
petuis agitantur,  qui  vermium  motibus  similes 
vulgo  peristaltici  appellantur,  quibus,  quod 
contineant,  id  modo  tardius  modo  celerius  pro- 
pellunt. 


DE  CONCOCTIONE  ALIMENTORUM. 

Q.  Quid  fit,  priusquam  cibi  in  ventriculum 
demittantur  ? 

R.  Cibum  labiis  prehendimus,  in  ore  lingua 
volvimus,  dentibus  subigimus,  saliva  copiosa 
atque  muco  mistum  in  massam  mollem  humi- 
damque  redigimus,  quam  retractione  linguae 
pharyngi  tradimus,  ut  ejus  contractione  in  oe- 
sophagum, deinde  in  ventriculum  descendat : 
in  descendendo  cibus  muco  pharyngis  et  oeso- 
phagi miscetur. 

Q.  Quae  theoriae  concoctionis  praecipuae 

sunt  ? i! 

R.  Concoctionem  in  ventriculi  fieri  calore, 
agitatione  et  tritura,  fermentatione,  et  demum 
succo  ventriculi  proprio,  putatum  est. 

Q.  Quid  dicis  de  calore  concoctionem  effici- 
ente ? 

R.  Calor  corporis  certe  plurimum  facit  ad 
ventriculum  in  tali  conditione,  qualem  decet, 
tenendum,  ut  functiones  suas  rite  et  naturaliter 
perficiat : frigida  enim  nimia  in  ventriculum 
demissa  concoctionem  minuunt,  tardant,  vel 
impediunt.  Calor  autem  nequaquam  per  se 
cibos  in  ventriculo  concoquere  potest,  nihilo- 
minus processum  haud  parum  adjuvat. 

Q.  Quid  dicis  de  agitatione  et  tritura  in  con- 
coctionem gerendo  ? 

R.  Agitatio  certe  necessaria  est,  ut  cibi  et 
potus  inter  se  bene  misceantur;  nunquam  vero, 
auxilio  etiam  triturandi,  concoctionem  efficere 
potuerit. 

Q.  Quid  de fermentaticne  in  ventriculo  dicis? 

R.  Alimenta  in  ventriculum  demissa  brevi 
tempor  calorem  eundem,  ac  corpori  est,  ac- 
quirunt, et  ibi  modo  peculiari  et  adhuc  pariim 
cognito  mutationem  subeunt,  et  si  tempore  ido- 
neo diutius  jacent,  tum  fermentescunt. 

Q.  Quomodo  mihi  probare  potes  fermenta- 
tionem  fieri  in  ventriculo  ? 

R.  Quia  idem  calor,  quem  intra  corpus  ali- 
menta recipiunt,  ea  fermentescere  extra  corpus 
faceret : et  praeterea,  dolor  vel  molestia  ven- 

triculi,  ructus  et  interdum  vomitus  materiae 
acidae  male  concoquentium,  et  experimenta  de 
industria  nuper  instituta  quoque,  alimenta  in 
ventriculo  hominis  sani  fere  aliquantulum  aces- 
cere et  fermentescere  ostendunt. 

Q.  Quid  de  succo  gastrico  in  concoctionem 
perficiendo  observandum  est  ? 

R.  Succus  gastricus  ventriculo  ipsi  proprius 
extremis  arteriis  ventriculi  secretus  cibos  diluit, 
solvit,  chemicis  mutationibus,  verisimile  est, 
favet,  fermentationem  nimiam  compescit,  atque 
in  pulpam  tenuem  nempe  chymum  redigit,  qui 
per  pylorum  transit. 

Q.  Nonne  calor,  agitatio  et  tritura,  et  fer- 
mentatio  aeque,  ac  succus  gastricus,  concoctio- 
nem ciborum  festinant  promoventque  ? 

R.  Calor  plurimum,  agitatio  multum,  fer- 
mentatio  vix  aliquid,  facit,  succus  gastricus  ve- 
ro primum  instrumentum  est  ad  concoctionem 
ciborum  festinandum  atque  promovendum. 

Q.  An  succus  gastricus  exhalantibus  ventri- 
culi semper  secernitur  ? 

R.  Ventriculus  cibis  completus  et  stimulatus 
in  actiones  fortes  cietur,  et  tum  succum  gastri- 
cum copiosissime  secernit ; cum  vero  inanior, 
cibis  paulatim  concoctis,  minus  minusque,  et 
tandem  inanis  vix  aliquid  succi  illius  secernit: 
quo  plenior  igitur  certos  intra  fines  ventriculus 

est,  eo  copiosior  succus  gastricus  secernitur,  et 
vice  versa. 

Q.  Quid  concoctioni  duodenum  attribuit? 

K.  Duodenum  cibos  partim  concoctos  sive 
chymum  a ventriculo  accipit,  mucum,  bilem, 
et  liquorem  pancreaticum  illi  permisceri  sup- 
peditat, quibus  omnibus  permistis  mutationes 
novae  chemicae,  aliae  post  alias,  accidunt ; un- 
de humorem  nutrientem  sive  chylum  generent. 

Q.  An  jejunum  et  ileum  aliquid  concoctioni 
conferunt  ? 

Ii.  Jejunum  et  ileum  spatium  amplum  prae- 
bent, quo  principia  ehemica  massae  alimenta- 
riae sese  afficiant,  compositiones  novas,  et  de- 
compositiones  subeant,  quibus  plus  plusque 
chyli  conficiatur ; ideoque  concoctio  perfectior 
fit. 

Q.  Num  intestinum  colon  concoctioni  aliquid 
contribuit  ? 

Ii.  Colon  quidem  multo  minus  concoctioni, 
quam  intestina  tenuia,  facit,  massam  vero  ali- 
mentariam diu  retinet,  quo  ope  fermentationis 
sibi  peculiaris  omne  nutriens  in  chylum  con- 
vertatur, et  tandem  inutile  stercus  ad  anum 
versus  paulatim  submoveatur,  ut  idoneo  tem- 
pore excernatur. 

Q.  An  concoctio  igitur  fit  ab  oesophago  ad 
anum  usque  ? 

7?.  Concoctio  praecipue  in  ventriculo  ipso, 
parti m etiam  in  duodeno,  jejuno,  et  ileo,  et 
paitim,  multo  parcius  vero,  in  intestino  colo, 
efficitur. 


DE  SUCCO  GASTRICO. 

Q.  Quid  de  natura  succi  gastrici  generaliter 
dicis  ? 

R.  Difficultas  succum  gastricum  colligendi 
purum  naturam  ejus  adhuc  in  tenebris  tenuit; 
multum  variare  et  in  eodem  homine,  et  in  di- 
versis, verisimile  est.  A quibusdam  putatum  est 
acidum  ; ab  aliis  rem  alcalinam  esse  ; Spallanza- 
nio  tamen,  cujus  experimenta  erant  numerosa, 
neque  acidus  neque  alcalinus  videbatur. 

Q.  Quae  proprietates  illi  attribuuntur  ? 

R.  Ille  sese  cibis  in  ventriculo  conjungit,  eos 
tenuiores  reddit,  et  brevi  tempore  ope  caloris 
et  agitationis  solvit,  et  fermentationem  compes- 
cit vel  prohibet. 

Q.  Quomodo  fermentationem  prohibet  ? 

R.  Panim  adhuc  de  fermentatione  canalis 
intestinorum  peculiari  cognitum  est ; satis  tem- 
poris tamen,  ventriculo  sano,  deesse  videtur  ad 
cibos  fermentandos  ; et  porro,  natura  acida 
succi  gastrici  ei  quodammodo  obstat. 

Q.  Si  cibi  in  ventriculo  justo  diutius  jacent, 
nonne  in  fermentationem  abeunt  ? 

R.  Cum  vires  ventriculi  debiles  sunt,  vel 
cum  nimium  ciborum  pro  viribus  ejus  recep- 
tum erat,  solutio  et  concoctio  ciborum  tarda 
sunt,  et  fermentatio  celeri  pede  ingravescit. 

Q.  Quid  acidum  experimentis  recentibus  in 
succo  gastrico  detectum  est  ? 

R.  Acidum  phosphoricum. 

Q.  Nonne  hoc  acidum  in  ventriculo  etiam 
debili  fermentationi  obstaret  ? 

R.  Fortasse,  sed  ventriculo  gravato  difficilli- 
mum est  dictu  an  succi  gastrici  defectus  sit, 
vel  onus  ciborum  nimium  viribus  ventriculi 
concoqui ; interim  vero  remora  ciborum  et  calor 
major  ventriculi  fermentationi  favent,  quae  ip- 
sa praesertim  nimia  concoctioni  obstat;  et  plu- 
rimum acidum  vix,  vel  ne  vix  quidem,  concoc- 
tionem salutarem  restitueret. 


DE  CHYLO. 

Q.  Quae  natura  est  chyli  ? 

R.  Humor  blandus,  albidus,  lacti  similis  est, 
et  brevi  tempore  cum  steterit  aeri  expositus  in 
serum,  et  globulos,  separat,  qui  cremorem  Jac- 
tis similant. 

Q.  Quae  chemica  principia  chylus  conti- 
net ? 

R.  Albumen,  materiam  Fibrinae  haud  absi- 
milem, Materiam  adiposam,  Muriatem  Potas- 
sae,  Pro-Phosphatem  Ferri,  continet : cum  re- 
siduum post  distillationem  comburitur,  Muri- 
atem Sodae,  Carbonatem  Sodae,  Phosphatem 
Calcis,  et  vestigium  Oxidi  Ferri  praebet.  Ana- 
lysis  ejus  autem  adhuc  manca  et  imperfecta 
est,  quia  chylum  purum  in  quantitate  idonea 
ad  experimenta  instituenda  colligere  difficilli- 
mum est. 

Q.  An  chylus  est  pars  tenuior  chymi,  vel 
materia  nova  et  diversa  ? 

R.  Nova  materia  videtur  esse. 

Q.  Quomodo  id  mihi  probas  ? 

R.  Quia  chylus  neque  in  colore  neque  pro- 
prietatibus chemicis  similat  chymum,  ex  quo 
scilicet  efficitur  mutationibus  chemicis  adhuc, 
fatendum  est,  parum  cognitis. 

Q.  Chylusne  bonus  et  perfectus  in  intestinis 
formatur  ? 

R.  In  intestinis  certe  conficitur  chylus,  qui 
per  glandulas  mesentericas  transeundo  albidior 
albidiorque,  et,  verisimile  est,  purior  evadere 
videtur.  In  pulmonibus  autem  processus  chyli- 
ficationis,  ut  censetur,  perfectus  redditur. 

x 

DE  VASIS  ABSORBENTIBUS. 

Q.  Quae  de  fabrica  vasorum  absorbentium 
observas  ? 

R.  Vasa  absorbentia  tunicas  habent  tenues, 
pellucidas,  sed  validas ; quae  non  separari  pos- 
sunt ; ob  vim  tamen  contrahendi  et  resiliendi 
tunica  musculosa  iis  imputata  est : e tunica  in- 
terna valvulae  semilunares  innumerae  enascun- 
tur, quae  intervallis  non  magnis,  binae  simul 
positae,  lympham  ad  extremitates  refluere  non 
patiuntur. 

Q.  Ubi  origines  ducunt  ? 

R.  Vasa  absorbentia  a summa  cute,  cavis 
omnibus  corporis,  cum  superficie  tum  substan- 
tivi membrorum,  viscerumque  diversorum,  per 
ora  patula  origines  ducunt. 

Q.  Nonne  desunt  quibusdam  in  locis  ? 

R.  In  cerebro  quidem,  cerebello,  placenta 
ejusque  membranis,  nondum  detecta  sunt;  ve- 
risimile tamen  est  ibi  quoque  existere. 

Q.  Ubi  plerumque  absorbentia  cursum  diri- 
gunt ? 

R.  Alia  inter  cutem  et  musculos  frequentia 
currunt,  alia  profunda  arterias  sequuntur. 

I 

Q.  Nonne  in  cursu  per  glandulas  transeunt? 

R.  In  viis  eorum  glandulae  innumerae  con- 
globatae sunt  positae,  per  quas  transeunt. 

Q.  Cui  usui  illae  glandulae  inservire  viden- 
tur ? 

R.  Usus  earum  parum  cognitus  est,  veri  ta- 
men simile  est,  introitum  rerum  noxiarum,  si- 
cuti,  veneni,  materiae  putridae,  tardare,  et 
quodammodo  pro  tempore  impedire,  quo  mi- 
nus facile  in  massam  sanguinis  inveherentur. 

Q.  Quomodo  vasa  absorbentia  plerumque  di- 
viduntur ? 

R.  Fere  in  vasa  lactea,  in  lymphatica,  et  in 
ductum  thoracicum. 

Q.  Ubi  corporis  vasa  lactea  origines  ducunt? 

R.  A duodeno,  praecipue  a jejuno,  et  partim 
ab  ileo. 

Q.  Ubi  corporis  lymphatica  oriuntur? 

R.  Ab  omnibus  caeteris  partibus  corporis 
origines  ducunt. 

Q.  Ubi  ductus  thoracicus  situm  habet  ? 

R.  Ductus  ille  et  chylum  a lacteis,  et  lym. 
pham  ab  omnibus  fere  lymphaticis  accipit,  cur- 
sumque tenet  sursum  super  vertebras  ad  junc- 
tionem venae  subclaviae  sinistrae  et  jugularis, 
ubi  terminat. 

DE  VASIS  LACTEIS. 

Q.  Explica  mihi  ortum  vasorum  lacteorum? 

R.  Vasa  lactea  ab  interna  superficie  intesti- 
norum initia  capiunt,  jejuni  intestini  majora  ac 
in  numero  plura,  quam  ilei  sunt.  Quorum  sin- 
gula tubulis  capillaribus  forma  radiorum  ex 
singulis  villis  oriuntur,  per  tunicas  intestini 
oblique  transeunt,  alia  cum  aliis  conjuncta 
plexus  formant  plurimos,  qui  inter  laminas 
mesenterii  includuntur. 

Q.  Per  qucis  glandulas  transeunt  lactea  ? 

R.  Lactea,  postquam  a principiis  suis  circi- 
ter duos  tresve  digitos  transversos  abscesse- 
runt, in  glandulas  mesentericas  magnitudine 
diversas,  inter  laminas  mesenterii  in  adipe  sitas, 
ingrediuntur,  ex  aliis  in  alias  iterum  iterum- 
que  transeunt,  quibus  chylus  fortasse  magis 
magisque  purus  redditur. 

Q.  Quo  laciea  cursum  dirigunt  ? 

R.  Vasa  lactea  duodeni,  jejuni,  et  ilei,  post 
innumeras  conjunctiones,  quibus  majora  majo- 
raque  fiunt,  tandem  duos  tresve  truncos  faciunt, 
qui  arteriam  mesentericam  superiorem  sequun- 
tur, atque  ad  dextrum  latus  aortae  apud  verte- 
bram lumborum  tertiam  conjuncti  initium  duc- 

tus  thoracici  faciunt,  qui  ibi  multum  dilatus 
receptaculum  chyli  nominatur. 

Q.  Nonne  lactea  ex  intestino  colo  oriuntur? 
E.  Lactea  ex  colo  vix  oriuntur  ; absorben- 
tia sive  lymphatica  autem  plurima,  quae  per 
glandulas  in  meso-colo  sitas  transeunt,  in  cursu 
suo  conjunctiones  complures  efficiunt,  demum- 
que  in  principium  ductus  thoracici  desinunt. 


DE  VASIS  LYMPHATICIS. 

Q.  Lymphatica,  ut  jam  dictum  est,  ex  omni- 
bus corporis  partibus,  praeter  intestina  tenuia, 
oriuntur ; quomodo  convenienter  dividi  pos- 
sunt ? 

R.  In  vasa  lymphatica  summae  cutis,  et  in 
profunda. 

Q.  Quo  ex  loco  pedis  lymphatica  summa 
oriuntur? 

R.  Plurima  ex  parte  superiore  pedis,  ex 
planta  etiam  passim  dispersa  oriuntur,  pone 
malleolum  internum  et  externum  quoque  col- 
liguntur, multa  alia  vaga  recipiunt,  truncosque 
majores  majoresque  constituunt,  qui  incertis 
itineribus  surgunt,  et  in  glandulas  poplitaeas 
ingrediuntur. 

Q.  Quo  postea  cursum  dirigunt  ? 

R.  Ex  poplite  et  latere  genu  interno  trunci 
quidam  nunc  plures  nunc  pauciores,  venam 
saphaenam  comitantes,  alia  vasa  in  ascensu 
recipientes,  et  plexum  in  parte  femoris  interna 
et  anteriore  facientes,  ad  glandulas  inguinales 
usque  ascendunt. 

Q.  Nonne  alia  lymphatica  glandulas  ingui- 
nales ingrediuntur  ? 

R.  Lymphatica  summa  penis  et  genitalium 
foeminarum,  et  saepe  profunda  quoque,  illas 
glandulas  intrant,  et  huc  virus  venereum,  cum 
incaute  receptum  erat,  invehunt,  quod  eas,  ut 
inflamment,  tumescant,  atque  magnopere  dole- 
ant,  facit. 

Q.  An  omnia  lymphatica  penis  et  genita- 
lium foeminarum  per  glandulas  inguinales 
transeunt  ? 

R.  Interdum,  sed  raro,  in  glandulas  iliacas 
directe  transeunt,  et  ea  ratio  est,  cur  aliquando 
virus  venereum  recipiatur,  et  in  corpus,  ho- 
mine inscio,  inferatur  sine  tumoribus  glandu- 
larum inguinalium. 

Q.  An  lymphatica  ab  aliis  partibus  per  illas 
glandulas  inguinales  transeunt? 

R.  Lymphatica  summa  a parte  abdominis 
inferiore,  et  pelvis  etiam  in  eas  intrant. 

Q.  Quid  de  lymphaticis  profundis  extremi- 
tatum inferiorum  notari  debet  i 

R.  Lymphatica  venis  similia  arterias  profun- 
das bina,  unum  scilicet  in  utroque  latere  sicu- 
ti  satellites,  comitantur,  et  in  ascensu  per  glan- 
dulas poplitaeas  et  inguinales  transeunt,  et  cum 
lymphaticis  sub  cute  commercium  liberrimum 
habent. 

Q.  Quo  transeunt  lymphatica  post  exitum  e 
glandulis  inguinalibus? 

R.  Vasa  lymphatica  tum,  vulgo  efferentia 
dicta,  in  abdomen  transeunt  sub  ligamento 
Poupartii  simul  cum  arteria  iliaca,  circa  quam 
glandulae  iliacae  sitae  sunt,  in  quas  ingrediun- 
tur. Inde  in  glandulas  lumbares  super  junc- 
tionem iliacarum  communium  arteriarum  una 
cum  aliis  lymphaticis  e pelve  veniunt,  ibique 
etiam  lymphatica  partium  inferiorum  et  lactea 
inter  se  conjunguntur,  initiumque  ductus  tho- 
racici, vulgo  receptaculum  chyli  appellatum, 
constituunt. 

Q.  Quo  tendunt  lymphatica  genitalium  foe- 
minarum  ? 

R.  Praecipue  in  glandulas  inguinales,  partim 
simul  cum  ligamento  rotundo  uteri  per  annu- 
lum  externi  obliqui  musculi  in  abdomen  ine- 
unt, et  vel  in  glandulis  iliacis  vel  lumbaribus 
terminant. 

Q.  Quo  currunt  lymphatica  uteri? 

R.  Plurima  eorum  vasa  sanguinea  Hypogas- 

trica  comitantur,  forma  plexus  descendunt,  et 
in  glandulas  apud  latera  vaginae  sitas,  deinde 
in  iliacas,  ineunt : caetera  lymphatica  uteri  va- 
sa sanguinea  spermatica  sequuntur,  et  in  glan- 
dulas  lumbares  desinunt. 

Q.  Quo  lymphatica  vesicae  cursum  dirigunt? 

R.  Vasa  sanguinea  ejus  sequuntur,  per  glan- 
dulas quasdam  exiguas  in  lateribus  ejus  sitas, 
deinde  in  glandulis,  quae  vasa  sanguinea  iliaca 
interna  circundant,  terminant. 


DE  DUCTU  THORACICO. 

Q.  Quibus  ex  vasis  ductus  thoracicus  fit  ? 

R.  Ductus  thoracicus  conjunctione  vasorum 
lacteorum  atque  lymphaticorum  ex  partibus  in- 
ferioribus apud  vertebram  lumborum  tertiam 
constitutus,  mox  pone  aortam  a sinistro  ad  la- 
tus ejus  dextrum  oblique  transit. 

Q.  Quid  de  receptaculo  chyli  intelligis  ? 

R.  Ductus  in  parte  sua  inferiore  apud  ver- 
tebram lumborum  primam  multo  amplior  est, 
et  sacculo  ovato  subsimilis,  cui  nomen  recepta- 
culum chyli  impositum  est. 

Q.  Quem  cursum  tenet  ductus  thoracicus  ? 

R.  E receptaculo  chyli  pone  crus  diaphrag- 
matis dextrum,  deinde  in  thoracem  inter  crura 

diaphragmatis  ascendit,  cursumque  habet  flexu- 
osum nunc  simplex,  nunc  divisus,  inter  aortam 
atque  venam  azygon  in  mediastino  posteriore  ; 
tum  apud  vertebram  dorsi  tertiam  vel  quartam 
pone  oesophagum  arcumque  aortae  sinistror- 
sum oblique  tendit,  ad  vertebram  cervicis  sex- 
tam usque  ascendit,  tum  arcum  facit  antror- 
sum,  ubi  vasa  lymphatica  partium  superiorum 
lateris  sinistri  accipit,  paululum  descendit,  at- 
que in  vena  subclavia  sinistra,  ubi  vena  jugu- 
laris interna  influit,  terminat. 

Q.  Quae  est  fabrica  ductus  thoracici  ? 

R.  Fabrica  ejus  membranacea  est,  vi  resili- 
endi magna  praedita,  et  plurimis  valvulis  se- 
milunaribus binis  simul  positis  instructa,  quae 
descensum  fluidae,  quam  ductus  contineat, 
prohibent. 

Q.  Ductusne  thoracicus  vasa  lymphatica  ab- 
dominis et  thoracis  in  ascensu  suo  recipit  ? 

R.  Ductus  thoracicus  prope  receptaculum 
chyli  lymphatica  renum  et  capsularum  renali- 
um, lienis,  pancreatis,  ventriculi,  et  pleraque 
hepatis,  recipit ; in  thorace  lymphatica  spatio- 
rum inter  costas,  pleraque  pulmonum,  cordis, 
pericardii,  et  oesophagi,  recipit. 

Q.  Quo  tendunt  alia  lymphatica,  quae  non 
in  ductu  thoracico  terminant  ? 

jR.  Lymphatica  quaedam  pulmonis  dextri, 
et  cordis  iterum  iterumque  conjunguntur,  trun- 
cumque formant,  qui  huc  et  illuc  volutus  super 
partem  anteriorem  venae  cavae  descendentis 
ascendit,  sese  trunco  lymphatico  extremitatis 
dextrae  jungit,  et  in  venam  subclaviam  dex- 
tram desinit. 


DE  VASIS  LYMPHATICIS  EXTREMITATIS 
SUPERIORIS. 

Q.  Quid  de  lymphaticis  extremitatis  superi* 
oris  generaliter  observas  ? 

It.  Vasa  lymphatica  superioris  similia  sunt 
illis  inferioris  extremitatis ; in  ordines  duos, 
scilicet,  summa  et  profunda  lymphatica  fere 
diducuntur. 

Q.  Quem  cursum  summa  plerumque  tenent? 

R.  Inter  integumenta  ipsa,  et  etiam  inter 
haec  et  musculos  frequentia  lymphatica  disper- 
guntur, plexusque  et  in  aspectu  thcuali  sive  vo- 
lae, ct  in  aspectu  quoque  anconali  constituunt, 
ascendunt  venas  basilicam  et  cephalicam  co- 
mitantia, atque  in  glandulis  axillae  finiunt. 

Q.  Num  profunda  arterias  comitantur? 

R.  Utramque  arteriam  profundam  bina  lym- 
phatica, sicuti  satellites,  aut  interdum  tria,  fere 
comitantur. 

Q.  Quo  tendunt  ? 

R.  In  glandulas  axillae. 

Q.  An  summa  et  profunda  inter  sese  com- 
municant ? 

R.  Conjunctiones  plurimae  non  solum  inter 
summa  ipsa,  verum  etiam  inter  summa  et  pro- 
funda lymphatica  fiunt. 

Q.  Nonne  alia  lymphatica  in  glandulas  axil- 
lae desinunt  ? 

R.  Ita ; lymphatica,  a mamma,  latere  tho- 
racis, summo  humero,  integumentis  et  muscu- 
lis scapulae,  et  integumentis  quoque  partis 
posterioris  thoracis  venientia  in  illis  glandulis 
finiunt. 

Q.  Quo  currunt  lymphatica  post  exitum  eo- 
rum e glandulis  axillae  ? 

R.  E glandulis  exeunt  rami  quidam  magni, 
qui  in  truncum  sub  clavicula  currunt,  qui 
truncus  in  latere  dextro  se  trunco  alii  a pul- 
mone dextro  ascendenti  jungit,  dein  trun- 
cum recipit  a capite  et  collo  descendentem,  et 
tum  duclus  Stenonis,  interdum  appellatus,  for- 
matur, qui  in  venam  subclaviam  apud  juncti- 
onem venae  jugularis  fere  ingreditur;  truncus 
simili  modo  constitutus  latere  sinistro  in  duc- 

tum  thoracicum  prope  terminationem  ejus  in- 
trat. 


DE  VASIS  LYMPHATICIS  CAPITIS. 

Q.  Quem  cursum  lymphatica  capitis  teneant? 

R.  Lymphatica  capitis  cursum  eundem,  ac 
arteriae  et  venae,  tenent ; inter  sese  iterum  ite- 
rumque  conjunguntur,  et  simul  cum  venis  ju- 
gularibus  externis  et  internis  descendunt,  cir- 
cum quas,  et  circum  arteriam  carotidem  quo- 
que plexum  constituunt,  deinde  per  glandulas 
concatenatas  colli,  ut  vulgo  dicuntur,  transe- 
unt, et  prope  summum  thoracem  in  truncum 
unum  fere  colliguntur,  qui  in  latere  sinistro 
corporis  in  ductum  thoracicum  vel  in  truncum 
lymphaticorum  extremitatis  sinistrae  intrat ; in 
dextro  autem  in  truncum  lymphaticis  pulmo- 
nis dextri,  brachii  dextri,  caeterarumque  parti- 
um ejusdem  lateris,  constitutum  desinit. 

Q.  Nonne  valvula  apud  finem  ductus  thora- 
cici, et  alterius  ductus  quoque  lateris  dextri 
ponitur  ? 

R.  Valvula  apud  fines  eorum  ductuum  posi- 
ta adeo  construitur,  ut  chylum  et  lympham  fa- 
cillime effluere  patiatur ; sanguinem  vero  in 
ductus  intrare  prohibeat. 


LYMPHATICIS  CAPITIS.  2 1 7 

Q.  An  omnis  lympha  et  chylus  in  massam 
sanguinis  tandem  vehuntur  ? 

R.  Ita ; totus  chylus,  et  pleraque  lympha 
in  venas  subclavias  infunduntur  ; perpauca 
lymphatica  etiam  in  vena  cava  terminant. 

Q.  Quibus  viribus  vasa  lactea  chylum  absor- 
bent, transmittuntque  ? 

R.  Attractione  capillari,  ut  vulgo  putatur, 
sed  potius  attractione  viventibus  peculiari  ab- 
sorbetur chylus,  deinde  vi  in  vasis  insita  se 
paululum  contrahendi  intra  valvulas  fertur, 
tum  motibus  viscerum  ipsorum,  pulsibus  arte- 
riarum vicinarum,  atque  vi  a tergo,  per  glan- 
dulas mesentericas  propellitur  in  receptaculum 
chyli. 

Q.  Num  iisdem  viribus  lympha  sorbetur  et 
transmittitur  in  caeteris  partibus? 

R.  Lympha  in  omnibus  caeteris  partibus 
corporis  extremitatibus  vasorum  absorbentium 
patulis  capillaribus'  attractione  animantibus 
peculiari  agentium  sorbetur,  atque  vi  insita 
vasorum,  motu  et  pressu  musculorum,  auxilio 
valvularum  in  ductum  thoracicum  transmitti- 
tur, qui  eam  iisdem  viribus  in  sanguinem  in- 
vehit. 

COLLOQUIUM  DECIMUM  QUARTUM, 

DE  GLANDULIS  SUPRA-RENALIBUS. 

Q.  Quae  praecipue  de  glandulis  supra-rena- 
libus  observanda  sunt  ? 

II.  Utraque  parti  renis  superiori  incumbit, 
colore  subflavo  est,  figura  inaequabili,  saepius 
liquorem  fuscum  bili  similem  continet,  glandu- 
las refert,  renibus,  vicinisque  partibus  adhaeret. 

Q.  Cui  usui  glandulae  illae  inserviunt  ? 

R.  Nullus  ex  iis  egrediens  ductus  adhuc  de- 
tectus est,  usus  earum  igitur  in  occulto  latet. 


DE  renibus. 

Q.  Quae  de  situ  et  colore  renum  observas  ? 

R.  In  regione  utrique  lumbari  juxta  verte- 
bras dorsi  renes  duo  insident ; colore  rubicundo 
sunt  juxta  vertebras  paululum  concavi,  cui 
parti  vasa  eorum  sanguinea  inhaerent,  caeteris 
in  partibus  convexi. 

Q.  Quibus  rebus  annectuntur  ? 

R.  Ren  dexter  cum  lobo  hepatis  dextro, 

cum  duodeno ; sinister  cum  splene  ; et  ambo 
cum  musculis,  in  quibus  jacent,  cum  glandulis 
supra-renalibus,  cumque  intestino  colo,  sub- 
stantia cellulari  et  peritonaeo  committuntur. 
Vasa  sanguinea  etiam  renes  cum  aorta  et  vena 
cava,  et  ureteres  cum  vesica  urinaria,  connec- 
tunt. 

Q.  Quot  tunicae  renis  sunt  ? 

R.  Ren  tunicas  habet  duas,  scilicet,  adipo- 
sam, et  propriam ; illa  ex  substantia  cellulari 
adipem  includente  componitur,  haec  renem 
arcte  complectitur. 

Q.  Quae  est  renis  fabrica  ? 

R.  Superficies  ejus  laevis  est ; ex  parte  cor- 
ticali et  medullari  ren  constat,  quarum  externa 
cinerea  vulgo  corticalis,  interdum  secernens  ; 
interna  medullaris  sive  urinifera  appellatur : 
illa  renem  circundat,  atque  processus  etiam  in 
medullarem  mittit;  haec  rubrior  in  portiones 
tantas  divisa  est,  quantis  lobulis  in  foetu  con- 
stitisset, quarum  omnis  in  papillam  sive  pro- 
cessum mamillarem  desinit. 

Q.  In  quo  differt  ren  foetus  a rene  adulti  ? 

R.  In  foetu  ren  ex  lobulorum  congerie  con- 
stat, quorum  singuli  renem  quasi  constituunt, 
cujus  ductus  in  unam  papillam  convergunt : hi 
lobuli  in  adulto  tamen  substantia  cellulari  fir- 

miter  conjunguntur,  et  superficiem  saepius 
laevem,  interdum,  sulcatam  ostendunt. 

Q.  Dic  mihi  modum,  quo  arteria  renalis  dis- 
tribuitur ? 

R.  Arteria  ad  sinum  renis  in  ramos  separa- 
tur, qui  iterum  iterumque  in  ramulos  perexi- 
guos in  substantia  corticali  dispersos  diducun- 
tur. llamuli  renales  extremi  huc  et  illuc  flexi 
tandem  corpuscula  racemis  subsimilia  seu 
cryptas  efficiunt,  quae  ex  congerie  vasorum 
perexilium  constare  videntur. 

Q.  Ubi  oriuntur  tubuli  uriniferi  ? 

R.  In  iis  corpusculis  sive  cryptis  ex  arteriae 
renalis  extremitatibus  tubuli  uriniferi  oriuntur, 
qui  una  cum  vasis  exiguis  sanguineis  substan- 
tia cellulari  adipe  destituta  nexis  6ubstantiam 
renis  medullarem  sive  internam,  constituunt. 

Q.  Quo  cursum  tubuli  uriniferi  dirigunt  ? 

R.  Tubuli  uriniferi  ad  sinum  sive  pelvim 
renis  versus  forma  radiorum  spectant,  atque 
inter  se  persaepe  conjunguntur,  majoresque  fi- 
unt, et  tandem  in  papillis  terminant. 

Q.  Quae  sunt  papillae  ? 

R.  Eminentiae  seu  coni  sunt,  quos  con- 
cursus et  terminationes  tubulorum  urinifero- 
rum  faciunt,  e quibus  urina  stillat  in  infundi- 
bula. 

Q.  Quae  sunt  infundibula,  et  cui  usui  inser- 
viunt ? 

R.  Infundibula  membranacea  sunt  et  in  nu- 
mero plerumque  duodecim,  quae  in  bases  suas 
papillas  recipiunt,  quorum  apices  convergunt, 
demumque  in  pelvim  renis  expanduntur. 

Q.  Quae  est  pelvis  renis  ? 

jR.  In  sinu  renis  ubi  infundibula  finiunt, 
saccus  membranaceus  est  forma  coni,  qui  fere 
pelvis  nominatur.  Pelvis  partim  intra,  partim 
extra  renem  sita,  teres,  sese  paulatim  in  uretera 
contrahit. 

Q.  Quam  fabricam  habet  ureter  ? 

* R.  A renibus  singulis  ureter  e tunicis  tribus 
compositus,  scilicet,  membranacea,  musculosa, 
atque  villosa,  descendit,  per  quem  urina  in  ve- 
sicam guttatim  infunditur.  Ex  tunica  intima 
mucus  exudat,  quo  ureter  a stimulo  urinae  de- 
fendatur. 

Q.  Quo  cursum  ureteres  dirigunt  ? 

R.  Ureteres  extra  peritonaeum  supra  mus- 
culos psoas  vasaque  iliaca  oblique  spinam  ver- 
sus modo  pleniores  modo  compressiores  des- 
cendunt ; et  utroque  latere  vesicae  cervicem 
versus  tendunt,  inter  tunicam  ejus  musculo- 
sam et  intimam  oblique  antrorsum  procedunt; 
atque,  intervallo  inter  se  et  etiam  a cervice  ve- 
sicae prope  aequali,  terminant. 

Q.  Cur  urina,  capite  deorsum  converso,  non 
in  ureteres  influit  ? 

R.  Urina  facile  in  vesicam  ex  ureteribus  in- 
fluit, sed  inde  redire  nequit,  quia  obliquitas 
terminationis  eorum  ofiicio  valvulae  perfungi- 
tur. 


DE  VESICA  URINARIA. 

Q.  Dic  mihi  situm  et  positum  vesicae  urina- 
riae ? 

R.  Vesica  inanis  in  pelve  sita  est,  quum  au- 
tem urina  distenta  in  regionem  hypogastricam;- 
surgit.  Aliter  in  viris  atque  in  foeminis  posi- 
ta, nam  in  illis  juxta  rectum  intestinum  est,  in 
his  vero  super  et  potius  ante  uterum  posita 
est.  Fundus  ejus  pars  est  superior  et  antror- 
siim  inclinatus,  solutus  atque  liberior  : cervix 
apud  arcum  pubis  posita,  itineri  urinae  sive 
urethrae  jungitur,  quae  in  viris  spatiosior  et 
compressior  in  glande  penis  terminat,  in  foe- 
minis autem  brevior  et  plenior  supra  os  vaginae 
se  ostendit. 

Q.  Quibus  locis  vesica  annectitur  ? 

R.  Vesica  in  parte  anteriore  cum  ossibus 
pubis  per  substantiam  cellularem,  in  utroque 

latere  cum  pelve,  pone  cum  recto  intestino  in 
viris,  cum  utero  in  foeminis  per  substantiam 
cellularem  et  peritonaeum,  cum  umbilico  per 
ligamenta,  cum  cole  per  urethram,  committi- 
tur. 

Q.  Quae  textura  est  vesicae  ? 

R.  Vesica  tunicas  habet  tres,  .scilicet,  mus- 
culosam, nerveam,  et  villosam,  partim  tegitur 
quoque  peritonaeo. 

Q.  Quomodo  tunicae  illae  dispositae  sunt  ? 

it.  Peritonaeum  fundum  solummodo  vesicae 
obtegit : sub  quo  est  tunica  musculosa  : cujus 
fibrae  superiores  in  longitudinem  fasciculis  dis- 
* persae,  inferiores  autem  form&  retis  varie  dis- 
positae, ad  cervicem  sphinctera  vesicae  faciunt. 
Sub  tunica  musculosa  est  nervea  vel  cellularis. 
Interna  sive  villosa  mucum  copiosissime  ef- 
fundit, qui  vesicam  a stimulo  urinae  valde  de- 
fendit. 

Q.  Cui  usui  renes,  ureteres,  atque  vesica, 
inserviunt. 

R.  Renes  ex  sanguine  urinam  secernunt, 
quam  ureteres  in  vesicam  transmittunt.  Vesi- 
ca receptaculum  est,  in  qua  urina  pro  tempore 
detinetur ; dum  copia  vel  acrimonia  ejus  sti- 
mulum vesicae  dat ; quo  fibrae  ejus  fundi  cor- 
porisque, auxilio  diaphragmatis  et  musculorum 

abdominis,  satis  pollent  sphinctera  vesicae  su- 
perare, urinamque  expellere. 


DE  CHEMICIS  URINAE  PRINCIPIIS. 

Q.  Quae  chemica  principia  in  urina  humana 
detecta  sunt  ? 

R.  Quinque  Acida  libera ; quatuor  Phos- 
phates  ; duo  Sulphates  ; tres  Muriates  ; unus 
Lactas  ; unus  Fluas  ; et  quinque  promiscua. 

Q.  Enumera  mihi  singula  ? 

R.  Acidum  Uricum,  Phosphoricum,  Laeti- 
cum, Benzoicum,  et  Fluoricum ; Phosphas  So- 
dae,  Ammoniae,  Magnesiae,  et  Calcis ; Sul- 
phas  Potassae,  et  Sodae ; Murias  Potassae,  So- 
dae,  et  Ammoniae  ; Lactas  Ammoniae  ; Fluas 
Calcis  ; Urea,  Gelatina,  Albumen,  Sulphur,  et 
Silica,  in  urina  detecta  sunt. 

Q.  Quid  in  constitutione  urinae  facit  Acidum 
Phosphoricum  liberum  ? 

R.  Phosphates  in  solutione  tenet. 

Q.  Quid  faciunt  alia  Acida  libera  ? 

R.  Acidum  Uricum  Phosphorico  auxiliari 
videtur  in  Phosphate  Calcis  soluto  tenendo. 
Alia  acida  aliquid  simile  facere  videntur. 

Q.  Quomodo  Gelatina  et  Albumen  paran- 
tur ? 

R.  Infusum  Gallarum  ea  praecipitat. 

Q.  Quomodo  Acidum  Uricum  separas? 

R.  Urina  recens,  cum  frigescit,  sedimentum 
lateritium  sponte  demittit,  quod  est  Acidum 
Uricum  cum  Phosphate  Calcis. 

Q,  Quomodo  uream  mihi  parare  potes  ? 

R.  Urina  leni  calore  ad  spissitudinem  syrupi 
vaporata,  et  frigefacta,  in  massam  crystallorum 
coit : cujus  massae  alcohol  pondere  quater  pau- 
latim  mistum  lenis  auxilio  caloris  majorem  par- 
tem solvit : solutio  submota,  et  in  arena  vapo- 
rata ad  spissitatem  mellis,  deinde  frigida,  crys- 
tallos ureae  efficit. 

Q.  Quo  modo  Sales  separantur  ? 

R.  Residuum  post  evaporationem  urinae 
Sales  continet.  Analysis  eorum  separandorum 
tamen  complex  est. 


DE  CALCULIS  URINAE. 

Q.  Quibus  ex  chemicis  principiis  calculi, 
qui  interdum  vel  in  renibus  vel  in  vesica  for- 
mantur, constant  ? 

R.  In  calculis  urinae  Acidum  Uricum,  Uras 
Ammoniae,  Phosphas  Calcis,  Phosphas  Mag- 
nesiae et  Ammoniae,  Oxalas  Calcis,  Oxidum 
Cysticum,  Silica,  et  Materia  Animalis,  detecta 
sunt. 

Q.  Quibus  notis  calculi  ex  Acido  Urico,  et 
Urate  Ammoniae  compositi  dignoscuntur  ? 

II.  Calculi  ex  Acido  Urico  compositi,  sunt 
fusci,  politi,  atque  ligno  similes ; ex  Urate  Am- 
moniae, priores  referunt,  sed  plerumque  lamel- 
lis curvis  instructi  sunt. 

Q.  Quibus  rebus  calculi  illi  in  corpore  solvi 
possunt. 

R.  Calculi  ex  Acido  Urico,  et  Urate  Am- 
moniae compositi,  in  solutione  Potassae,  vel 
Sodae  adeo  diluta  facillime  solvuntur,  ut  im- 
pune in  ventriculum  excipiatur. 

Q.  Quibus  notis  calculi  ex  Phosphate  Cal- 
cis, et  Phosphate  Magnesiae  et  Ammoniae,  dig- 
noscendi sunt  ? 

R.  Calculi  ex  Pho'sphate  Calcis,  fusci,  laeves, 
fragilesque  sunt,  atque  cum  materia  glutinosa 
conjuncti ; e Phosphate  Magnesiae  et  Ammo- 
niae, albi,  perlucidi,  atque  in  lamellis  dispositi 
sunt,  interdum  cum  crystallis  ex  superficie  e- 
nascentibus,  semper  cum  aliis  et  materia  glu- 
tinosa conjuncti  sunt. 

Q.  Quibus  rebus  calculi  jam  memorati  solvi 
possunt  ? 

R>  Calculi  ex  Acido  Phosphorico  cum  Calce, 
vel  Magnesia  et  Ammonia  conjuncto  composi- 
ti, Acido  Nitrico,  vel  Muriatico  adeo  diluto  sol- 
vi possunt,  ut  in  ventriculum  sine  incommodo 
sumatur. 

Q.  Quomodo  calculi  ex  Oxalate  Calcis,  et  ex 
Silica  compositi,  dignoscendi  sunt? 

R.  Calculi  ex  Oxalate  Calcis  semper  cum 
aliis  principiis  conjuncti,  duri,  virides  sunt,  et 
nomine  mora  appellantur  ; ex  Silica  compositi 
duo  solum  adhuc  inventi  sunt. 

Q.  Quibus  rebus  hi  calculi  solvendi  sunt  ? 

R.  Calculi  ex  Oxalate  calcis  compositi  Acido 
Nitrico  plurimum  diluto,  sed  tarde  quidem  et 
difficulter,  solvi  queunt:  calculi  vero  ex  Si- 
lica compositi  in  conjunctione  cum  aliis  sunt, 
et  intra  corpus  insolubiles  esse  videntur. 

Q.  Quid  de  calculis  ex  Oxido  Cystico  com- 
positis observas  ? 

R.  Quatuor  solum  detecti  sunt.  Aspectus 
eorum  subflavus,  et  splendidus  est. 

Q.  Quibus  rebus  calculi  Oxidi  Cystici  solu- 
biles sunt  ? 

R.  Acidis  mineralibus ; et  etiam  Alcalinis, 
et  Aqua  Calcis. 

Q,  Quid  materiam  lapideam  calculorum  con- 
glutinat ? 

R.  Animalis  materia  peculiaris,  albumen  for- 
tasse coagulatum  ureae  vel  gelatinae  junctum, 
particulas  lapideas  calculorum  conglutinare  vi- 
detur. 


COLLOQUIUM  DECIMUM 
QUINTUM. 

DE 

PARTIBUS  VIRORUM  GENITALIBUS. 

Q.  Quid  de  testibus  in  foetu  virili  observas? 

R.  Testiculus  utriusque  lateris  in  abdomine 
super  musculos  psoas  per  aliquot  menses  sedet, 
peritonaeo  tegitur,  quod  ei  adhaerescit,  tuni- 
camque facit  partialem,  dein  ad  scrotum  ver- 

sus  paulatim  delabi  incipit,  peritonaeum  solu- 
tum prae  se  defert,  idque  per  annulum  abdo- 
minis protrudit,  atque  deorsum  ante  se  in  scro- 
tum fert. 

Q.  An  testiculus  secum  vasa  sanguinea,  lym- 
phatica, et  nervos  ex  abdomine  defert  ? 

R.  Ita  ; sed  illa  longiora  longioraque  fiunt, 
ut  testiculus  delabitur  in  scrotum. 

Q.  Quid  fit  apud  annulum  abdominis,  post 
descensum  testiculi  ? 

R.  Apud  annulum  et  infra,  postquam  testi- 
culus descendit,  peritonaeum  vaginam  vasis  et 
nervis  facit,  quibus  adhaeret,  funiculumque 
spermaticum  constituit. 

Q.  Nonne  testis  laminis  duabus  peritonaei 
circundatur  ? 

R.  Certe,  lamina  interior  testiculo  adhaeret, 
et  tunica  albuginea  testis  appellatur ; altera  la- 
mina exterior  ampla,  tunica  nimirum  vagina- 
lis, testem  solute  circundat,  ei  vero  non  adhae- 
ret, nisi  pone  ubi  tunicae  albugineae  et  funi- 
culo adhaeret,  eumque  cingit. 

Q.  Quae  est  fabrica  scroti  ? 

R.  Scrotum  ex  integumentis  consuetis  con- 
stat in  duos  sacculos  septo  medio  diducitur, 
quorum  uterque  testiculum  continet,  sed  alter 
cum  altero  non  communicat. 

Q.  Ubi  situs  musculi  cremasteris  est  ? 

R.  Musculus  cremaster  faciei  exteriori  tuni- 
cae vaginalis,  et  partim  etiam  faciei  internae 
scroti,  adhaeret,  contractione  ejus  tunicam  va- 
ginalem comprimit,  testemque  sursum  trahit, 
quo  semen  ejiciatur. 

Q.  An  via  patula  est  ex  abdomine  in  scro- 
tum ? 

jR.  Non,  partes  enim  apud  annulum  abdo- 
minis inter  se  firmissime  adhaerescunt  post  tes- 
tis descensum,  viamque  claudunt. 

Q.  Cur  tunica  albuginea  testis  non  tunicae 
vaginali  adhaeret. 

R.  Quia  ex  superficie  externi  tunicae  albu- 
gineae, et  ex  interni  vaginalis  vasa  exhalantia 
humorem  effundunt,  qui  superficies  contiguas 
lubricat,  easque,  ut  concrescant,  non  patitur ; 
quo  testis  facile  locum  mutare,  injuriamque  fu- 
gere possit. 

Q.  Quid  generaliter  de  figura  testis  obser- 
vas ? 

R.  Testiculus  ovatus  est  atque  paululum  pla- 
nus, a parte  posteriore  funiculo  spermatico  in- 
nexus est,  ab  aliis  partibus  solutus,  et  tunica 
vaginali  facile  circundatus  est.  In  parte  testi- 
culi posteriore  est  epididymis,  quae  etiam  tu- 
nica albuginea  contegitur. 

Q.  Dic  mihi  fabricam  testiculi  ? 

R.  Testiculus  ex  substantia  cellulari,  quae 
adipe  caret,  atque  vasorum  congerie  componi- 
tur. Arteriae  spermaticae  in  partem  testiculi 
posteriorem  intrant,  et  ramos  perexiguos  versus 
superficiem  anteriorem  pulcherrime  disper- 
gunt. Quarum  ramuli  extremi  in  tela  reticula- 
ta, quae  septa  exigua  format,  subtilissime  flex- 
uosi dispersi  sunt  circum  origines  tubulorum 
seminiferorum,  semenque  secernunt,  quod  tu- 
buli seminiferi  excipiunt. 

Q.  Quomodo  tubuli  seminiferi  in  substantia 
testiculi  dispositi  sunt  ? 

R.  Tubuli  seminiferi  inter  septa  membrana- 
cea in  fasciculis  perexiguis  conorum  forma  glo- 
merantur,  quorum  apices  retrorsum  spectant. 
Ex  his  tubulis  convolutis  totidem  vasa  recla 
partem  testiculi  posteriorem  versus  tendunt, 
ibique  tandem  inter  sese  communicant,  atque 
rete  vasculosum  testis  faciunt,  ex  quo  vasa  effe- 
rentia enascuntur.  Vasa  efferentia  in  conos  vas- 
culosos convolvuntur,  qui  inter  se  substantia 
cellulari  innexi  paulatim  conjunguntur,  atque 
in  epididymidem  coeunt,  quae  huc  et  illuc  vo- 
luta amplior  fit,  et  rectior  denique  vas  deferens 
nominatur. 

Q.  Dic  mihi  cursum  vasis  deferentis  ? 

R.  Fas  deferens  validum  albumque  in  funi- 

culo  spermatico  involutum  ascendit,  atque  in 
abdomen  per  annulum  obliqui  externi  ingre- 
ditur, deinde  extra  peritonaeum  in  pelvim 
descendit,  tenditque  cervicem  vesicae  versus; 
atque  cum  ductu  vesiculae  seminalis  conjun- 
gitur et  paulo  post  in  urethrae  initium  desinit. 

Q.  Dic  mihi  situm  vesicularum  seminalium  ? 

R.  Illae  tres  digitos  transversos  longae,  unum 
latae,  inter  vesicam  et  intestinum  rectum  si- 
tae, parte  anteriore  convergunt,  posteriore  re- 
cedunt, per  substantiam  cellularem  vesicae  ad- 
haerent. 

Q.  Dic  mihi  etiam  structuram  vesicularum 
seminalium  ? 

R.  Vesicula  utriusque  lateris  huc  et  illuc 
valde  convoluta  est,  substantia  cellulari  cir- 
cumlata, intus  villosa  cellulasque  format,  duc- 
tum emittit,  qui  se  vasi  deferenti  jungit  per 
glandulam  prostatam  oblique  percurrit,  et  u- 
troque  latere  capitis  gallinaginis  in  principium 
urethrae  humorem  suum  infundit. 

Q.  Quis  situs  est,  et  structura  glandulae 
prostatae  ? 

R.  Glandula  prostata  cervicem  vesicae,  ini- 
tiumque urethrae,  cingit,  utroque  latere  lobum 
emittit,  formamque  cordis  repraesentat  apice 
urethram  versus  posito : spongiosa  humorem- 

que  albidum  secernit,  qui  per  ductus  duode- 
cim in  urethram  ad  caput  gallinaginis  infundi- 
tur. 

Q.  Quibus  comrhodis  testiculi,  vesiculae  se- 
minales, et  glandula  prostata,  inserviunt  ? 

R.  Testiculi  semen  secernunt,  quod  vas  de- 
ferens ope  musculi  cremasteris  in  ductum  ve- 
siculae seminalis  transmittit,  ibi  semen  de- 
tinetur, atque  miscatur  muco,  inde,  cum  opus 
est,  vi  vesiculae  insita  contrahendi,  et  auxilio 
musculorum  vicino  rum  expellitur  in  urethram, 
ubi  humore  glandula  prostata  effuso  miscetur, 
inde  ejicitur. 


IDE  PENE. 

Q.  Quibus  ex  corporibus  constat  penis  ? 

R.  E corporibus  cavernosis  duobus,  corpore 
spongioso  urethrae,  et  glande. 

Q.  Quae  structura  est  corporum  cavernoso- 
rum ? 

R.  Corpora  cavernosa  ex  ossibus  ischii  et 
pubis  oriuntur,  simul  jacent,  substantia  liga- 
mentis simili  obteguntur,  quae  inter  ea  septum 
facit,  atque  cellulas  innumeras  intus  format, 
quae  inter  se  communicant. 


SSf.  DE  STRUCTURA  PENIS  ET  URETHRAE. 

(2.  Quae  structura  est  corporis  spongiosi  ? 

R.  Corpus  spongiosum  urethrae  infra  inter 
duo  corpora  cavernosa  penis  situm  est,  iisque 
annectitur ; in  parte  posteriore  bulbum  ure- 
thrae, anteriore  glandem  penis  facit,  cellulas 
etiam  intus  habet. 

Q.  Dic  mihi  situm  structuramque  glandis  ? 

R.  Glans  penis  apud  finem  aliorum  corpo- 
rum sita  est,  vasis  sanguineis,  papillisque  ner- 
vorum innumeris  instructa,  unde  sensu  acu- 
tissimo praedita  sit.  Margo  ejus  posterior  co- 
rona  glandis  nominatur,  pone  quem  cervix  est. 
Glans  fere  praeputio  solutii  tegitur. 

Q.  Quid  de  urethra  observas  ? 

R.  Urethra  a vesica  initium  capit,  perque 
corpus  spongiosum  percurrit  nunc  plenior  nunc 
compressior,  atque  in  apice  penis  patescit ; in- 
tus membrana  delicatissima  obtegitur,  sub  qua 
folliculi  mucosi  et  lacunae  sita  sunt,  quae  mu- 
cum effundunt,  qui  superfioiem  ejus  internam 
a stimulo  urinae  defendit. 

Q.  Cui  usui  cellulae  corporum  cavernosorum 
et  corporis  spongiosi  inserviunt  ? 

R.  Arteriae  penis  inter  cellulas  dispergun- 
tur, libidine,  vel  semine,  vel  irritatione  vesi- 
cae, vel  intestini  recti,  stimulatae  copiam  san- 
guinis multo  majorem  accipiunt,  cumque  in 

cellulas  infundunt,  quibus  completis,  penis  tu- 
mescit, sese  erigit,  rigitlusque  remanet.  Ve- 
nae iterum,  causa  rigiditatis  submota,  sangui- 
nem ex  cellulis  penis  excipiunt,  et  sine  impe- 
dimento auferunt ; itaque  penis  ad  magnitudi- 
nem pristinam  cadit. 


DE  SEMINIS  CHEMICIS  PRINCIPIIS. 


Q.  Quibus  chemicis  principiis  semen  con- 
stat ? 

R.  Constat  ex  aqua  plurima,  Mucilagine, 
Phosphate  Calcis,  et  Soda. 

Q.  Quomodo  haec  parare  possumus? 

R.  Acido  Oxy-Muriatico  in  semen  infuso, 
aliquid  colore  albo  concidit  mucilagini  lachry- 
marura  simile.  Semen  ad  gradum  caloris  sexa- 
gesimum aeri  expositum  per  paucos  dies  crys- 
tallos Phosphatis  Calcis,  et  postea,  aere  humi- 
do,  crystallos  Carbonatis  Sodae,  demittit.  Ex 
seminis  centum  partibus,  nonaginta  aquae 
sunt,  sex  Mucilaginis,  tres  Phosphatis  Calcis, 
atque  una  Sodae.  Acidum  Carbonicum  adven- 
titium  videtur. 

DE  PARTIBUS  FOEMINARUM  GENITALIBUS. 

Q.  Quae  de  vesica  et  urethra  foeminae  ob- 
servas ? 

R.  Vesica  foeminis  latior  est,  glandula  pros- 
tata caret.  Urethra  plenior  est,  digitosque 
duos  transversos  longa,  lacunis  instructa,  e 
quibus  mucus  effunditur. 

Q.  Quid  de  situ  uteri  in  memoria  tenendum 
est  ? 

It.  Uterus  est  inter  vesicam  rectumque  in- 
testinum positus,  iisque  adhaeret,  locum  vero 
in  gravidis  mutat,  et  in  abdomen  surgit.  In 
foeminis  non  praegnantibus  ad  formam  pyri 
paululum  plani  accedit,  fundo  sursum  posito, 
cervice  ejus  deorsum  potiusque  antrorsiim, 
quae  in  os  uteri  sive  os  tincae  in  vagina  pen- 
dulum desinit. 

Q.  Quid  de  slrticltira  uteri  dicis  ? 

R.  Uterus  ex  substantia  carnosa  bene  com- 
pacta, et  sine  dubio  musculosa,  vasisque  san- 
guineis ac  nervis  instructa,  constat.  Cavitas 
uteri  triangula  est,  et  exigua  ; tres  vias  habet, 
quibus  aditus  patet,  scilicet,  duas  tubas  Fallo- 
pianas,  atque  os  uteri ; membrana  villosa  ex- 
tremis vasorum  referta  intus  obtegitur.  Iu 

ejus  cervice  rugae  tum  obliquae  tum  transver- 
sae sunt,  inter  quas  folliculi  existunt,  qui  mu- 
cum effundunt. 

Q.  Nonne  peritonaeum  utero  tunicam  dat  ? 

R.  Peritonaeum  uterum  tegit,  tunicamque 
propriam  efficit,  et  utroque  latere  ejus  sese  in- 
sinuat, duplex  fit,  ligamentaque  lata  duo  con- 
stituit, quae  lateribus  pelvis  uterum  connec- 
tunt,  atque  inter  laminas  ejus  duas,  tubas  Fal- 
lopianas,  ovaria,  vasa  sanguinea  et  lymphatica, 
nervos,  ligamentaque  rotunda,  sustentant. 

Q.  Quid  de  ligamento  rotundo  observandum 
est  ? 

R.  Ligamentum  rotundum  ex  angulis  uteri 
prope  fundum  utrinque  oritur,  atque  ex  fibris 
musculosis,  vasis,  et  nervis,  membrana  cellu- 
lari involutis  constat,  inde  oblique  ad  annu- 
lum  abdominis  tendit,  egreditur,  atque  in  in- 
guine et  pube  evanescit. 

Q.  Quid  de  ovario  observas  ? 

R.  Ovarium  utroque  latere  uteri  a fundo  di- 
gitum transversum  abest,  sub  peritonaeo  insi- 
det in  parte  posteriore  ligamenti  lati ; figura 
ejus  oblonga  est,  et  plana,  atque  in  magnitu- 
dine varia  pro  foeminae  aetate,  partubusque. 
Intus  componitur  ex  vasis,  nervis,  et  vesicu- 
lis sive  ovis  substantia  cellulari  albida  circun- 
datis. 

Q.  Quid  de  tubis  Fallopianis  memoria  dig- 
num est  ? 

R.  Tubae  Fallopiauae  duae  in  cavitatem  u- 
teri  utrinque  hiant  per  ora  perexigua : inde 
utraque  convoluta  versus  latera  pelvis  tendit, 
major  majorque  fit,  dum  prope  finem  ejus  ite- 
rum compressior  subito  est,  atque  in  fimbriis 
desinit,  quae  ovario  ejusdem  lateris  vicinae 
sunt. 

Q.  Quis  situs  est  vaginae  ? 

R.  Vagina  a cervice  uteri  ad  partes  exter- 
nas usque  extenta,  inter  vesicam  et  urethram 
ante,  atque  intestinum  rectum  pone  sita  est, 
cum  quibus  substantia  cellulari  connectitur. 
Pars  ejus  superior  cervicem  uteri  cingit,  eique 
fortiter  adhaeret ; os  uteri  in  vaginam  ibi  pro- 
minet. 

Q.  Quam  structuram  habet  vagina  ? 

R.  Structura  vaginae  est  musculosa,  et  mem- 
brana  mucosa  intus  obtegitur,  sub  qua  follicu- 
li plurimi  siti  sunt,  mucumque  ad  canalem  lu- 
bricandum effundunt.  Ea  membrana  facilis 
et  soluta  in  virginibus  rugas  innumeras  varie 
dispositas  facit,  quae  tamen  post  aliquot  par- 
tus fere  evanescunt. 

Q.  Quibus  commodis  hac  partes  inserviunt? 

R.  Vagina  exitum  menstruis,  et  foetui  etiam 


239 


de  nervis,  &c. 
justo  tempore  dat,  penem  quoque  in  coitu  ad- 

Uterus  semen  masculinum  excipit,  vi- 
que sui  propria  in  tubam  Fallopianam  impel. 
it,  quae  hoc  tempore  fimbriis  ovarium  ejusdem 
ateris  prehendit,  quo  semen  in  contactum  ovi 
iertur  • quodcunque  ovum  semine  masculino 
stimulatum,  paulatim  tumet,  crescit,  paucos- 
que  dies  peritonaeum  perrumpit,  mox  tuba 
Fallopiana  recipitur,  atque  transmittitur  in 
uterum,  ubi  sensim  evolvitur,  vivescit,  et  men- 
ses  novem  post  foetus  in  lucem  editur. 


DE  NERVIS  AI1DOMINIS,  PELVIS,  ET  EXTREMI- 
TATUM INFERIORUM. 

Q.  Qui  nervi  vim  nervosam  visceribus  ab- 
dominis suppeditant  ? 

R.  Paria  vaga,  nervi  splanchnici  primi  et 
secundarii,  et  sympathetici  magni. 

Q.  Quid  de  pare  vago  notandum  est  > 

R.  Par  vagum  in  abdomen  cum  oesophago 
descendit.  Par  sinistrum  super  cardiam,  dex- 
trum vero  infra,  serpit ; illud  anteriori  sive  su- 
periori lateri  ventriculi,  hoc  posteriori  sive  in- 
feriori, per  surculos  innumeros  distribuitur: 
utrumque  latere  suo  ventriculi  ad  pylorum  us- 

que  tendit,  atque  per  junctiones  plurimas  plex- 
um coronarium  facit,  ex  quo  rami  quidam  ad 
ganglion  semilunare  mittuntur. 

& Q.  Quid  de  nervis  splanchnicis  observas  ? 

K.  Nervi  splanchnici  primus  et  secundarius 
nervo  sympathetico  magno  in  thorace  orti  ob- 
lique in  abdomen  descendunt,  atque  statim  m 
ramulos  numerosos  dividuntur,  expanduntur, 
cumque  sociis  lateris  alterius,  et  cum  surculis 
plurimis  paris  vagi  communicant;  quorum 
omnium  surculi  varie  dispositi  ganglion  semi- 
lunare constituunt,  quod  apud  originem  arte- 
riae coeliacae  plexum  coeliacum  sive  solarem 

format. 

Q.  Qui  plexus  nervorum  e plexu  coeliaco 
sive  solari  oriuntur  ? 

R.  E plexu  illo  oriuntur  plexus  hepaticus, 
qui  hepati,  vesiculae  fellis,  partibusque  vicinis 
sicuti  diaphragmati,  ventriculo,  pancreati,  et 
duodeno,  ramulos  mittit ; plexus  splenicus,  qui 
pancreati  et  spleni  dispergitur;  plexus  mesen- 
tericus superior,  qui  glandulis  vasisque  mesen- 
tericis, intestinis  tenuibus,  coli  dextrae  parti, 
et  aortae  surculos  innumeros  distribuit,  deinde 
plexum  qui  alios  surculos  sympathetico  mag- 
no recipit,  circa  aortam  demittit ; et  plexus  re- 
nalis, qui  renibus,  glandulis  supra-renalibus, 

nervo  spermatico,  et  ureteribus,  ramulos  dis- 
pergit. 

Q.  An  plexus  aortam  complectens  plexus 
aliquos  emittit  ? 

R.  Plexus  ille,  surculis  a sympathetico  ac- 
ceptis, surculos  mittit  ad  nervos  spermaticos 
formandos  ; tum  plexum  mesentericum  inferio- 
rem demittit,  qui  coli  sinistrae  parti  rectoque 
ramulos  suppeditat.  Hic  plexus  aortae,  mul- 
tis ramis  a sympathetico  utriusque  lateris  ad- 
ditis, plexum  hypogastricum  constituit. 

Q.  Qui  nervi  visceribus  pelvis  atque  geni- 
talibus distribuuntur  ? 

R.  Plexus  hypogastricus  cum  sympatheticis 
et  sacralibus  nervis  connectitur,  et  surculos 
multos  recto,  vesicae,  vesiculis  seminalibus,  et 
glandulae  prostatae  in  maribus  ; recto,  vesicae, 
utero,  ovariis,  tubis  Fallopianis,  et  vaginae  in 
foeminis,  distribuit.  Ex  secundo  sacrali  ramu- 
lus funiculo  spermatico,  vel  in  foeminis  liga- 
mento rotundo  et  utero,  emittitur.  Pudici  e 
sacralibus  et  duobus  ultimis  lumbaribus  oriun- 
tur, et  ano,  perinaeo,  genitalibus,  surculos  e- 
mittunt. 

Q.  Quid  de  junctionibus  nervorum  lumba- 
rium observas  ? 

R.  Nervi  lumbarcs  utrinque  inter  vertebras 

exeunt  inter  sese  et  etiam  cum  sympathetico 
communicant,  musculisque  retrorsum  ramulos 
distribuunt. 

Q.  Qui  nervi  e secundo  lumbari  oriuntur  ? 

R.  Ex  secundo,  ramuli  funiculo  spermatico 
in  viris,  labiis  pudendi,  ligamento  rotundo,  et 
utero  in  foeminis,  emittuntur. 

Q.  Qui  nervi  ex  aliis  lumbaribus  oriuntur  ? 

R.  Ex  secundo,  tertio,  et  quarto  lumbari, 
nervus  obturatorius  utrinque  oritur,  et  per  mus- 
culos femoris  distribuitur.  Major  pars  tamen 
primi,  secundi,  tertii,  et  quarti  lumbarium, 
nervum  cruralem  anticum  constituit,  qui  e pel- 
ve cum  arteria  femorali  exit,  musculis  femoris 
potissimum  dispergitur,  et  denique  in  crure  et 
pede  evanescit. 

Q.  Quid  de  nervis  sacralibus  potissimum 
memoria  dignum  esse  videtur  ? 

R.  Nervi  sacrales  posteriores  musculis  dorsi 
mittuntur,  anteriores  cum  sympatheticis  com- 
municant ; quorum  primi,  secundi,  atque  ter- 
tii, cum  quarti  et  quinti  lumbaris  trunco  com- 
muni conjuncti,  plexum  constituunt,  ex  quo 
nervus  sciaticus  oritur,  ex  fibrillis  quoque  inde 
orientibus  nervus  pudicus  ; qui  musculis  ani, 
perinaeo,  et  genitalibus,  distribuitur ; et  nervus 
glutaeus,  qui  musculis  glutaeis  dispergitur, 
origines  ducunt. 

Q.  Quo  nervus  sciaticus  sive  ischiaticus 
cursum  dirigit  ? 

R.  Nervus  sciaticus  e pelve  exit  et  deorsum 
sub  musculo  glutaeo  maximo  cursum  habet,  in 
parte  posteriore  femoris  ramulos  musculis  vici- 
nis emittit,  atque  in  poplitem  descendit,  ubi 
nervus  popliiaeus  nominatur.  Ibi  in  fibularem 
sive  peronaeum,  et  tibialem  diducitur  : ille  mus- 
culis fibulae  vicinis  et  integumentis  surculos 
mittit,  atque  in  pede  terminat;  hic  mus- 
culis tibiae  vicinis  et  integumentis,  simul  cum 
arteria  tibiali  in  plantam  descendit,  ibique  in 
plantarem  internum  et  externum  dividitur,  qui 
per  pedem  distribuuntur. 

